
INTRODUCERE

Radiologia şi imagistica medicală este o ramură a medicinei care se ocupă cu studiul teoretic şi aplicaţiile practice ale radiaţiilor ionizante (radiaţii X, gama, radiaţii corpusculare, izotopi radioactivi), ultrasunetelor, fenomenelor de rezonanţă magnetică, etc.


Până acum 30 de ani radiologia se limita la utilizarea razelor X în scop diagnostic (radiodiagnostic), terapeutic (radioterapie) şi la studiul interacţiunii dintre radiaţii şi materie (radiobiologie). 


Era radiologică a început în 8 noiembrie 1895 când fizicianul Wilhelm Conrad Röntgen, făcând studii ale tuburilor catodice, descoperă faptul că acestea emit nişte radiaţii care au particularitatea de a lumina un ecran fluorescent şi de a străbate corpuri astfel încât el reuşeşte să realizeaze radiografia mâinii soţiei sale - prima radiografie din lume.

În ianuarie 1896 apar primele publicaţii care informează lumea ştiinţifică asupra acestui tip de radiaţii necunoscute. La o lună după această descoperire, Becquerel descrie fenomenul radioactivităţii naturale.


În 1896 fizicianul român Dragomir Hurmuzescu şi Benoit, la Paris, fac primele radiografii bolnavilor lui G. Marinescu  internaţi în Spitalul Pitié. În acelaşi an, Hurmuzescu se întoarce în ţară unde ţine o serie de conferinţe şi aplicaţii practice ajutat de tehnicianul Eisenecker. Primele radiografii din ţară au fost realizate la Spitalul Colţea din Bucureşti.


În 1897 Spitalul Militar din Bucureşti  este dotat cu primul aparat Röntgen care devine funcţional abia în 1899.


Profesorul Gerota înfiinţează în 1906 un Laborator de Radiologie la Spitalul Colţea şi ţine primul curs al celei mai noi discipline.


După un început modest, această tânără ştiinţă a continuat să se dezvolte, să progreseze, să ţină pas cu progresul tehnic mondial.


Din primele zile ale existenţei sale, metoda radiologică a devenit parte inseparabilă a cunoaşterii ştiinţifice aproape în toate domeniile.


În ultimul timp asistăm la o dezvolatare vertiginoasă a aparaturii creatoare de imagini, o adevărată imago-tehnologie, ceea ce a permis lărgirea sferei radiologiei clasice, adăugând succesiv: ultrasonografia, metoda Doppler, CT, IRM, SPET, PET, radiografia digitalizată şi radiologia intervenţională.


Radiologia şi imagistica medicală se implică astăzi în aproape toate specialităţile medicale. Trebuie menţionat rolul imens pe care îl are în progresul ştiinţei medicale devenind parte inseparabilă a cunoaşterii ştiinţifice astfel încât cele mai mari succese din acest punct de vedere le-au obţinut acele specialităţi medicale care au folosit cel mai eficace radiologia şi tehnica.


Datorită radiologiei şi imagisticii s-a realizat visul de veacuri al  celor mai buni reprezentanţi ai ştiinţei -  acela de a vedea organele interne şi a urmări funcţiile lor tot aşa cum vedem obiectele din jur.


Astăzi avem posibilitatea să vizualizăm diferite organe şi leziunile lor chiar de dimensiuni mici, să le reprezentăm în spaţiu - tridimensional - să studiem raporturile cu organele din jur,  să le transmitem la distanţă în vederea unui consult multidisciplinar.

Noţiunile de radiologie şi imagistică medicală cuprinse în această carte se adresează începătorului, studentului care trebuie să cunoască indicaţiile şi contraindicaţiile diferitelor metode imagistice,  să cunoască tehnicile de pregătire ale bolnavilor în vederea examinărilor solicitate, să ştie să interpreteze clinico-radio-imagistic diferitele modificări evidenţiate pe o radiografie, să  aibă noţiuni de radiobiologie, să cunoască efectul razelor X asupra ţesuturilor normale şi patologice. 

Pentru aceasta, studentul trebuie să cunoască anatomia şi fiziologia normală, să aibă noţiuni de fiziopatatologie, anatomie patologică, precum şi date clinico-biologice pentru fiecare caz în parte. Studentul trebuie să ştie nu numai să descrie o imagine patologică ci să o şi integreze în contextul clinicoradiologic pentru că numai în acest fel va putea stabili un diagnostic corect.
CAPITOLUL 1

1.1 RAZELE ROENTGEN


1.1.1
RADIAŢIILE 


Reprezintă un mod special de mişcare a materiei. În raport cu modul propagării şi cu propietăţiile lor, distingem;


- radiaţii ondulatorii sau electromagnetice


- radiaţii corpusculare


Din grupa ondulaţiilor electromagnetice, în afara razelor X şi gamma, fac parte razele cosmice şi radiaţiile ultraviolete, radiatiile luminoase, radiaţiile infraroşii, microundele şi undele hertziene folosite în telefonie, radar, televiziune şi radiofonie. Aceste tipuri de ondulaţii se deosebesc între ele prin lungimea lor de undă şi prin frecvenţă. Cu cât lungimea lor de undă este mai scurtă, cu atât energia radiaţiilor (duritatea lor) este mai mare.

Din grupul radiaţiilor corpusculare fac parte particule (încărcate electric) direct ionizante, ca razele alfa şi beta ale radiului şi corpilor radioactivi; electronii, mezonii, protonii, deutronii şi alte particule.


Razele X sunt ondulaţii electromagnetice cu lungimi de undă care se măsoară în angstromi. Un angstrom este a 10000 parte dintr-un micron, deci este egal cu 1/10000000 dintr-un milimetru. 


Razele X utilizate în scopuri medicale au lungimea de undă cuprinsă 0,06-8 angstromi ceea ce le conferă o penetrabilitate mare, proprietatea cea mai importantă pe care se bazează utilizarea lor în medicină.

1.1.2
APARATUL ROENTGEN

Aparatul este compus din părţi principale şi secundare, respectiv;

- părţile principale sunt; tubul emiţător de raze X, transformatoarele, kenotroanele, ecranul.

- părţile secundare; masa de comandă, stativul, cablurile etc.

1.1.3
PRODUCEREA RAZELOR X 

TUBUL EMIŢĂTOR DE RAZE X

Razele X iau naştere ori de căte ori un fascicol  de electroni în mişcare foarte rapidă este frânat brusc, energia lor cinetică transformându-se în energie radiantă.


Pentru producerea razelor X este nevoie de un tub de raze X care este alimentat de circuite electrice adecvate prin intermediul transformatorilor şi în care se produc electronii, cărora li se imprimă energii foarte mari, apoi sunt frînaţi brusc. Tubul de raze X, care se întrebuinţează în prezent, este tubul Coolidge cu vid, în care electronii se produc la catod prin încălzirea unui filament.


Tubul de raze X (fig.1) are pereţii constituiţi din sticlă, de forma sferică elipsoidala sau cilindrică. La extremităţile sale se găsesc două prelungiri tubulare în care sunt montaţi cei doi electrozi, care poartă numele de catod, format dintr- un filament, şi anod. Ei sunt reuniţi cu polii respectivi ai transformatorului de înaltă tensiune.


În tub există un vid foarte accentuat. de proporţia a miliona parte din 1 mm Hg. Sticla tubului şi ceramica utilizată ca izolator, are particularitatea că rezistă la presiunea atmosferică exterioară, care este foarte mare comparativ cu vidul din tub, ca şi la încărcari electrice mari şi permite trecerea razelor X.

Fig.1 Tubul de raze X

CATODUL


Catodul este constituit dintr-o spirală metalică de tungsten care este liniară sau sub formă de arc, groasă de 200- 220 microni, asemănătoare ca formă cu filamentul de la becurile electrice.


Filamentul, liniar (unic sau filament dublu) sau circular, este înconjurat de o piesă metalică cilindrică în formă de degetar, care este numită piesă de concentraţie şi focalizare.


Filamentul este încălzit pănă la incandescenţa tungstenului (2500 grade CELSIUS) cu ajutorul unui curent de încălzire de 6- 12  volţi, produs de transformatorul de joasă tensiune, numit din acest motiv şi trasformator de încălzire. 

Datorită efectului termoionic, electronii atomilor filamentului de tungsten de pe orbitele periferice se rotesc din ce în ce mai repede în jurul axului lor pînă ce se desprind de pe aceste orbite. Numărul de electroni desprinşi este cu atât mai mare cu cât filamentul este mai puternic încălzit.

Electronii desprinşi, graviteaza în jurul filamentului. Piesa de concentrare, atât prin forma şi înclinarea pereţilor săi, cât şi prin sarcina electrică negativă cu care este încărcată în circuitul de înaltă tensiune, adună electronii într-un fascicol  conic orientat cu vârful spre anod. În acest mod se produce focalizarea fascicului de electroni.

Utilizând transformatorul de înaltă tensiune, electronii se vor deplasa cu viteză foarte mare spre anod. 


Anodul poartă numele şi de anticatod, având rol de frânare a electronilor catodici.

ANODUL


Anodul este constituit dintr-un bloc cilindric masiv de cupru în care este încorporată o pastilă de tungsten care are formă ovoidă sau dreptunghiulară.


Pastila, care se numeşte focus sau focarul tubului, trebuie să aibă duritate mai mare, pentru a nu se pulveriza şi crateriza sub efectul bombardării cu electroni catodici şi o temperatură de topire ridicată (peste 3500 grade C).

Fig.2 Schema electrica a aparatului de raze X

În momentul când se stabileşte circuitul electric de înaltă tensiune, polul pozitiv al transformatorului de înaltă tensiune este reunit la anodul tubului iar polul negativ la catod. Între aceste două piese există o diferenţa de potenţial mare (între 10 kV şi 400 kV, variabilă după tipul aparatului şi necesitatea de moment) care face ca electronii catodici (al căror număr variază în raport cu tensiunea de încălzire a filamentului) să fie atraşi şi să izbească cu putere anodul. Din frânarea bruscă rezultă un proces complex; 98% din energia cinetică sub 100 kV se transformă în căldură, 1% în raze X, 1% se pierde.


Pe lăngă rolul de focar termic, pastila anodului înmagazinează căldura degajată în timpul funcţionării tubului. Pentru a realiza o imagine radiologică de calitate, focarul optic trebuie să fie foarte mic. Pentru aceasta, planul anodului trebuie să prezinte o înclinare de 45º  grade pentru că în acest mod suprafaţa lui de proiecţie (focarul optic) este de 6 ori mai mică decât a focarului termic. În acest scop se pot utiliza 2 sau 3 filamente catodice (corespunzând focarului mare, mijlociu, mic). 


Tuburile moderne au discul anodic constituit dintr-un bloc de grafit (capabil să înmagazineze cantităţi mari de căldură). Blocul de grafit este acoperit cu o placă de Molibden şi cu un strat subţire de 1- 2 mm de Wolfram şi Rhenium, sau, alte tuburi conform dezideratului focar termic mare, focar optic mic, utilizează anode rotative (fig.3) care au forma unui disc înclinat, cuplat la rotorul unui motor al cărui stator este situat în afara tubului; acesta roteşte anodul cu viteze variabile (3000/ min – 6000 / min). 

Fig.3 Desen schematic-anoda rotativă


Rotaţia talerului anodic permite o încărcare a tubului de 6-10 mai mare decât la tubul echivalent cu anod fix, ceea ce are drept consecinţă, micşorarea de tot atâtea ori a focarului tubului.


Focarul optic al tubului, la instalaţiile ce funcţionează în serviciile de la noi sunt între 2 mm şi 1,2 mm-focar mare, şi 0,3 mm-focarul mic (ambele în acelaşi tub-cu filamente catodice aparte).


De asemenea, tuburile cu izolator de ceramică şi tuburile cu dispozitiv electronic de protecţie permit examene laborioase, ca; angiocardiografia, cinefluorografia, mărirea imaginii, tomografiile.

SISTEME DE RĂCIRE A ANODULUI

Anodul se încălzeşte puternic şi pentru a obţine o funcţionalitate îndelungată a tubului fără ca acesta să se deterioreze, trebuie luate măsuri de răcire a acestuia.


Răcirea anodului se poate face în mai multe moduri: fie cu lichide ( apă, ulei ), fie cu aer. La unele tuburi, anodul este prelungit până la exteriorul tubului de raze X printr-o piesă metalică care se continuă cu un radiator cu aripioare ce oferă o suprafaţă mare de difuziune a căldurii (răcire prin convecţie) în alte cazuri, anodul este gol şi se prelungeşte în afară cu un tub care comunică cu un recipient cu apă. Apa din recipient ajută la difuziunea căldurii şi răcirea tubului.

La tuburile pentru radioterapie, care trebuie să funcţioneze continuu, timp îndelung, prin anod, care este scobit, circulă un curent de ulei sau apă care captează căldura care se produce la nivelul pastilei şi anodului şi o difuzează la distanţă.

ATOMUL ŞI STRUCTURA MATERIEI


Producerea şi absorbţia razelor X în materie sunt rezultatul unor fenomene atomice.


Atomul este particula cea mai mică de materie, şi determină particularitaţile fizice şi chimice specifice corpului respectiv. 


BOHR şi RUTHERFORD au demonstrat că atomul este constituit dintr-un nucleu central format din protoni şi neutroni cu masă aproximativ egală în care se concentrează aproape toată masa atomului constituind nucleul în jurul căruia gravitează un număr variabil de electroni situaţi pe diferite orbite.


La toate elementele chimice există un raport de egalitate între numărul de electroni de pe orbitele atomului şi sarcinele pozitive (protonii) din nucleul atomic.


Numărul de ordine din tabelul periodic al elementelor, al lui MENDELEEV, notat cu litera “Z“, indică numărul de protoni (sarcini pozitive) din nucleu, care este egal cu numărul de electroni (sarcini negative) de pe orbitele din jurul nucleului, de care sunt legate propietăţuiile chimice ale elementului X.


Numărul de neutroni din nucleu este notat cu „n“ sau „N” şi diferă faţă de numărul de protoni Z de la nucleul unui element chimic la alt element. Suma dintre Z şi N reprezintă numărul de masă A; fiecare fel de atom (notat cu X) este caracterizat prin aceste două cifre: A şi Z şi simbolul chimic X.

Atomii ce se deosebesc între ei numai prin numărul neutronilor din nucleu sunt numiţi izotopi. Multe elemente chimice au unul sau mai mulţi izotopi şi dintre nuclidele cunoscute în prezent 275 sunt stabile iar 1 400 instabile.


Electronii de pe orbitele periferice au o dublă mişcare:
· se învârt în jurul propriului ax

· descriu o mişcare de rotaţie în jurul nucleului atomic.

Mişcarea de rotaţie dezvoltă o forţă centrifugă care este necesară pentru ca electronii cu sarcină negativă să se opună ca să fie atraşi de nucleul pozitiv al atomului. Fiecare orbită cu electroni este situată la o anumită distanţă de nucleu adică la un anumit nivel de atracţie electrostatică; de unde rezultă că pe fiecare orbită electronul are o viteză diferită şi desfăşoară o energie anumită. Atomul, în mod obişnuit, este neutru din punct de vedere electric şi acţiunea lui energetică asupra mediului înconjurător este nulă. 

Sub influenţa diferitelor tipuri de energie care acţionează din afara atomului, electronii îşi pot modifica viteza de rotaţie pe orbita lor, pot să învingă forţa de atracţie a nucleului atomic şi să se desprindă de pe atomul respectiv.

Prin desprindere, ia naştere un electron liber, iar atomul care a pierdut electronul devine un ion pozitiv.

Electronul fugar poate să se fixeze pe una din orbitele unui alt atom, îl încarcă pe acesta cu o sarcină negativă în plus, iar atomul respectiv devine un ion negativ.

Acesta este fenomenul de ionizare pentru producerea căruia este nevoie ca asupra atomului să acţioneze un anumit gen de energie; în corpul material în care s-a produs acest fenomen se găsesc atomi stabili, electroni, ioni pozitivi şi ioni negativi. În mediul gazos, electroni sunt consideraţi ioni negativi.


Fenomenele de mai sus sunt importante de cunoscut pentru că le întâlnim atât în mecanismul de producere a razelor X cât şi în absorbţia lor 

MECANISMUL PRODUCERII RAZELOR X 

Razele X iau naştere în tub prin frânarea bruscă a electronilor catodici la nivelul anodului. Producerea razelor X se explică prin fenomene care au loc la nivelul atomului. Electronii catodici, cu energie corespunzătoare curentului de înaltă tensiune din tub, lovind pastila anodică produc în atomii metalici ai acesteia, fenomene de ionizare şi deci punerea în libertate de electroni. 

Fiecare electron catodic se comportă ca un proiectil în stare să smulgă atomilor anodici electroni de pe o orbită mai periferică sau mai centrală a acestuia, cu preţul cedării energiei lui.

Electronul smuls din anod poartă numele de fotoelectron şi se comportă la rândul său faţă de atomii anodici din jur ca un nou proiectil.

Radiaţiile X iau naştere ca urmare a interacţiunii dintre electronii animaţi de viteze mari, plecaţi de la nivelul catodului şi atomii anodului. Aceste acţiuni îmbracă aspectul de coliziune şi de frânare astfel încât fasciculul de raze X este format din radiaţii caracteristice şi radiaţii de frânare.

Radiaţiile caracteristice se produc ca urmare a interacţiunii colizionale dintre electroni. Astfel, electronii catodici având energii mari produc dislocări ale electronului de pe straturile centrale. Pentru refacerea echilibrului atomic, electronii periferici saltă pe straturile centrale-în acest fel se eliberează o cantitate de energie egală cu diferenţa de nivel energetic. Valoarea acestei energii este proprie atomului ionizat şi învelişului electronic în care a avut loc interacţiunea colizională, fotonii de raze X fiind caracteristici acesteia.

Radiaţiile de frânare. Frânarea constituie o formă de interacţiune între electroni şi particulele materialului anodului. Electronul care se deplasează în vecinătatea unui nucleu atomic este influenţat de sarcina pozitivă a acestuia fiind supus forţei de atracţie electrostatică care îl frânează şi îi schimbă direcţia. Astfel se produce o deviere a traiectoriei electronului şi o reducere a energiei sale cinetice. Energia pe care o cedează electronul în cursul frânării se manifestă sub formă de fotoni de raze X. Astfel, fascicolul de raze X este format din radiaţii caracteristice şi radiaţii de frânare. 

TRANSFORMATORII


Pentru încălzirea filamentului catodic (care produce electroni) şi pentru antrenarea acestor electroni spre anod cu scopul de a produce raze X, este nevoie de curent electric de un anumit potenţial, care se obţine cu ajutorul transformatorilor. La aparatul de raze X este nevoie de transformatorul de înaltă tensiune şi de transformatorul de încălzire a filamentului.


Transformatorii electrici se bazează pe principiul inducţiei electromagnetice şi au drept scop transformarea curentului electric alternativ, cu o anumită diferenţă de potenţial şi intensitate (tensiune mică şi intensitate mare), într-un curent electric cu diferenţă de potenţial adecvată scopului nostru.

Principiul de construcţie al unui transformator este cunoscut de la fizică.
Transformatoarele sunt situate într-o carcasă metalică, bobinele necesitând o izolare perfectă, utilizându-se în acest scop uleiul.

Transformatorul de înaltă tensiune are bobina primară constituită din circa 300 spire iar cea secundară din 90 000 - 300 000 spire, coeficientul de transformare K fiind de 300 -1000. Transformatorul de încălzire al filamentului catodic are bobina primară cu spire numeroase (300 spire) şi este alimentată cu 220 sau 380 V, iar bobina secundară cu spire mai puţine (10-20 spire) eliberând la bornele sale un curent cu o tensiune de 7-14 V şi cu o intensitate de 3-5 A, pentru focarul de radioscopie, 5-9 A pentru focarul de radiografie.


Autotransformatorul sau transformatorul cu trepte serveşte la reglarea durităţii razelor X şi este un transformator cu mai multe prize, conectat la pupitrul de la care, printr-un comutator, se pot lua mai multe tensiuni diferite cu care se alimentează primarul transformatorului de înaltă tensiune.
Reglarea intensităţii fasciculului de raze X (bogăţia lui în raze X), se face prin reglarea curentului de încălzire a filamentului prin intermediul unui reostat, care modifică tensiunea din primarul transformatorului de încălzire.

CHENOTROANELE (SUPAPE, VENTILE)


Curentul electric din bobina secundară şi transformatorul de înaltă tensiune este un curent alternativ. Prin tubul de raze X, circuitul de înaltă tensiune nu se stabileşte decât dinspre catod-A spre anod +B, alternanţă în care se produc razele X. În alternanţa următoare, când sensul curentului de la reţea se schimbă, curentul electric de înaltă tensiune ar trece dinspre borna B a transformatorului devenit pol negativ spre anodul tubului; aici din cauză că anodul este rece şi în jurul lui nu se găsesc electroni, circuitul se întrerupe şi în tub nu se produc raze X.

Dacă anodul tubului a devenit incandescent şi este înroşit prin funcţionare îndelungată, atunci alternanţa inversă a curentului de înaltă tensiune găseşte în jurul anodului suficienţi electroni cu ajutorul cărora se stabileşte circuitul de înaltă tensiune în tub în sens invers; electronii anodului pot bombarda filamentul fragil al catodului (care se poate vaporiza) şi scot tubul din uz.


Pentru a preveni trecerea curentului electric în sens invers, deci arderea filamentului catodic, pentru a asigura permanent negativ la catod şi pozitiv la anod deci pentru a se utiliza întreaga valoare a curentului alternativ, se întrebinţează chenotroane (supape sau ventile), iar în prezent dispozitive cu seleniu.

CUPOLA TUBULUI DE RAZE X

Tubul emitent de raze X este învelit la exterior de o cupolă metalică, de formă cilindrică, construită din oţel sau alamă şi căptuşită în interior cu un strat de plumb; spaţiul dintre tub şi pereţii cupolei este umplut cu ulei, ce joacă rol de izolator pentru înalta tensiune şi contribuie la răcirea tubului prin difuziunea căldurii de la tub la cupolă. Cupola permite trecerea într-o singură direcţie a fasciculului util pentru examinare sau pentru tratament, loc unde se găseşte o fereastră prevăzută cu un diafragm şi un filtru din aluminiu precum şi un vizor luminos necesar pentru delimitarea fasciculului. 

Diafragmul este format din 4 plăci de plumb, 2 orizontale şi 2 verticale care pot fi activate cu ajutorul unui buton sau manete de la nivelul ecranului. 

Rolul cupolei mai constă în :

· protejarea personalului contra înaltei tensiuni,

· împiedicarea difuziunii în camera de radiologie a radiaţiilor extrafocale nocive şi a luminii ce se produce în tub în timpul funcţionării,

· protejarea de lovituri a sticlei tubului 

CALITATEA ŞI CANTITATEA RAZELOR X

Fasciculul de raze produs în tubul de raze se caracterizează prin;

- duritatea razelor, care reprezintă calitatea razelor X de a pătunde prin diferite corpuri şi 

- intensitatea razelor X care corespunde cantităţii de raze X emisă în unitatea de timp.

Pentru întrebuiţarea razelor X în practică trebuie să existe posibilitatea de a varia duritatea lor (penetrabilitatea, calitatea) şi intensitatea fasciculului (cantitatea lor).


DURITATEA RAZELOR X depinde de diferenţa de potenţial dintre catod şi anod, dată de transformatorul de înaltă tensiune, diferenţă de potenţial care imprimă fasciculului catodic de electroni o anumită viteză (energie cinetică).


Cu cât energia electronilor ce se lovesc pe anod este mai mare, cu atât razele X care iau naştere au lungimi de undă mai scurtă şi posibilităţi de pătrundere mai mari; se spune că sunt RAZE MAI DURE.

Cu cât viteza electronilor din fasciculul catodic este mai mică, razele X care iau naştere pe anod au lungime de undă mai mare, sunt mai puţin penetrante şi se spune că sunt RAZE MOI.

Între 45-60 kV, razele produse sunt raze moi întrebuinţate pentru diagnostic.

Între 60-70 kV razele X sunt de duritate mijlocie.

Între 75-135 kV sunt radiaţii dure.

În fasciculul de raze X care pleacă de la tub, radiaţia nu este omogenă (nu are aceeaşi lungime de undă). Cu ajutorul filtrelor ce se pun în calea fasciculului de raze X la tub, radiaţiile moi sunt oprite şi absorbite, radiaţiile care ajung la corpul omenesc sunt de lungime de undă mai uniformă şi de penetrabilitate mai mare.


INTENSITATEA FASCICOLULUI DE RAZE X este în funcţie de numărul de electroni care se izbesc de anod, deci de gradul de încălzire a filamentului catodic, respectiv de intensitatea curentului de încălzire şi de diferenţa de potenţial dintre bornele bobinei secundare de la transformatorul de încălzire.

Dacă este nevoie de un fascicol  mai bogat în raze se încălzeşte mai puternic spirala catodică şi invers.

ECRANUL APARATULUI RONTGEN

Ecranul reprezintă partea aparatului pe care se formează imaginea radiologică. El este prevăzut cu o folie de 35/35cm impregnată cu săruri fluorescente (platinocianura de bariu, sulfură de zinc, tungstatul de calciu) care au proprietatea de a lumina atâta timp cât asupra lor acţionează razele X. Fascicolul heterogen rezultat din absorbţia razelor X care străbat corpul, produc grade diferite de luminozitate a ecranului.

În faţa foliei se găseşte un geam impregnat cu săruri de plumb, care au rol de protecţie.

Imaginile radiologice obţinute pe ecran pot fi radiografiate pe film, ecranul fiind prevăzut cu un sistem special de efectuare a unor radiografii de ansamblu sau seriate.

Pentru eliminarea radiaţiilor secundare atunci când examinăm regiuni anatomice cu diametru antero-posterior mare, între bolnav şi ecran se interpune diafragmul Potter- Bucky sau grila antidifuzoare.

Compresiunea regiunilor anatomice moi se efectuează cu ajutorul unui dispozitiv de compresie dreptunghiular sau rotund care permite disocierea elementelor anatomice suprapuse şi fixarea leziunilor în vederea efectuării de radiografii. Ecranul este prevăzut cu o serie de butoane cu roluri diferite; pun în funcţie şi întrerup aparatul, mobilizează diafragmele, coboară şi ridică stativul etc.

ACCESORIILE APARATULUI DE RAZE X (PĂRŢILE SECUNDARE )

MASA DE COMANDĂ. Serveşte la reglarea intensităţii şi durităţii razelor X şi la punerea în funcţie a aparatului. Instrumentul de măsură a tensiunii se numeste voltmetru, este intercalat pe circuitul primar al transformatorului de înaltă tensiune şi este încorporat în masa de comandă. El este gradat convenţional şi măsoară în volţi tensiunea din bobina primară şi în kilovolţi tensiunea din bobina secundară.

În masa de comandă se mai află un ampermetru, necesar pentru măsurarea intensităţii curentului de joasă tensiune şi miliampermetru, necesar pentru măsurarea intensităţii curentului de înaltă tensiune.

Practic, este necesar ca kilovoltajul şi miliamperajul să fie modulate la masa de comandă în aşa fel încât să corespundă cerinţelor noastre.

De exemplu, pentru o radioscopie pulmonară este nevoie de 55kV şi 3mA, pentru o radioscopie gastrică sunt necesari 70kV şi 4mA, pentru radiografii osoase este nevoie de 40-50mA, pentru radiografii pulmonare este nevoie 200-300mA.

Aparatele moderne cu ecran întăritor de imagine pot funcţiona în regim de radioscopie numai cu 1,5mA.

La aparatele moderne curentul de încălzire al filamentului, care este reglabil, este redat prin produsul cu timpul de expunere în valori miliamperi secunde [mA/s].

În masa de comandă mai sunt încorporate butoane şi comutatoare care stabilesc circuitele electrice pentru punerea în funcţiune şi oprirea motoarelor de la ventilator, de la masa basculantă şi diafragm, lumina albă şi roşie.


STATIVUL este o masă verticală care poate fi înclinată pănă la poziţia Trendelenburg. 

La stativ sunt anexate ecranul radiologic, diferite piese ajutătoare ca mânerele pentru diafragm, grila pentru radioscopie, conul compresor pentru stomac, dispozitivul Albrecht pentru radiografii ţintite, rame pentru casete.

În locul ecranului convenţional, la aparatele moderne se poate adapta şi scoate ecranul întăritor de imagine cu posibilităţi multiple de transmitere şi înregistrare, camera de luat vederi pentru transmiterea imaginii la monitorul de televiziune, aparat pentru executat fotografii de la ecran (amplifotografii).

CABLURILE DE ÎNALTĂ TENSIUNE unesc transformatorul cu tubul radiologic. 

1.1.4
FUNCŢIONAREA APARATULUI DE ROENTGEN

Se pune în funcţie transformatorul de încălzire şi se stabileşte circuitul filamentului catodic ce devine incandescent şi eliberează electronii care constitue proiectile cu ajutorul cărora se vor produce raze X la nivelul anodului, care îi frânează brusc.


După aceea se stabileşte circuitul de înaltă tensiune sau circuitul anodic. În acest moment catodul tubului se încarcă cu electricitate negativă, iar anodul cu electricitate pozitivă; în acest mod se stabileşte o diferenţă mare de potenţial între cei doi poli ai tubului.

Electronii care au şi ei o sarcină negativă sunt respinşi de către piesa de concentraţie legată de catod (având aceeaşi sarcină electrică) şi sunt atraşi cu o viteză mare de către piesa anodică încărcată cu electricitate pozitivă; prin intermediul fascicolului de electroni se închide circuitul de înaltă tensiune prin focalizarea fascicolului de electroni spre anodul tubului.

În momentul când torentul de electroni catodici loveşte cu putere piesa anodică, iau naştere razele X, se produce căldură şi lumină.

1.1.5
PROPIETĂŢILE FIZICE ALE RAZELOR X

Am arătat că razele X sunt radiaţii electromagnetice asemănătoare cu razele luminoase, iar propietăţile lor sunt aceleaşi ca şi ale luminii, avănd în acelaşi timp caracterul propagării ondulatorii şi al celei corpusculare. Ele au propietăţi fizice, chimice şi biologice.

Pe propietăţile fizice se bazează utilizarea lor în medicină.

Se consideră că razele X se propagă în vid cu o viteză de 300 000 Km pe secundă.

Razele X se produc la nivelul anodului şi se propagă în mod sferic şi în linie dreaptă în jurul lui. Parte din radiaţii sunt oprite de metalul anodului înclinat faţă de axul tubului şi practic este utilizat un singur fascicol  conic care trece prin deschizătura cupolei şi care este făcut mai mic, sau mai mare, cu ajutorul diafragmelor. 

În cazul examenului radiologic, baza conului este reprezentată de ecranul radiologic sau de clişeul radiografic, iar vârful conului-punctiform-este reprezentat de focarul tubului.

Razele X produc fenomene de luminescenţă atunci când ele cad şi se absorb în anumite substanţe cristaline, semicristaline, sau fluide, de exemplu ecrane sau folii care conţin anumite săruri ca tungstat de calciu, sulfură de zinc şi cadmiu, platinocianură de bariu, de calciu, titan sau pămănturi rare-godolinium-care emit în zonele albastru şi verde ale spectrului.

Absorbţia razelor X care cad pe aceste substanţe schimbă poziţia electronilor pe orbite şi fac ca atomul să treacă în stare de excitaţie.

Revenirea lui la starea fundamentală se face prin emisia energiei absorbite de la fotonii de raze X incidenţi, sub formă de radiaţii de luminescenţă (caracteristice sărurilor respective).

Fenomenele de luminescenţă pe care le produc se caracterizează în general prin întârzierea emisiei luminoase faţă de absorbţia de raze X şi sunt de două feluri: de fluorescenţă şi de fosforescenţă şi ele stau la baza fabricaţiei ecranului radioscopic şi foliilor întăritoare din casetele pentru radiografii precum şi a utilizării cristalelor de scintilaţie din detectoarele de izotopi.


Fluorescenţa foliei ecranului radioscopic nu are remanenţă şi durează numai atât timp cât razele X cad pe ecranul sensibil în timp ce fosforescenţa foliilor întăritoare din caseta de radiografie, persistă şi după întreruperea fascicului de raze X; foliile întăritoare au remanenţă şi impresionează filmul şi după expunerea la razele X.

EFECTUL FOTOCHIMIC. Razele X pot produce anumite reacţii chimice: impresionează emulsia fotografică ca şi lumina solară acţionând asupra sărurilor de argint şi permit astfel obţinerea de radiografii.

În practică energia razelor X este utilizată pentru producerea luminescenţei foliilor între care se găsesc filmele radiologice în timpul expunerii.

LEGEA DIVERGENŢEI. Intensitatea fasciculului de raze X scade progresiv cu cât se depărtează de focarul tubului, proporţional cu pătratul distanţei-legea lui LAMBERT-şi acest fapt este important de ştiut atât  pentru calcularea timpului de expunere la radiografii, dar mai ales în radioterapie, unde distanţa focus-piele joacă un rol mare în stabilirea dozei.

PENETRABILITATEA (duritatea) RAZELOR X este propietatea fundamentală pe care se bazează utilizarea lor în medicină şi este o calitate definită prin lungimea de undă determinată de diferenţa de potenţial dintre anod şi catod.

Mărind diferenţa de potenţial prin sporirea kilovoltajului la bornele transformatorului se obţin raze X din ce în ce mai dure, cu lungime de undă din ce în ce mai mică şi cu putere de pătrundere din ce în ce mai mare.

 
ABSORBŢIA RAZELOR X. Fasciculul de raze X întâlnind în calea sa corpul omenesc sau diferite alte obiecte este absorbit în parte, intensitatea lui scade, iar energia lui se transformă în radiaţii secundare, lumină, căldură şi fenomene fotochimice, o parte din fascicol  rămâne neabsorbit şi trece mai departe de corpul întâlnit sub forma unui fascicol  atenuat.


Absorbţia razelor X comportă 2 aspecte; aspectul calitativ şi cantitativ


1 –absorbţia calitativă-constă în formarea radiaţiilor secundare care alterează calitatea imaginii radiologice

Razele secundare care rezultă din efectul Compton, efectul Thomson, formarea de perechi de electroni şi efectul fotoelectric, sunt nocive în diagnostic pentru că fac penumbră cu imagine imprecisă, fluu, dar sunt utile în radioterapie pentru că îmbogăţesc fasciculul principal şi sporesc doza.

În diagnostic, razele secundare se îndepărtează cu grila antidifuzoare LYSHOLN în radioscopie sau grila POTTER-BUCKY în radiografie, cu ajutorul unui localizator cilindric sau tronconic adaptat la deschiderea cupolei şi prin diafragmarea stânsă a fasciculului incident la plecarea lui din tub cu diafragmul cu 4 sau 8 volete; de asemenea prin compresiunea regiunii cu care se subţiază părţile moi prin care trece fasciculul de raze X şi se reduce în acest mod difuziunea secundară.

Fig.4 Grila Potter Bucky

GRILA de tip LYSHOLN sau POTTER-BUCKY este constituită din lamele de plumb paralele între ele şi separate prin lamele de lemn sau de aluminiu. 

Lamelele de plumb sunt astfel orientate faţă de focarul tubului încât permit trecerea numai pentru fotonii perpendiculari pe clişeu (focalizarea grilei sau a potter- ului).

Radiaţiile secundare care sunt orientate în alte sensuri decât radiaţiile primare directe sunt oprite de lamelele de plumb ale grilei. În timpul expunerii radiografiei, grila cu lamele de plumb se mişcă pentru a evita ca lamelele opace să se vadă pe clişeu.


2- absorbţia cantitativă a razelor X în corpul omenesc depinde de numărul atomic al elementelor din tabloul lui MENDELEEV (notat cu Z), de lungimea de undă, de densitatea ţesuturilor prin care trece fasciculul de raze X şi de grosimea regiunii iradiate.

După BRAGG şi PIERCE, absorbţia este proporţională cu puterea a patra a numărului atomic. Iată de ce diferitele părţi moi ale corpului omenesc compuse din carbon, hidrogen, oxigen, azot sunt mai transparente la raze X şi absorb mai puţine raze X decât oasele compuse din calciu şi fosfor, elemente care au număr atomic mare A=40 pentru Ca şi A =32 pentru fosfor şi despre care se spune că sunt opace la razele X. În acest mod se creează contraste între două ţesuturi diferite, între două medii cu structură diferită.

Tot datorită acestei modalităţi de absorbţie, rezultă că atomii de iod cu Z = 53 sau de bariu cu Z = 56 care se găsesc în compoziţia chimică a substanţelor de contrast întrebuinţate în radiologie absorb foarte multe raze X constituind un contrast pozitiv; oxigenul şi aerul sunt întrebuinţate pentru contrast negativ. Plumbul cu Z =82 în foiţe de anumite grosimi opreşte complet razele X, încât este întrebuinţat pentru confecţionarea dispozitivelor, ecranelor, paravanelor, şorţurilor de protecţie în radiologie.


Absorbţia este proporţională cu puterea a 3-a a lungimii de undă, cu cât se sporeşte kilovoltajul, razele X vor fi de lungime de undă mai mică, deci şi absorbţia va fi mai mică; razele X, fiind dure, sunt mai penetrante nu se absorb şi aproape tot fasciculul va străbate organismul ceea ce explică de ce nu vom avea contraste radiologice.


Absorbţia razelor X depinde de densitatea corpului străbătut (cu numărul de atomi dintr-un volum dat). Osul, masa hepatică, sunt mai dense şi absorb mai multe raze X.

Absorbţia este direct proporţional cu  grosimea regiunii de examinat. 


Efectul de ionizare şi efectul biologic vor fi studiate odată cu problemele de radiobiologie şi cele de radioterapie.

Cunoscând propietăţile fizice ale razelor X, ne explicăm mai uşor fenomenele optice şi biologice care se produc în diagnostic sau în radioterapie:

· formarea imaginii radiologice şi diferitele ei particularităţi,

· efectele terapeutice sau nocive ale razelor X.

1.1.6
PROPIETĂŢILE CHIMICE

Razele X modifică culoarea platinicianurii de bariu, din verde în galben, apoi brun şi această proprietate era folosită în trecut pentru dozarea razelor X.

Razele X impresionează placa fotografică care conţine în structura ei bromura de argint, transformând-o într-o subhalogenură.

Ele modifică conductibilitatea unor metale cum ar fi seleniu-proprietate care este şi ea folosită în dozimetrie.

1.1.7
PROPRIETĂŢILE BIOLOGICE

Sub influenţa razelor X toate ţesuturile biologice suferă o serie de modificări în funcţie de doza de radiaţii absorbite care pot merge până la moartea celulei.

Efectele biologice au la bază proprietatea de ionizare a razelor X. În doze mici radiaţiile au acţiune de biostimulare.

Primele modificări apar în nucleul celulelor care se fragmentează iar armătura nucleară se dispersează în citoplasmă şi celula se distruge.

Modificările biologice sunt dependente şi de tipul de celule care a fost iradiat. Din acest punct de vedere există celule radiosensibile şi celule radiorezistente. Sensibilitatea celulelor la radiaţii este cu atât mai mare cu cât:

· activitatea reproducătoare este mai mare,

· perioada şi evoluţia cariochinetică este mai lungă,

· morfologia şi funcţiile sunt mai puţin fixate.

 Razele X, chiar dacă sunt aplicate local, au şi o acţiune generală asupra organismului.

Diferitele cantităţi de raze pe care le primeşte organismul, la diferite intervale de timp se sumează constituind acţiunea cumulativă a radiaţiei ionizante.

În cazul iradierii multiple, între iradieri ţesuturile se refac parţial şi pentru a obţine acelaşi efect biologic este necesar să aplicăm o doză totală mai mare, ca în cazul unei iradieri unice.

Ţesuturile cele mai radiosensibile sunt ţesuturile hematopoetice. Ţesutul limfoid, splina, ganglionii limfatici, limfocitele sunt distruse repede de doze relativ mici. La fel în măduva osoasă limfocitele sunt primele elemente care sunt distruse de razele ionizante.

Dacă doza nu a fost mare, ele încep să se refacă după o săptămână. Radiosensibilitatea ţesutului mieloid este mai mică ca a ţesutului limfoid.

Celulele eritrocitare sunt şi mai puţin radiosensibile. Cu cât celula este mai matură cu atât este mai radiorezistentă. Globulele roşii sunt radiorezistente. Măduva osoasă poate fi distrusă de doze mari de radiaţii. Dozele mai mici permit refacerea ei din celulele rămase.

Acţiunea radiaţiilor asupra testicolului şi ovarului este diferită cu faza în care se găsesc celulele germinative.

Spermatogoniile şi foliculii în creştere sunt foarte radiosensibili.

Cu ajutorul razelor X se poate obţine castrarea.

Radiaţiile X produc mutaţii atât în celulele germinative cât şi în celulele somatice.

După iradierea ovarului şi testicolului cu doze mici se produc modificări ale cromozomilor şi genelor (mutaţii). Astfel se obţin anomalii de formă ale cromozomilor, transpoziţii (schimbări de fragmente între cromozomi), modificări ale mecanismului kariokinetic.

Mutaţiile legate de gene pot fi dominante care apar la prima generaţie născută după iradierea glandelor sexuale şi mutaţii recesive care apar după mai multe generaţii.

Consecinţele mutaţiilor sunt: sterilitatea la prima generaţie, malformaţii congenitale, moarte fetală intrauterină sau postpartum.

Dozele de radiaţii se sumează şi se transmit generaţiilor următoare, producând înafara leziunilor genetice, leucoze.

Necunoscându-se precis doza de radiaţii care poate induce aceste modificări, este de recomandat evitarea iradierii gonadelor la femeile tinere şi a produsului de concepţie în primele 3 luni.

Radioterapia şi efectuarea de numeroase radiografii ale aceleaşi regiuni sunt contraindicate la tinerii de ambele sexe până la vârsta de 40 de ani. 

1.2 IMAGINEA RADIOLOGICĂ ŞI FORMAREA EI


Imaginea radiologică se formează având la bază proprietăţile razelor X de a se propaga în linie dreaptă, de a pătrunde şi a fi absorbite de organe şi ţesuturi, de a produce luminescenţa ecranului fluorscent sau fosforescent, de a impresiona filmul radiografic. 

Ea este un produs atât  al legilor de proiecţie, cât şi al proprietăţilor de pătrundere a razelor X care fac ca un obiect, tridimensional din spaţiu să se proiecteze într-un singur plan în două dimensiuni. 

Dacă fascicolul de raze X străbate toracele, constituit din organe şi ţesuturi cu compoziţie chimică, densitate şi grosimi variate, absorbţia va fi inegală, iar imaginea  rezultată pe ecranul fluoroscopic va consta din zone mai luminose sau mai întunecate.

Pe filmul radiografic reprezentarea este inversă celei de pe ecranul fluorescent, zonele luminoase vor apărea negre (radiotransparente) iar zonele întunecate albe (radioopace).


Coastele şi claviculele au o structură densă şi absorb o cantitate mai mare de raze X astfel gradul de luminozitate a ecranului va fi mai mic.

Muşchii toracici, tendoanele şi aponevrozele absorb o cantitate mai mică de raze X decât oasele; organele parenchimatoase pline (cordul şi vasele, ficatul, rinichii, splina) ori lichidele, lasă să treacă prin ele o parte din fascicol  şi de aceea, în dreptul lor, ecranul se va lumina discret, iar filmul radiografic se va înnegri nuanţat, în raport cu grosimea şi densitatea lor.

Ţesutul adipos absoarbe de 10 ori mai puţin razele X decât muşchii şi organele din jurul cărora se găseşte pe care le scoate în evidenţă.

Aerul şi gazele, care au densitate de 1000 ori mai mică decât a părţilor moi, absorb o cantitate mai mică de raze X şi contribuie la contrastarea organelor pe care le mărginesc.

Ţesutul pulmonar cu structură spongioasă şi conţinut aeric ca şi camera cu aer a stomacului, nu absorb aproape deloc razele X din fasciculul incident şi, la ieşirea din torace, ajung în cantitate mare şi luminează ecranul sau înnegresc puternic filmul.

Se spune că plămănul şi camera cu aer a stomacului sunt transparente la razele X.

În regiunea mediastinală radiaţiile fiind absorbite aproape în întregime, atât  de schelet, cât şi de organele din mediastin, ecranul rămâne complet întunecat iar sărurile de argint din filmul radiografic rămân nemodificate.

Absorbţia inegală determină „relieful radiologic” constituit din nuanţe de umbră şi nuanţe de lumină (grade de opacitate şi grade de transparenţă) care creează contrastul natural între diferite organe şi ţesuturi având ca rezultat imaginea radiologică care redă forma acestor organe şi, de multe ori, structura ţesuturilor.

1.2.1
LEGILE OPTICII RADIOLOGICE

Particularităţile imaginii radiologice care decurg din propietăţile fizice ale razelor X, menţionate mai sus sunt generate de anumite legi ale opticii radiologice cum sunt;

- legea proiecţiei conice,

- legea tentelor,

- legea sumaţiei şi substracţiei planurilor,

- legea incidenţelor tangenţiale şi a celor ortograde (apariţia liniilor nete şi a contururilor)

1.2.2
FENOMENUL PROIECŢIEI CONICE

Imaginea pe care o realizează un obiect interpus între sursa de raze şi ecran sau film prezintă caracteristicile proiecţiei unui corp tridimensional într-un plan bidimensional, precum şi defectele proiecţiei conice, adică ea apare mărită şi deformată.

1.2.2.1 MĂRIREA IMAGINII RADIOLOGICE


Imaginea rezultantă a unui obiect pe ecran sau filmul radiografic este mai mare decât cea reală, mărirea este dependentă de situaţia obiectului faţă de sursa de raze X şi faţă de ecran. 

Fig. 5 Mărirea imaginii radiologice


Dacă dorim ca imaginea obiectului să aibă dimensiuni cât mai apropiate de cele reale, trebuie să apropiem obiectul cât mai aproape de ecran sau să îndepărtăm tubul cât mai mult de obiect; aşa, de exemplu, pentru a nu mări şi deforma imaginea organelor toracice (cord, desen pulmonar) se utilizează proiecţia paralelă (ortodiagrama), care se obţine la distanţă de 1,8 – 2 m (teleradiografia). Uneori în practica medicală este nevoie să mărim imaginea pentru a obţine mai multe detalii de structură. Pentru aceasta apropiem tubul de regiunea de examinat şi îndepărtăm filmul la distanţă de 40 cm (macroradiografia). 

1.2.2.2
DEFORMAREA IMAGINII OBIECTELOR

O sferă în calea fasciculului de raze X realizează o imagine mărită, dar cu aceeaşi formă dacă fasciculul conic este perpendicular pe obiect. Dacă fascicolul este oblic, imaginea sferei apare ca un oval cu atât  mai alungit cu cât fasciculul conic de raze este mai departe de normala perpendiculară pe film.

De acest fapt trebuie să ţinem seama în practică. Pentru a evita deformările obiectelor se cere ca raza centrală să cadă perpendicular pe planul de proiecţie. De exemplu, capul femural sau capul humeral care anatomic sunt rotunde, pe radiografia cu fascicol  oblic de raze X pot fi deformate optic şi apar ovale. 

Fig.6 Deformarea imaginii radiologice


Un obiect metalic lung (glonte de armă, ac de cusut, sau un cui metalic) dacă este orientat în sensul fasciculului de raze X se proiectează pe ecran ca un punct opac şi este cel mai tipic exemplu de proiecţie axială directă sau ortorontgenogradă.

Dacă se schimbă poziţia obiectului sau dacă se mobilizează focarul tubului, lăsănd obiectul pe loc, acul de exemplu, va fi proiectat cu forma sa imaginea fiind orientată diferit în raport cu locul unde se află focarul emiţător iar dimensiunile vor fi mai mici sau mai mari în raport cu depărtarea de ecran.

De aici rezultă că pentru a obţine date cât mai apropiate de realitate, în ce priveşte forma şi poziţia unor constituente normale şi patologice din organism este nevoie să se efectueze două radiografii în incidenţe perpendiculare una pe alta (faţă şi profil).

1.2.3
FENOMENUL SUMAŢIEI ŞI SUBSTRACŢIEI PLANURILOR

Imaginea radiologică a oricărui segment al corpului omenesc reprezintă suma imaginilor diferitelor organe şi ţesuturi care caracterizează din punct de vedere anatomic acel segment, care sunt străbătute de razele X, plan cu plan aşa cum sunt ele aşezate în spaţiu şi reţin din fasciculul de raze X cantităţi în raport cu densitatea şi structura lor, conform legilor absorbţiei ale lui Bragg şi Pierce. Opacitatea mediastinului este o imagine complexă care rezultă din suma imaginilor tuturor organelor ce sunt surprinse în calea fasciculului de raze X pe linia mijlocie a toracelui în poziţia P.A. în proiecţie centrală directă. Din această cauză respectiv a sumaţiei nu putem aprecia starea fiecărui organ din mediastin. În regiunea în care, în calea fasciculului de raze X, se află organe opace şi corpuri transparente, acestea din urmă micşorează intensitatea umbrei cauzate de primele prin efectul substracţiei. Traheea se observă prin umbra coloanei vertebrale graţie acestui fenomen. Substracţia joacă un rol important şi la nivelul regiunilor şi segmentelor cu structură anatomică mai simplă.
Efectul sumaţiei intervine în toate imaginile radiologice şi din cauza ei, uneori, sunt mascate detalii, ceea ce constituie un dezavantaj. Aşa se explică de ce leziuni de anumite dimensiuni nu se văd pe radiografie fiind mascate de imaginea ţesutului normal din jur.

Un focar infiltrativ pulmonar sau o cavernă trebuie să aibă anumite dimensiuni ca să se poată vedea, ca să poată transpare prin ţesutul pulmonar sănătos. O colecţie de lichid pleural sau o îngroşare a pleurei determină o opacitate care maschează procesele patologice din parenchimul subiacent.

Tomografia şi radiografia cu raze dure sunt metode care ajută în asemenea cazuri să se studieze regiunea în plan şi să se pună în evidenţă toate focarele patologice situate în diferite planuri.

Fig.8 Sumaţia


1.2.4
FENOMENUL DE PARALAXĂ

Paralaxa reprezintă fenomenul de disociere a elementelor unei imagini sumate.

Imaginea radiologică a mediastinului rezultă din sumaţia imaginilor tuturor organelor situate în calea fasciculului de raze X.

Disocierea acestor organe, care anatomic se găsesc pe planuri diferite, se face pe baza proiecţiei oblice reuşindu-se astfel să se obţină imagini aproape pentru fiecare în parte.

Fig.7 Paralaxa
Dacă se roteşte bolnavul sau se deplasează tubul obiectele situate pe planuri diferite, deci la distanţe de ecran sau de focarul tubului, îşi schimbă poziţia între ele fenomenul denumit PARALAXĂ. Obiectul care se deplasează cel mai puţin, când încercăm disocierea planurilor, este cel situat mai aproape de ecran.

 ROLUL DIMENSIUNILOR FOCARULUI ANODIC

Imaginea radiologică este cu atât  mai clară, conturul cu atât mai net, detaliile desenului cu atât  mai precise, cu cât focarul tubului este mai fin. Pentru acelaşi obiect imaginea are caractere precise în cazul tubului cu focar fin punctiform şi prezintă fenomenul de penumbră în cazul tubului cu focarul mare.


1.2.5
LEGEA INCIDENŢELOR TANGENŢIALE
POZIŢII ŞI ASPECTE ORTOGRADE

O lege optică particulară imaginilor radiologice este legea incidenţelor tangenţiale care ne explică de ce pe imaginea radiografică pot apare linii opace nete-dungi sau contururi precise-în cazul când raza incidentă atinge tangenţial suprafaţa unui obiect opac la razele X, sau când fasciculul incident atinge suprafaţa care separă obiecte de opacitate diferită.

Astfel, scizura orizontală dreaptă se vede pe radiografia din faţă atunci când raza incidentă este tangentă la planul scizural.

Legea incidenţei tangenţiale aplicată la scizuri: când suprafaţa scizurii devine plană, imaginea lineară este netă

Unele creste osoase se văd net în cazul când au fost surprinse tangenţial de raza incidentă şi pot să nu se vadă de loc dacă se roteşte osul respectiv sau se schimbă direcţia razei incidente.

1.3
PROTECŢIA ÎN RADIODIAGNOSTIC ŞI RADIOTERAPIE


1.3.1
DOZIMETRIE
 Dozimetria este un factor fundamental în studiul fenomenelor biologice produse de radiaţii. Deoarece fotonii X produc în orice organism viu efecte biologice de diferite grade sau diferite tipuri în raport cu cantitatea energiei cedate, apare ca absolut necesară cunoaşterea cu precizie a dozei absorbite de indivizi sau de diferitele ţesuturi expuse radiaţiilor. Acest lucru constituie o premiză indispensabilă pentru orice problemă de protecţie, pentru a evita ca într-o populaţie în general sau la indivizi expuşi profesional să se producă leziuni datorită unei utilizări necorespunzătoare a unor surse radiante. În afara acestora, evaluările dozimetrice sunt necesare în radiodiagnostic pentru cunoaşterea unui bilanţ între riscul pe care îl poate produce bolnavului investigaţiile radiologice şi beneficiul obţinut prin aceste investigaţii.

În sfârşit, măsurătorile dozimetrice permit concepţia planurilor radioterapeutice cu care se vor iradia focarele patologice, de obicei de natură neoplazică, cu doze suficiente pentru a se obţine scopul urmărit, cruţând în acelaşi timp pe cât este posibil toate ţesuturile sănătoase din jur. Pentru scopuri medicale interesează deci în primul rând cunoaşterea dozelor în ce priveşte energia absorbită de ţesuturi: cantitatea energiei absorbite depinde de calitatea şi cantitatea fotonilor X incidenţi.

Există metode şi unităţi de măsură ale calităţii şi cantităţii fotonilor X.

 1 Calitatea fotonilor X este caracterizată de energia lor. Fasciculul de raze X emis de un punct este policromatic, pentru că el este constituit din fotoni de diverse energii.

Având în vedere că fotonii de energie minoră sunt opriţi de sticla tubului sau de o filtrare suplimentară din aluminiu la tuburile utilizate în radiodiagnostic sau din cupru, zinc, la tuburile utilizate în radioterapie profundă, calitatea unui fasciculul de fotoni X este definită de energia maximă a fotonilor exprimată în keV, coresponzând tensiunii aplicate la polii tubului care este exprimată în kVp adică tensiunea maximă sau tensiunea de vârf.

Fotonii X de energie mai mare, mai penetranţi, corespund razelor dure în timp ce razele moi sunt acelea dotate cu energie mai mică fiind mai puţin penetrante.

Aprecierea exactă a calităţii unui fascicol  de fotoni X se poate face prin spectrometrie. În practică se utilizează aprecierea cu ajutorul aşa zisului strat semivalent, adică grosimea exprimată în mm a unui anumit material care poate să înjumătăţească intensitatea unui fascicol  de fotoni X, aceasta constituind o metodă de evaluare a calităţii fasciculului de radiaţii mai precisă decât simpla indicare a valorilor tensiunii maxime. În radiologia medicală pentru calitatea unui fascicol  se indică în mod curent energia maximă a fotonilor exprimată în keV sau în MeV.
2 Măsurătorile cantitative ale radiaţiilor ionizante.

Dozimetria cantitativă are trei aspecte distincte: doza de iradiere, doza absorbită, doza echivalentă.

DOZA DE EMISIE este cantitatea de radiaţii emise; ea este exprimată în R, unitate care în prezent tinde să fie schimbată prin utilizarea unei noi unităţi de măsură a sistemului internaţional, SI, prin unitatea de Coulomb/kg (C/kg aer). Se preconizează ca noile unităţi de măsură ale SI să intre definitiv în utilizare. Această unitate de măsură reprezintă numărul de ionizări produse de fotonii X în aer.

DOZA ABSORBITĂ corespunde cantităţii de energie absorbită de un corp expus la radiaţii şi este exprimată în rad sau după SI în Gy, gray,.Un Gy este egal cu 100 razi.


DOZA ECHIVALENTĂ este o unitate de măsură care reprezintă aprecierea efectelor biologice secundare unor iradieri în raport cu energia fotonilor incidenţi şi mai ales cu tipul de iradiere (fotonii X şi gama, particule elementare). De exemplu, la aceeaşi cantităţi de energii absorbite efectele biologice produse de fotonii X de 1MeV sunt mai mici decât   cele produse de particulele grele de aceeaşi energie.

Înmulţind doza absorbită cu un factor de calitate care ţine cont de acest fenomen se obţine doza echivalentă care este exprimată în rem sau după SI în Sv [sievert]. Un Sv este egal cu 100 rem

Metodele de măsurători cantitative ale radiaţiilor ionizante se bazează pe diferite fenomene fizice sau chimice cum ar fi: ionizarea gazelor (contoare Geiger-Muller), ionizarea şi excitarea unor corpuri solide (contoare cu scintilaţii), modificarea conductibilităţii electrice a unor substanţe (dozimetria cu semiconductori), înnegrirea peliculelor fotografice (dozimetre fotografice).

1.3.2
PROTECŢIA ÎN RADIOLOGIE

Au fost fixate doze limită ce pot fi suportate de organism fără pericol, nivelul lor pentru întreg corpul fiind de maximum:
- 100 mR pe săptămămă 

- 5 rem pe an

- 50 rem până la vărsta de 30 ani

- 200 rem pentru viaţa întreagă.

Aceste valori au fost stabilite de Comisia Internaţională de protecţie în radiologie care le recomandă ca doze de toleranţă pentru cei care muncesc în mediu cu radiaţii.

Pentru populaţia expusă nu se va depăşi doza de 150 mrem pe an. Efectele radiaţiilor sunt considerate somatice şi genetice. Efectele somatice pot fi locale sau generale. Leziunile locale pot fi evitate prin efectuarea corectă a radiografiilor şi radioscopiilor. În practica radiologică sunt puţine cazuri de modificări generale ale organismului uman rezultate în urma expunerii pentru radiodiagnostic, totuşi unii autori menţionează un număr mai mare de cazuri de leucemie la copii a căror mame au fost supuse în timpul sarcinii la examene radiologice cum ar fi pelvimetria radiografică şi care astfel au primit doze mari de radiaţii a întregului corp al fătului. Totodată este evident faptul că incidenţa leucemiei este mai mare la radiologi decât la alţi medici care nu au fost expuşi la doze importante de radiaţii. La fel, se notează o creştere a frecvenţei cancerului tiroidian la bolnavii care au fost iradiaţi pentru timus în copilărie.

Experienţele pe animale au arătat că iradierea întregului corp poate scurta mult viaţa acestora, dar dozele aplicate în acest caz trebuie să fie destul de mari.

Riscurile genetice trebuie considerate mai mult prin evaluarea întregii populaţii decât pe baza unor cazuri individuale. Efectul genetic se bazează pe producerea de mutaţii al căror număr este direct proporţional cu doza gonadală, indiferent de intensitatea sau de intervalul de timp dintre expuneri.

Astfel, o medie de 100 de R aplicat dintr-o dată are acelaşi efect genetic cu aceeaşi doză aplicată la diferite intervale de timp. S-a constatat că doza primită de ovare cu ocazia unei pelvimetrii radiografice, variază între 150 şi 7500 mR, doza primită de făt în cursul aceluiaşi examen fiind cuprinsă între 2000-6000 mR. În schimb, doza gonadă în timpul unei radiografii a toracelui este cuprinsă intre o cantitate nedetectabilă pănă la 0,36 m R, în timp ce doza piele oscilează între 8-190 m R. În cazul utilizării tehnicii radiografice cu voltaj înalt, media dozei piele este de 27 mR. În radioscopie dozele sunt mult mai mari, fiind cuprinse între 5-10 r sau chiar mai mult pentru fiecare minut de examinare.


 În indicarea examenelor radiologice, trebuie avute în vedere avantajele acestora, cu evitarea unor expuneri inutule. De asemenea, ele nu trebuie repetate la intervale scurte de timp.

De aceea, orice medic care utilizează o aparatură radiologică sau apelează la serviciile ei, trebuie să cunoască riscurile, avantajele şi limitele examenului radiologic pe care îl efectuează sau îl solicită pentru evaluarea corectă a procentajului risc, beneficiu.

Pentru scăderea iradierii şi a efectelor ei există o serie de măsuri ce trebuie riguros respectate, cum ar fi:
- filtrarea. Orice tub de raze trebuie să fie prevăzut cu un filtru de 2 mm Al atât  în radioscopie cât şi în radiografie. Această măsură duce la o scădere apreciabilă a procentajului de raze de lungime mai mare cu protejarea pielii,

- localizatoarele, sub formă de conuri sau diafragme au rolul de a delimita suprafaţa şi deci volumul corpului supus iradierii 

- tehnica voltajelor înalte reduce considerabil doza totală de iradiere,


- distanţa. Doza de iradiere este invers proporţională cu pătratul distanţei de la sursă, de aceea este foarte importantă păstrarea unei distanţe maxime în radiografie iar în radioscopie tubul trebuie să aibă o distanţă minimă pănă la bolnav de 60-70 cm 

-dispozitive de protecţie. Există diferite dispozitive pentru acoperirea acelor părţi din corp care nu interesează examenul, ca şorţul de cauciuc plumbat, benzi speciale care acoperă pelvisul şi gonadele.

- filmele şi ecranele, de maximă sensibilitate sunt elemente importante care contribuie la reducerea dozei de iradiere,

- întăritoarele de imagine, contribuie în mod semnificativ atât  la reducerea iradierii bolnavului cât şi a personalului medical,

- radioscopia, Din cauza dozelor mari primite de bolnavi în timpul radioscopiilor, acestea trebuie reduse la minim şi înlociute pe cât posibil cu radiografia. Ele trebuie făcute cu o cantitate redusă de radiaţii, prin scăderea miliamperajului şi cu un câmp mic de iradiere prin diafragmarea maximă a fasciculului de raze. De asemenea, este indicat ca aparatul de raze să fie dotat cu un ceas de cronometrare a duratei radioscopiei pentru deconectarea automată în cazul depăşirii unei anumite durate.

Orice examen radiologic trebuie făcut cu o protecţie adecvată a bolnavilor, posibilă când se iau precauţiile indicate. Această protecţie este mai importantă la persoanele tinere sub 30 de ani. Femeile gravide trebuie protejate în mod deosebit cu evitarea completă sau reducerea la minimum a iradierii fătului în uter.

CAPITOLUL 2


2.1
METODE DE EXPLORARE RADIOIMAGISTICĂ

Dispunem astăzi de o mare varietate de metode de explorare radioimagistice pe care este necesar să le selectăm şi să le ierarhizăm după anumite criterii.


Orice examinare radiologică trebuie precedată de un examen clinic competent care să stabilească diagnosticul prezumtiv. În funcţie de boală şi de bolnav, radiologul alege metoda de explorare radiologică cea mai potrivită.


Metodele de explorare radiologică sunt curente şi speciale, metode simple şi metode cu substanţă de contrast.


2.1.1
METODE DE EXPLORARE RADIOLOGICĂ FĂRĂ SUBSTANŢĂ DE CONTRAST

· RADIOSCOPIA


Radioscopia este metoda radiologică cea mai simplă, rapidă şi ieftină. Ea constă în examinarea la ecranul aparatului Roentgen a imaginilor pe care le formează fascicolul de raze X după ce a traversat o anumită regiune anatomică şi se bazează pe următoarele proprietăţi ale razelor X: propagare în linie dreaptă, penetrabilitate, absorbţie inegală şi fluorescenţă.


Radioscopia ne furnizează date importante asupra aspectului morfologic (de ansamblu, raporturile, mobilitatea, punctele dureroase ale organelor) şi funcţional; disociază imaginile.


Radioscopia trebuie efectuată sistematic după un anumit plan începând cu examenul de ansamblu, continuând cu examenul pe regiuni, succesiv şi simetric în diferite incidenţe. Ea trebuie să aibă o durată scurtă pentru a iradia cât mai puţin bolnavul şi examinatorul.

AVANTAJELE RADIOSCOPIEI

- Este o metodă ieftină;

- Permite examinarea aspectului morfologic şi funcţional al organelor;

- Permite disocierea imaginilor prin posibilitatea examinării bolnavului în mai multe incidenţe.

DEZAVANTAJELE RADIOSCOPIEI

- Nu identifică leziunile mici (sub 5-6 mm);

- Este o metodă subiectivă;

- Nu se obţine un document pentru controlul ulterior;

- Iradiază mult bolnavul şi examinatorul.

· RADIOSCOPIA CU AMPLIFICATOR DE IMAGINE ŞI TELEVIZIUNE

Progresele realizate în domeniul electronicii au dus la creşterea calităţii acestei metode de examinare atât prin aportul informaţional cât şi printr-o serie de alte avantaje:

- reduce doza de radiaţii cu aproape 50%, asigurând protecţia ideală a bolnavului şi medicului

- măreşte gradul de luminozitate a ecranului de 3.000 până la 6.000 ori faţă de radioscopia obişnuită

- realizează imagini care pot fi analizate şi interpretate la lumina zilei

- evidenţiază leziuni mici

- imaginea poate fi transmisă la distanţă de ecran pe aparate de televiziune aflate în alte încăperi

- imaginea poate fi înregistrată pe film radiografic sau bandă magnetică cu posibilitatea redării ei ulterioare


Amplificatorul de imagine este format dintr-un tub electronic care prezintă vid în interior şi este dotat cu două ecrane: ecranul primar situat la intrarea în tub - este format dintr-un ecran fluorescent care transformă fotonii X în fotoni luminoşi şi un strat fotoelectric care transformă fotonii luminoşi în electroni. 

Fig. 9 Amplificatorul de imagine


Aceştia sunt acceleraţi într-un câmp electric de 15-25 KV şi focalizaţi spre ecranul secundar care are dimensiuni mai mici, dar un efect luminos cu mult mai mare. Ecranul anodic fosforescent formează o imagine mai mică decât secţiunea regiunii examinate, care apoi este reflectată pe o oglindă de unde va fi transmisă pe ecranul de televiziune, la o cameră fotografică (ampliofotografie) sau înregistrată pe film.


Dezvoltarea electronicii a dus la electromecanizarea manoperelor de examinare cu telecomandă, care permite o examinare la distanţă, în afara încăperii în care se află bolnavul.

· RADIOGRAFIA


Radiografia este metoda de explorare radiologică care se bazează pe proprietatea razelor X de a impresiona emulsia filmelor radiografice pe care le face capabile după developare să redea imaginea obiectului străbătut de fascicolul de raze X.

IMAGINEA RADIOGRAFICĂ


Emulsia fotografică expusă la fotoni X este impresionată şi, prin developare, se înegreşte. În acest fel filmul radiografic poate evidenţia imaginea latentă conţinută de fasicolul de electroni emergent din corpul traversat, înegrindu-se în zonele în care radiaţiile ajung fără să fie absorbite şi rămânând mai transparentă în acele părţi în care se proiectează formaţii care au absorbit în întregime sau în măsură mai mare fotonii incidenţi. Deci emulsia fotografică se impresionează şi prin developare devine cu atât mai întunecată cu cât sunt mai radiotransparente formaţiile materiale traversate de fascicolul de radiaţii.


Imaginea radiografică este negativul imaginii radioscopice deoarece elementele opace pentru razele X apar luminoase (albe) pe radiografii în timp ce elementele transparente dau o imagine întunecată. Astfel, la nivelul toracelui, plămânii, datorită conţinutului lor aeric, reţin într-o măsură mică radiaţiile - deoarece aerul şi gazele au un coeficient de atenuare redus datorită densităţii lor mici, vor apărea pe radiografie ca imagini mai întunecate separate între ele de imaginea albă, radioopacă, a opacităţii mediastinale.


Pentru organele abdominale, contrastul este mai puţin evident: sunt vizibile imaginile ficatului, a rinichilor şi a splinei, datorită în special relativei radiotransparenţe a unui strat subţire adipos care înconjoară aceste viscere (ţesutul adipos prezintă un coeficient de atenuare inferior altor părţi moi).


Ansele intestinale şi stomacul nu sunt vizibile dacă sunt goale; dacă ele conţin o cantitate oarecare de gaz capătă o radiotransparenţă relativă, absorbind într-o măsură mai mică fotonii X şi devenind vizibile segmente mai mult sau mai puţin întinse ale mulajului cavităţilor lor.


Pentru a face vizibile radiologic, indirect, cavităţile naturale ale organismului se poate recurge la umplerea acestora cu substanţe cu un număr atomic mai mare care astfel sunt radioopace, acestea constituind aşa-zisele substanţe de contrast artificiale radioopace. De asemenea, se pot utiliza şi substanţe de contrast radiotransparente, umplând aceleaşi cavităţi reale sau virtuale cu aer sau cu alte gaze.


Avantajele radiografiei: este o metodă obiectivă, reprezintă un document care să se poată compara cu alte imagini, poate pune în evidenţă leziunile mici chiar de câţiva milimetri, iradierea bolnavului este mai mică.


Dezavantaje: este mai costisitoare decât radioscopia, necesită numeroase filme pentru a putea urmări funcţia unor organe.

FILMUL RADIOGRAFIC


Filmul radiografic este alcătuit dintr-un suport central de celuloză acetil acetată, de 0,15-0,25 mm sau dintr-un poliester. De o parte şi de alta a acestui strat urmeză: un strat adeziv, emulsie fotosensibilă (formată din bromură de argint înglobată în gelatină), un strat protector.


Filmele radiografice au diferite dimensiuni: 13/18, 18/24, 24/30, 30/40, 35/35 şi 15/40 cm, iar pentru radiografiile dentare 3/4 cm. Ele sunt păstrate în cutii bine închise, ferite de acţiunea luminii.

CASETELE


Pentru efectuarea radiografiilor se utilizează casetele metalice care conferă filmului protecţia împotriva luminii şi îl menţine într-un singur plan.


Caseta conţine două folii sau ecrane întăritoare impregnate cu săruri fosforescente (Wolframat de Calciu, Sulfură de Yitrium sau Titan) cu pământuri rare (Gadolinium) care au proprietatea de a emite lumină şi după ce acţiunea razelor X a încetat impresionând filmul radiografic pe faţa corespunzătoare.

CAMERA OBSCURĂ


După expunerea la raze X a filmului radiografic, acesta este prelucrat la lumina roşie sau verde filtrată. Se scoate din casetă, se fixează pe o ramă, apoi se introduce succesiv în tancurile de developare. Revelatorul conţine substanţe reducătoare metol şi hidrochinonă care descompun sărurile de argint impresionate de razele X în granule de argint metalic, negre. Sărurile de argint nereduse sunt îndepărtate de hiposulfitul de sodiu conţinut în fixator. În final filmul este bine spălat într-un bazin cu apă curentă şi se usucă natural sau în dulapuri speciale.


Developarea filmului poate fi făcută şi cu ajutorul aparatelor automate într-un timp foarte scurt (1-3 minute) la lumina zilei. Astăzi există aparate cu magazii de clişee, transport mecanic, expunere automată, developare automată, cu laser, etc.


În continuare filmul este introdus în cameră pentru transformarea şi ameliorarea imaginilor:

- copii de pe radiografii cu corectarea contrastului 

- transformarea (substracţia) electronică sau fotografică cu imagini alb-negru sau color

- înregistrare pe CD, bandă optică, etc


Ameliorarea calităţii imaginii se poate efectua prin radiografia mărită direct sau prin procedee fotografice sau citirea cu lupă sau la video-viewer.

Dispozitivele electronice sau optice care ameliorează calitatea imaginii (Logetron) efectuează sustracţia structurii de cercetat, armonizează şi permit densimetria diferitelor elemente de pe film.


Substracţia - operaţia prin care se întăresc structurile de cercetat. Substracţia digitală din memoria electronică a computerului reprezintă tratarea imaginii prin substracţie punct cu punct a diferitelor elemente ale imaginii.


Armonizarea - accentuează detaliile şi scade contrastul de fond prin atenuarea structurilor grosolane.


Densimetria - efectuată cu celule fotoelectrice dă relaţii asupra gradului de mineralizare a osului, raportul sânge/aer în ţesutul pulmonar.


Radiografia în culori - are ca scop obţinerea de imagini mai frumoase şi mai bogate în detalii de structură. 

· TELERADIOGRAFIA


O radiografie obişnuită se face de la distanţa de 80 cm - 1 m. Distanţa focar - film de 2 m este considerată distanţa la care razele X sunt paralele, obţinându-se o imagine aproape reală ca formă, dimensiuni şi detalii structurale.

· RADIOGRAFIA CU RAZE DURE SAU CU SUPRAVOLTAJ


Acest tip de radiografie se efectuează cu 110 -150 KV şi este utilizată pentru studiul structurii unor imagini complexe. Astfel putem identifica printr-o opacitate lichidiană un proces patologic al parenchimului pulmonar (de exemplu: putem identifica o tumoră de parenchim mascată pe radiografia standard de o pleurezie), putem identifica cu uşurinţă vasele pulmonare, broşiile, ganglionii.

· RADIOGRAFIA CU DUBLĂ EXPUNERE


Constă în efectuarea a două expuneri succesive pe acelaşi film. Este utilizată pentru studiul mobilităţii coastelor şi diafragmului prin aprecierea gradului lor de deplasare în inspir şi expir.

· DIGRAFIA


Este o variantă a radiografiei cu dublă expunere. Digrafia necesită utilizarea unei grile de plumb aşezată longitudinal care se interpune între bolnav şi film. Se efectuează o primă expunere în inspir, apoi se deplasează grila lateral, acoperindu-se fâşiile expuse şi apoi se efectuează o a doua expunere în expir profund.

· POLIRADIOGRAFIA


Poliradiografia este utilizată pentru aprecierea mişcărilor unui organ (de exemplu: a peristaltismului gastric) şi constă în efectuarea mai multor expuneri pe acelaşi film.

· SERIOGRAFIA


În situaţia în care trebuie să se studieze diversele aspecte ale unui organ în mişcare sau diferitele faze ale aceluiaşi fenomen care se succed în mod rapid, există dispozitive speciale numite seriografe care permit să se efectueze pe aceeaşi peliculă două sau mai multe radiografii la intervale de timp mai mult sau mai puţin scurte. 


Seriografia este utilizată în mod curent în examenul tractului gastro-intestinal şi efectuarea acestor seriografii este de regulă însoţită de observarea radioscopică care alege momentul cel mai potrivit pentru expunerea radiografică, realizând aşa-zisele radiografii ţintite.


Pentru alte examinări care privesc studiul unor fenomene care se produc în intervale de timp foarte scurte, cum ar fi de exemplu opacifierea unui teritoriu arterial sau a cavităţilor cardiace prin injectarea unei substanţe de contrast opacă în fluxul sanguin circulant, se utilizează seriografe automate care permit obţinerea de multiple radiografii în serie cu intervale scurte de timp ce pot ajunge până la 6 imagini/secundă.

· RADIOFOTOGRAFIA MEDICALĂ


Radiofotografia medicală este o metodă de investigaţie radiologică care constă în fotografierea imaginii obţinută la ecranul de radioscopie, pe filme de 7/7 cm sau 10/10 cm.


Aparatul pentru radiofotografie prezintă montat în faţa ecranului o piramidă în vârful căreia se adaptează un aparat fotografic (cameră Odelka bazată pe principiul oglinzilor concave).


Filmele obţinute sunt examinate cu lupa sau la un aparat de proiecţie.


Metoda este foarte utilă pentru depistarea afecţiunilor toracice şi cardiace cu extensie în masă: tbc, silicoză, cancer bronhopulmonar, malformaţii cardiace, valvulopatii, etc.

· AMPLIFOTOGRAFIA


Constă în efectuarea de fotografii a imaginii radiologice la amplificatorul de imagine.

· STEREORADIOGRAFIA


Stereoradiografia este o metodă radiologică care permite obţinerea de imagini în relief. Tehnica constă în efectuarea a două radiografii succesive în aceeaşi incidenţă deplasând tubul transversal 65 mm (distanţă interpupilară). Radiografiile sunt examinate simultan cu un aparat optic special.

· TOMOGRAFIA



TOMOGRAFIA LINIARĂ


Tomografia, stratigrafia sau planigrafia este o metodă prin care se realizează reprezentarea radiografică a unui singur strat din grosimea corpului examinat, pe cât posibil degajat de suprapunerea imaginilor straturilor suprapuse din alte planuri.


Metoda se bazează pe utilizarea unui dispozitiv care permite inprimarea unei mişcări a tubului radiogen şi a filmului radiografic în timpul expunerii, corpul de radiografiat rămânând nemişcat. Mişcarea tubului se efectuează pe un arc de cerc ( baleaj de 20, 40, 60 grade) al cărui centru de rotaţie este situat la nivelul stratului care urmează să fie tomografiat. Prin această metodă, straturile care sunt situate în planul axei de mişcare se proiectează în timpul expunerii în acelaşi punct de pelicula radiografică, pe când imaginile straturilor situate deasupra şi dedesubtul planului interesat se proiectează în permanenţă în puncte diferite, ceea ce face ca imaginile lor să se şteargă producând o voalare difuză mai mult sau mai puţin estompată. Aplicaţiile practice ale tomografiei sunt numeroase. Astfel, la torace, eventualele cavităţi parenchimatoase din masa unei condensări care nu sunt vizibile deoarece sunt acoperite de opacitatea situată anterior şi posterior constituie cea mai largă utilizare. Alte utilizări ale tomografiei privesc studiul regiunii petromastoidiene pentru urechea mijlocie şi internă, a laringelui, unele examinări ale aparatului urinar precum şi în alte cazuri de patologie osoasă. 


Tomografia poate fi efectuată cu film unic în casetă simplă sau poate fi simultană cu mai multe filme situate paralel la anumite distanţe de 0,5 -1 cm, corespunzătoare straturilor de ţesuturi care sunt radiografiate cu o singură expunere. 


Tomografia poate fi efectuată în plan frontal, sagital.


Cu toate că tomografia convenţională constituie încă un examen complementar valoros al investigaţiei radiologice în diferite condiţii patologice, ea este în prezent depăşită de tomografia axială computerizată care va fi discutată în continuare. 

· ZONOGRAFIA


Este o tomografie efectuată cu un unghi de baleaj mic 3-6 grade obţinându-se în acest fel imaginea unui strat de câţiva cm grosime.

· TOMOGRAFIA AXIALĂ COMPUTERIZATĂ ( T.A.C.)


Tomografia axială computerizată ( T.A.C.) denumită în terminologia anglo-saxonă Computed Tomography (C.T. scan) şi în literatura franceză Tomodensitometrie, este o metodă de investigaţie care deşi se bazează pe utilizarea razelor X nu produce o imagine directă prin fascicolul emergent ci prin intermediul unor foarte numeroase măsurători dozimetrice cu prelucrarea matematică a datelor culese. Ea construieşte prin calcul imaginea radiologică a unui strat traversal al corpului examinat.


Metoda a fost realizată în anul 1973 de inginerul englez Gotfray Hounsfield care a prezentat primele sale rezultate obţinute prin această metodă a examenului craniului şi a creierului. Ulterior, tehnologia aparaturii a progresat în mod rapid şi a permis explorarea întregului corp fiind prezentat într-o continuă evoluţie.


Grosimea unui strat examinat prin această metodă poate varia între 1-10 mm în raport cu aparatura utilizată şi cu tehnica aleasă. Principiul acestei metode este următorul: 

[image: image11.png]



Fig 10 Principiul tomografiei computerizate

Din fascicolul de fotoni X emis de un tub radiogen este utilizat numai un mic mănunchi de radiaţii centrale care, traversând perpendicular axa longitudinală a corpului examinat, ajunge la un detector adică un dozimetru care măsoară doza emergentă şi o transformă într-o valoare numerică proporţională cu coeficientul de atenuare medie a ţesuturilor explorate. Astfel computerul memorează un număr mare de valori, divizează stratul explorat în numeroase suprafeţe cu secţiune pătrată. Pentru fiecare din microvolumele realizate de aceste măsurători computerul este capabil să aprecieze coeficientul de atenuare şi să determine o valoare numerică de radioopacitate sau radiotransparenţă.

Imaginea, reconstruită geometric de calculator, este transmisă pe un monitor şi pe o memorie cu disc dau bandă magnetică. Astfel examinatorul are posibilitatea să studieze pe un monitor de televiziune imaginea construită de calculator care este constituită din puncte mai întunecate la nivelul structurilor mai radiotransparente şi din puncte mai luminoase la nivelul structurilor mai radioopace. 


T.A.C.-ul, în comparaţie cu radiografia tradiţională, permite evidenţierea unor structuri a căror diferenţă de radioopacitate faţă de ţesuturile înnvecinate este atât de redusă încât ea nu poate să fie evidenţiată prin examene radiologice tradiţionale. De fapt, acesta este avantajul care a revoluţionat în ultimii ani multe capitole ale radiodiagnosticului convenţional făcând în o serie de cazuri inutilă utilizarea substanţelor de contrast artificiale. 

· PANTOMOGRAFIA


Pantomografia este o metodă de explorare radiologică prin care se obţine o imagine panoramică a întregii danturi.


Fascicolul de raze X este selectat printr-o fantă şi orientat spre arcadele dentare străbătând o altă fantă şi impresionând filmul radiografic. Bolnavul şi filmul se rotesc în sens invers. Iradierea este minimă numai la nivelul arcadelor dentare. 

· ROENTGENCINEMATOGRAFIA


Roentgencinematografia se realizează filmând ecranul întăritorului de imagine. Această metodă permite obţinerea de secvenţe cinematografice cu o frecvenţă până la 100 fotograme/secundă care este utilizată de obicei în radiologia cardiologică mai ales pentru studiul arterelor coronare sau ale cavităţilor cardiace.


Înregistrarea pe bandă magnetică a imaginilor radioscopice transmise în circuitul de televiziune închisă simplifică procedeul, deoarece exclude developarea filmului făcând deci posibilă reproducerea imediată a înregistrării; totuşi imaginile înregistrate prin această metodă sunt de o calitate inferioară celor obţinute prin roentgencinematografie, ele fiind mai mult în examenul radiologic al tractului gastro-intestinal.

· XERORADIOGRAFIA


Xeroradiografia este o metodă de investigaţie care se bazează pe proprietatea razelor X de a produce variaţii de rezistenţă electrică a unor cristale semiconductoare. Imaginea ei nu necesită reproducerea fotografică, ea se obţine prin prelucrare xerox. Se utilizează o placă de aluminiu acoperită de un strat de seleniu (reprezintă suportul şi rezervorul de încărcare electrică pozitivă).


Regiunea de studiat, străbatută de fascicolul de raze X, realizează pe placa de seleniu o imagine latentă care devine evidentă după aplicarea unei pudre de transfer formată din particule încărcate electronegativ care se depun în funcţie de sarcina electrică a plăcii. Această imagine este apoi transferată pe o foaie de hârtie. 

· TERMOGRAFIA MEDICALĂ


La nivelul pielii se proiectează radiaţiile termice infraroşii emise de ţesuturi şi organe. Ele pot fi captate printr-un sistem optic, transformate în semnale elecrice şi amplificate electronic. În continuare se realizează transferul semnalului electric în lumină care se înregistrează pe ecranul fluoroscopic sau pe un film polaroid.


Porţiunile calde produc imagini albe iar cele reci, negre.


Termografia este foarte utilă în dermatologie, vasculopatii, exploararea tumorilor maligne, procese reumatismale. 

· ULTRASONOGRAFIA


Ultrasonografia este o metodă importantă de investigaţie introdusă relativ recent în practica medicală. Se bazează pe utilizarea ultrasunetelor care sunt reflectate sub formă de ecouri în funcţie de proprietăţile mecanice ale ţesuturilor solide şi lichide, proporţional cu rezintenţa la pătrundere (impedanţă a fiecărui organ).



Ultrasunetele sunt folosite în două scopuri importante: pentru realizarea de imagini secţionale şi pentru măsurarea vitezelor de curgere a sângelui.


Tehnica imagistică ultrasonografică este numită ultrasonografie. Cel mai uzual tip de tehnică de măsurare a vitezei de curgere este numit Doppler ultrasonic, iar metoda sonografie Doppler.


Ultrasunetele sunt unde mecanice, care au la bază oscilaţiile particulelor materiei. De aceea ele nu există în vid şi au o lungime de undă peste 18000 Hz. Cele mai utilizate game de frecvenţe se situează între 2-10MHz (1MHz = 1milion Hz).


Formarea ultrasunetelor  - se bazează pe efectul piezoelectric: dacă la extremităţile unui cristal de cuarţ se aplică o diferenţă de potenţial electric acesta se deformează. Vibraţiile mecanice ale cristalului de cuarţ, la rândul lor produc diferenţe de potenţial.


Ultrasunetele se formează şi sunt recepţionate la nivelul transducerului. Iniţial se utiliza cristalul de cuarţ. Astăzi în locul cristalului de cuarţ sunt utlizate ceramici sintetice (zirconat de Pb, titanat de Ba) sau mase plastice (florura de poliviniliden) care produc la o singură stimulare numai 2-3 oscilaţii, ceea ce permite o rezoluţie mai bună a imaginii.


Transducerul are două funcţii: de emiţător de ultrasunete care sunt pulsatorii. Un puls are durata de o μ/s şi este transmis  de 1000ori/s. În tipul rămas 999/1000 transducerul acţionează ca receptor.


Transducerul poate fi: liniar sau sectorial (mecanic, convex).


În funcţie de frecvenţă distingem transducer de 2, 3, 5, 6, 7, 10, 30MHz.


Uşurinţa cu care se propagă ultrasunetele printr-un ţesut depinde de masa particulei (care determină densitatea ţesutului) şi de forţele elastice care leagă particulele între ele. Viteza de propagare a ultrasunetelor prin ţesuturi este determinată de elasticitatea ţesutului. Densitatea şi elasticitatea unui ţesut determină independenţa acustică (rezistenţa) Z=pxc, p=densitate, c=viteza de propagare a sunetului prin ţesut. Cu cât diferenţa de impedanţă acustică este mai mare, cu atât mai puternică va fi reflectarea. Între gaz şi un ţesut moale există o diferenţă de impedanţă acustică foarte mare. De aceea la aplicarea transducerului pe piele este necesară utilizarea unui gel pentru a elimina aerul care ar fi oprit propagarea ultrasunetlor. La fel între os şi ţesuturi moi impedanţa acustică este mare, oasele restricţionând utilizarea ultrasunetelor.


Ultrasunetele emise se propagă în mediul biologic. În corpul uman propagarea ultrasunetelor se face liniar şi suferă fenomene de reflexie, refracţie, dispersie şi difracţie.


De aemenea, energia sonoră este preluată de particulele din mediul de propagere şi reflecţie-difuzie, astfel energia fascicolului incident se pierde treptat prin absorbţie. Suma pierderilor de energie prin absorbţie şi difuziune determină atenuarea.


Întâlnind în calea lor diferite interfeţe, ultrasunetele se reflectă sub formă de ecouri. Acestea sunt recepţionate de cristale, determină vibraţii ale acestuia şi produc diferenţe de potenţial electric.


Informaţia ecografică poate fi reprezentată în mai multe moduri:


Fiecare ecou care se întoarce la transductor generează un semnal electric a căriu putere (amplitudine) este determinată de puterea ecoului. Transformarea semnalului electric într-o imagine ce apare pe un monitor se bazează pe viteza relativ constantă  de propagare a ultrasunetelor prin ţesuturi. Prin măsurarea timpului de la transmisia ultrasonică şi până la recepţia ecoului poate fi estimată adâncimea până la care au pătruns ultrasunetele. Pe parcursul perioadei de „ascultare” care urmeză emisiei fiecărui puls ultrasonic, se înregistrează ecouri provenite de la adâncimi diferite. Datorită atenuării ultrasunetelor în ţesuturi, ecourile provenite de la structurile cele mai îndepărtate vor fi cele mai slabe. Acest lucru este compensat prin amplificarea semnalelor electrice generate de ecourile întârziate. Cu cât ecoul ajunge mai târziu cu atât este mai mare amplificarea aplicată cu ajutorul aşa numitor  gainere, compensarea câştigului de timp sau controlul câştigului de timp (TGC - time gain control).   


Cea mai simplă afişare a ecourilor înregistrate este aşa numita afişare în mod A (modul amplitudine). În acest mod, ecourile provenite de la diferite adâncimi sunt prezentate ca vârfuri pe o linie orizontală care indică adâncimea (sau timpul). Primul ecou înregistrat după transmiterea pulsului ultrasonic este cel din stânga iar ecourile înregistrate mai târziu se găsesc în partea dreaptă a liniei. Puterea ecoului determină amplitudinea sau înălţimea fiecărui vârf şi de aici modul A. Modul A permite doar afişarea unidimensională a modificărilor de impedanţă acustică dealungul fascicolului de ultrasunete şi este foarte puţin utilizat.


Modului A i se pot ataşa şi o componentă dinamică utilizând un mod alternativ, modul M (M - mişcare) sau modul TM (mişcare în timp). În cazul acesta, axa adâncimii este orientată vertical pe monitor. Diversele ecouri nu sunt prezentate ca variaţii de-a lungul liniei ci mai repede ca puncte care au strălucire (luminozitate) în funcţie de puterea ecoului. Aceste puncte strălucitoare se deplasează pe ecran producând curbe luminoase care indică schimbarea în timp a poziţiei structurilor reflectate. Curbele de pe monitor sunt actualizate de fiecare dată când punctele ating extremitatea din dreapta ale acestuia. Curbele din modul M oferă informaţii foarte detaliate despre comportamentul în mişcare a structurilor reflectante de-a lungul facicolului de ultrasunete, iar metoda a fost în mod deosebit folosită în cardiologie pentru a arăta modul de mişcare ale valvelor cardiace.


În modul B (strălucire), ecourile sunt prezentate pe un ecran ca puncte luminoase, strălucirea fiecăriu punct fiind determinată de puterea ecoului. Modul B oferă imagini bidimensionale în secţiune, ale anatomiei omului.


În zilele de început ale ultrasonografiei piaţa era dominată de scannere care produceau imagini statice. Astăzi, acstea au fost înlociute cu sannere în timp real. Traductorii utilizaţi pentru aceasta din urmă au în componentă elementele formate din cristale de dimensiuni mici, aranjate faţă în faţă. Folosind diverse tehnici, un fascicol îngust de ultrasunete liniar sau sectorial, scanează sau balează corpul pacientului, iar pentru fiecare poziţie (linie de scanare) sunt înregistrate ecourile produse de fascicol. O poziţie a liniei de scanare poate corespunde poziţiei unui singur element format din cristale. Ecourile provenite de la toate liniile de scanare crează o imagine de formă dreptunghiulară sau sub formă de sector. Imaginea este dinamică şi poate arăta fenomene cum sunt mişcările respiratorii, pulsaţiile vaselor, contracţiile cardiace şi mişcările fetale. Transductorul este conectat la aparatul de ultrasunete printr-un cablu flexibil care permite poziţionarea lui în orice poziţie.


Scannerele moderne utilizează tehnici digitale. Semnalele electrice analogice care sunt generate în cristalul transductorului de către ecouri sunt digitalizate, fiind creată o matrice digitală a imaginii pe baza puterii semnalului. La imaginea finală prezentată pe monitor, pixelii primesc tonuri de gri în funcţie de numărul corespunzător în matricea digitală.


Sistemul Doppler


Măsurarea vitezei de curgere a sângelui folosind ultrasunetele se bazează pe fenomenul general prin care frecvenţa unei unde este dependentă de viteza relativă dintre emiţătorul şi receptorul acesteia. Acesta este efectul Doppler care este aplicabil la orice fel de undă, atât electromagnetică (lumina) cât şi mecanică (ultrasunete).


La sonografia Doppler a vaselor sangvine, în corp este transmis un fascicol îngust de ultrasunete ce provine dintr-un traductor Doppler. Dacă fascicolul de ultrasunete intersectează un  vas de sânge sau cordul, hematiile vor reflecta o mică parte din ultrasunete. Dacă hematiile se deplasează spre traductorul Doppler, ecourile reflectate vor avea o frcvenţă mai înaltă decât cele emise de traductor, iar atunci când se deplasează în sens contrar, frecvenţa va fi mai mică decât cea a ultrasunetelor emise.


În principiu, există două modalităţi de transmitere şi recepţie a ultrasunetelor în aplicaţiile Doppler: modul undă continuă (CW) şi modul Doppler pulsator (PD). În cazul modului undă continuă, traductorul Doppler are duoă cristale separate, un cristal transmite continuu iar celălalt recepţionează continuu ecourile. Acest concept permite măsurarea vitezelor foarte mari. Vitezele sunt măsurate simultan pentru o gamă largă de adâncimi şi nu este posibilă măsurarea selectivă a vitezelor de la o anumită adâncime prestabilită. În cazul modului Doppler pulsator unul şi acelaşi cristal realizează atât transmisia cât şi recepţia ultrasunetelor. Ultrasunetele sunt transmise sub formă de pulsuri, ecourile fiind înregistrate în timpul de aşteptare dintre două pulsuri succesive. Intervalul de timp dintre transmisia şi recepţia ecoului determină adâncimea la care sunt măsurate vitezele de curgere ale unor volume foarte mici (volum eşantion) de-a lungul fascicolului de ultrasunete dat. Vitezele maxime ce pot fi măsurate sunt considerabil mai mici decât cele ce pot fi măsurate în modul undă continuă.


Cele mai uzuale aparate Doppler utilizate sunt aşa numitele scannere duplex care combină ultrasonografia în timp real şi sonografia Doppler pulsatoare. La scanarea duplex direcţia fascicolului Doppler este suprapusă pe imaginea în mod B iar dimensiunea şi poziţia volumului eşantion de-a lungul fascicolului poate fi selectată cu ajutorul unor markeri electronici. Atunci când un cursor electronic este poziţionat manual, paralel cu direcţia de curgere a sângelui, se realizează măsurarea automată a unghiului Doppler şi se afişează viteza reală de curgere. Dacă se măsoară aria secţiunii poate fi calculat şi debitul sângelui.


O dezvoltare ulterioară a scanării duplex este Doppler-ul color. Pe o imagine în timp real, în mod B, se suprapun culori pentru a indica prezenţa unui curent sangvin. Ţesuturile staţionare sunt afişate în tonuri de gri iar vasele în culori (tonuri de albastru, roşu, galben, verde) în funcţie de viteza medie relativă şi direcţia de curgere. Imaginile codificate color oferă o imagine de ansamblu foarte bună asupra diferitelor vase şi direcţii de curgere existente dar informaţiile cantitative oferite cu ajutorul acestei metode sunt mai puţin precise decât din cele două metode prezentate anterior. Astfel Dopplerul color este întotdeauna combinat cu ecografia Doppler pulsatoare iar imaginile color servesc ca un foarte bun ghid pentru plasarea eşantionului de volum pentru metoda Doppler pulsatoare.


IMAGISTICA PRIN REZONANŢĂ MAGNETICĂ NUCLEARĂ 


IRM constituie o metodă de investigaţie care se bazează pe fenomenul fizic al rotaţiei protonilor de hidrogen în jurul axului propriu care se numeşte spin.


În stare de repaus, protonii de H din corpul omenesc sunt orientaţi anarhic. Dacă îi supunem unui câmp magnetic static intens care acţionează din afara corpului la o temperatură joasă, ei se aliniază cu axul lor paralel sau antiparalel cu direcţia câmpului magnetic. Sub acţiunea unui alt câmp exterior, protonii îşi pierd orientarea şi alinierea revenind la poziţia lor iniţială de echilibru, trec printr-o fază de tangaj care constă într-o mişcare de rotaţie analogă mişcării unui titirez în timpul căreia emit un semnal de rezonanţă recepţionat de bobinele detectoare. Amplitudinea semnalului recepţionat este proporţională cu numărul de nuclei din probă. Protonii de H care se văd mai bine sunt cei legaţi de apă şi grăsimi. Aceste două medii dense în protoni apar albe, osul (15 % apă) apare negru ca şi plămânul. Fluidele în mişcare având protonii în mişcare au semnale foarte slabe.(jos-imagini rezonanţă magnetică-abdomen, respectiv coloana cervicală)

Semnalele şi imaginea sunt recepţionate de un oscilograf catodic. Programarea datelor de tratament al informaţiilor în computer se face ca şi la CT.


Alte informaţii sunt obţinute prin determinarea timpului de relaxare care caracterizează transferul de energie între nuclei şi mediul înconjurător şi timpul de relaxare spin-spin care caracterizează schimbul de energie între nuclei.

· TOMOGRAFIA PRIN EMISIE DE POZITRONI


Unele componente ale materiei vii O, C, N, prin bombardarea cu particole accelerate de ciclotron pot fi aduse în starea de izotopi radioactivi. Iau naştere astfel izotopi radioactivi artificiali care au proprietatea de a emite pozitroni o perioadă foarte scurtă de timp. Întâlnind electroni, ei produc 2 radiaţii electromagnetice ( 2 fotoni ) care se propagă liniar în direcţii opuse. Un sistem de detectori, câte doi la fiecare capăt de ax, se activează când sunt loviţi simultan de fotoni şi înregistreză radiaţii. Un ordinator înregistrează numărul de atomi emiţători, densitatea lor, situaţia şi durata emisiei. Datele obţinute apar pe un ecran şi sunt înregistrate pe computer.

· EXPLORĂRILE DIGITALE 


Achiziţionarea imaginilor digitale constă în convertirea imaginii în date numerice, numit sistem analog digital, şi readucerea pe ecran printr-un convertitor digital analog a imaginii digitale memorate pe calculator.


Rezoluţia imaginii este limitată la un număr de puncte, date orizontale şi verticale. Cu cât sunt mai multe puncte, imaginea este mai clară.


Imaginea este definită printr-un număr de nuanţe de gri.


Angiografia digitală se bazează pe fenomenul de substracţie numerică. Ea permite injectarea unei cantităţi mici de substanţă de contrast în venă, fără a fi necesare injectările prin sonde intraabdominale.


În ultimul timp asistăm la o dezvoltare vertiginoasă a aparaturii medicale creatoare de imagini, o adevărată imagotehnologie pentru care termenul cel mai potrivit pare a fi acela de imagistică medicală.

 Imagistica medicală cuprinde: 


a) imagistica radiologică care utilizează raze X, Gama, tomografia computerizată, tomografia cu emisie de pozitroni, medicina nucleară, radioscopia televizată, radiografia digitală, angiografia cu substracţia digitală, IRM.


b) imagistica fără radiaţii ionizante, endoscopia, camerele video ataşate la microscopie, termografie, etc.


Începând din 1976 a fost introdusă o subspecialitate a radiologiei - radiologia intervenţională care utilizează şi perfecţionează diferite tehnici de diagnostic şi terapie: colangiografia transparieto-hepatică, ERCP - dilatările arteriale transluminale, extracţii de calculi, introducere de stenturi, etc.


Apariţia unor asmenea tehnici în imagistica medicală pune problema stabilirii unui algoritm în utilizarea lor, pe care îl face radiologul în funcţie de boală şi bolnav.


2.1.2
METODE DE EXPLORARE RADIOLOGICĂ CU SUBSTANŢE DE CONTRAST


Radioscopia, radiografia şi tomografia axială computerizată permit evidenţierea unor organe şi formaţii patologice a căror grosime şi coeficient de atenuare realizează un contrast natural cu ţesuturile din jur. Acest contrast poate fi mărit sau chiar creat când el nu există prin intermediul aşa-ziselor substanţe de contrast artificiale. Acestea sunt constituite din elemente sau compuşi cu o greutate specifică diferită a ţesuturilor examinate şi care intrând în spaţii virtuale sau în cavităţi naturale realizează un mulaj şi produc imagini de o opacitate corespunzătoare în cazul substanţelor de contrast radioopace sau de o transparenţă majoră în cazul substanţelor de contrast radiotransparente sau gazoase.


Contrastul prin opacitate poate fi mărit chiar şi în unele organe sau ţesuturi prin injectarea substanţei de contrast în circulaţie. Prin această metodă se pot evidenţia în primul rând ramificaţiile vasculare opacifiate şi apoi organele sau ţesuturile prin distribuţia sângelui opacifiat în teritoriul arteriolo-capilar al acestor structuri.


Substanţele de contrast, deşi nu sunt produse medicamentoase în sensul strict al cuvântului deoarece nu produc nici un efect terapeutic, trebuie să fie cunoascute de toţi medicii practicieni pentru ca în recomandarea utilizării lor în vederea efectuării unor examene radiologice cu substanţă de contrast să fie cunoscute riscurile la care poate fi expus bolnavul şi să fie apreciat beneficiul ce poate fi obţinut în urma acestor examinări proporţional cu riscul care-l comportă.

ISTORIC


Primele încercări de utilizare a unor substanţe de contrast artificiale au început încă din secolul trecut dar numai în 1910 a fost propusă utilizarea sulfatului de bariu pentru examenul radiologic al aparatului digestiv. În 1912 Sicard şi Forestier introduc utilizarea uleiului iodat pentru explorarea canalului rahidian. Această substanţă a fost utilizată apoi în opacifierea arborelui bronşic (bronhografia), a traiectelor fistuloase (fistulografia), a cavităţii uterine (histerosalpingografia) şi în alte scopuri. În prezent, substanţele de contrast iodate liposolubile sunt utilizate în special pentru realizarea limfografiilor şi a sialografiilor.


În ce priveşte vizualizarea căilor excretorii urinare, ea începe din 1906 când Voelber şi Von Lichtenberg au obţinut opacifierea retrogradă a ureterului şi cavităţilor pieloureterale cu suspensii coloidale de metale grele; urografia obţinută prin injectarea intravenoasă a unor substanţe care sunt eliminate prin rinichi şi care opacifiază în acest fel urina, vizualizând căile excretorii, a fost introdusă în practică în 1928 de Binz şi Rath. Un proces remarcabil în această metodă a fost obţinută în 1953-1954 prin realizarea unor substanţe de contrast hidrosolubile tri-iodate care prezintă un contrast superior şi o toleranţă mai bună. Aceste substanţe servesc şi la opacifierea cavităţilor cardiace şi a sistemului vascular periferic.


Opacifierea căilor biliare se obţine prin utilizarea unor compuşi care sunt eliminaţi de către celula hepatică odată cu bila produsă de aceasta. După utilizarea unei serii de asemenea substanţe a căror eficienţă era moderată s-a obţinut un progres decisiv în acest domeniu abia în anul 1952 odată cu preparatele unor substanţe de contrast tri-iodate, administrabile pe cale orală fără toxicitate, în dozele necesare şi cu un contrast ridicat. Un an mai târziu, a fost realizată şi o substanţă de contrast injectabilă care, secretată odată cu bila, după 15-30 minute de la injectare opacifiază suficient, pentru a fi evidenţiate canalele biliare şi coledocul, pentru ca după o oră să fie evidenţiată şi vezicula biliară.


Recent au fost introduse substanţe de contrast nonionice care sunt mai bine tolerate de organism, având o osmolaritate mai redusă (Ultravist, Iopamiro, Omnipaq, etc.)


Din punct de vedere al comportamentului, distingem substanţe de contrast pozitive şi substanţe de contrast negative.

 
Substanţele de contrast radiotransparente sunt constituite din gaze (aer, oxigen, bioxid de carbon, protoxid de azot) şi ele sunt utilizate pentru realizarea unui contrast negativ artificial în organele cavitare (stomac, colon, căi excretorii urinare) sau în cavităţile naturale reale sau virtuale (ventricoli cerebrali, cavităţi articulare, cavitatea peritoneală, mediastin sau spaţiu retroperitoneal).


Substanţa de contrast cea mai frecvent utilizată este aerul atmosferic, în locul căruia mulţi practicieni preferă oxigenul pentru o presupusă solubilitate mai bună în sânge şi o absorbţie mai rapidă. În realitate, şi cu acest gaz se pot produce embolii când el este injectat din greşeală direct într-un vas. Din aceste motive este preferabil utilizarea protoxidului de carbon care au o solubilitate de aproximativ 20 de ori mai mare decât oxigenul în sânge.


Investigaţiile cele mai frecvente efectuate cu substanţe de contrast radio-transparente sunt: pneumoencefalografia, pneumoperitoneul, retropneumo-peritoneul şi pneumomediastinul.


Uneori pot fi asociate ambele tipuri de substanţe de contrast realizându-se examinări complexe cum ar fi pneumoginecografia asociată cu histerosalpingografia, examenul radiologic în dublu contrast al stomacului, colonului, vezicii urinare sau al cavităţilor articulare.

FENOMENELE DE INTOLERANŢĂ, REACŢII ADVERSE ŞI INCIDENTELE PRODUSE DE SUBSTANŢELE DE CONTRAST IODATE


Fenomenele de intoleranţă care pot apare în urma utilizării substanţelor de contrast iodate sunt de regulă uşoare şi dispar spontan. Aceste fenomene pot fi digestive (căldură abdominală, greaţă, vărsături), respiratorii (prurit nazal, strănut, tuse, senzaţie de constricţie laringiană), nervoase (senzaţie de nelinişte, cefalee, tulburări vizuale). Aceste manifestări nu necesită, în general, nici o terapie specială şi dispar chiar în timpul injectării substanţei de contrast; unele manifestări cutanate (urticaria localizată) dispar 5-10 minute mai târziu.


Mai rare, manifestările de intoleranţă grave, pot fi şi mortale. Ele sunt cutanate (urticarie gigantiformă, eritrodermie generalizată, crize astmatice, edem pulmonar acut, edem al glotei), nervoase (convulsii, comă), digestive (dureri abdominale acute, vărsături incoercibile), cardiovasculare (colaps, stop cardiac). Manifestările de intoleranţă respiratorii şi cardiovasculare grave apar de regulă chiar în cursul injectării, uneori după introducerea unor cantităţi minime de substanţă de contrast la începutul injectării. Este stabilit faptul că fenonemele de intoleranţă, în special cele mai grave nu sunt legate de cantitatea de substanţă de contrast injectată sau de viteza de injectare. Metodele de testare preventivă a sensibilităţii la substanţele de contrast (conjunctivale, intradermice, etc.) s-au dovedit a fi inutile şi ele au fost definitiv abandonate. În ce priveşte testul intravenos el poate constitui uneori în sine cauza unui fenomen de intoleranţă chiar grav. În consecinţă, se poate afirma că fenomenele de intoleranţă a substanţei de contrast, inclusiv cele mai grave, sunt absolut imprevizibile. Având în vedere faptul că utilizarea substanţei de contrast poate expune întotdeauna bolnavul la un anume risc, trebuie ca examinările radiologice care se bazează pe utilizarea unor asemenea substanţe să fie indicate numai atunci când ele sunt absolut indispensabile şi nu pot fi înlocuite cu alte metode. Se pare că singura contraindicaţie a utilizării substanţelor de contrast este lipsa unor indicaţii corecte la investigaţia respectivă. În cazurile în care este absolut necesară efectuarea unor asmenea investigaţii la persoanele care au antecedente de manifestări alergice, de insuficienţă hepato-renală sau cardiacă sau când examinările au un risc ridicat ca în coronarografie, angiocardiopneumografie, etc., este recomandabilă colaborarea cu un medic reanimator iar examinarea să fie efectuata numai în laboratoare dotate corespunzător cu mijloace de rezolvare a respectivelor complicaţii.


În cazul în care reacţia adversă se produce, este necesar:


- întreruperea administrării de substanţă de contrast


- puncţionarea, cateterizarea unei vene cu ajutorul unei flexule şi instalarea perfuziei


- administrarea de hemisuccinat de hidrocortizon în doze variabile între 100 - 1000 mg


- administarea de antihistaminice


- tratament simptomatic (noradrenalină, diazepam, calciu)


- solicitarea serviciului de ATI, în cazul în care, cu mijloacele mai sus menţionate, nu se obţin rezultate.

CAPITOLUL 3

DIAGNOSTICUL RADIOIMAGISTIC AL
AFECŢIUNILOR APARATULUI RESPIRATOR

3.1
 METODE DE INVESTIGAŢIE ALE APARATULUI RESPIRATOR

3.1.1 RADIOSCOPIA TORACICĂ
Înainte de a începe examinarea radiologică medicul trebuie să cunoască anamneza, datele clinice şi de laborator ale bolnavului. Radioscopia toracelui ne ajută la examinarea funcţiei şi modificărilor morfologice ale aparatului respirator. Ea ne dă imaginea de ansamblu a aparatului respirator, fără însă să ne poată pune în evidenţă detaliile fine ale unor leziuni.

În radioscopie se folosesc raze de duritate mijlocie, 50-60 KV la copii şi 70-90 KV la adulţi, cu intensitate de 3-4 mA. La distanţă focus-ecran în medie de 50 cm.

Bolnavul se examinează în poziţie verticală şi în poziţie orizontală, prin culcarea stativului şi în poziţie Trendelenburg. Mai întâi se examinează toracele în totalitate cu diafragmul deschis cât este ecranul. După examinarea în ansamblu a cutiei toracice, se micşorează diafragmul şi se examinează diferitele regiuni pulmonare: vârfurile, câmpurile pulmonare mijlocii drept şi stâng, bazele pulmonare, sinusurile costo-diafragmatice, mediastinul, cordul, mişcările diafragmului, etc. În tot timpul radioscopiei bolnavul trebuie continuu mişcat în jurul axului lui longitudinal, indicând bolnavului să se rotească încet în diferite direcţii. 

Examenul radioscopic se face în incidenţele de faţă, oblice şi profil.

Fig.11 Incidenţele de examinare radioscopica
În incidenţa de faţă, postero-anterioară, se examinează mai întâi bolnavul aşezat cu faţa la ecran, apoi bolnavul se întoarce şi se examinează cu spatele la ecran. 

În poziţia cu faţa la ecran, pentru a putea examina mai bine scizurile se întrebuinţează poziţia numită „de lordoză” (Fleischner). În poziţia de lordoză, bolnavul face un pas înainte de la stativ, îşi înclină coloana dorsală înapoi, apoi ţinând capul flectat pe piept, până ce atinge stativul cu umerii, abdomenul fiind înainte în contact cu ecranul. În această poziţie, planul scizurii orizontale este străbătut anterior făcând-o vizibilă ca o opacitate fină liniară.

Fig.12 Poziţiile de examinare pentru scizuri respectiv vârfuri

 În poziţia numită tot de faţă însă cu spatele la ecran, se examinează vârfurile pulmonare. Punând bolnavul să facă un pas înapoi, apoi să îşi flecteze coloana dorsală care se sprijină de ecran şi capul să-l ducă în extensie, apexul pulmonar este bine evidenţiat. 

În incidenţele oblice, bolnavul este răsucit cu umărul drept la ecran, poziţia oblică anterioară dreaptă (OAD) sau este rotat cu umărul stâng la ecran, poziţia numită oblică anterioară stângă (OAS).

În incidenţele din profil drept şi stâng, numite şi laterale, bolnavul este aşezat înapoia ecranului, cu mâinile ridicate pe cap în profil perfect.


Radioscopia cu raze dure

Este o metodă radiologică care constă în examinarea cu tensiunea de 120-150 KV. Aceste examinări cu raze dure şi miliamperaj mic (1 mA) iradiază mai puţin bolnavul decât radioscopiile obişnuite, de aceea aceste examinări încep să se folosească din ce în ce mai mult, întrucât ele pot pune în evidenţă unele leziuni care nu se văd în radioscopia obişnuită.


3.1.2
 RADIOGRAFIA TORACICĂ


Reprezintă transpunerea pe film radiografic a imaginii radioscopice. Se poate efectua fără substanţă de contrast sau se poate asocia şi substanţă de contrast  efectuându-se radiografii în diferite incidenţe (AP, PA, profil, oblice, etc).


Se fac radiografii toracice pentru a distinge leziunile mici şi pentru a avea documente comparative ale evoluţiei leziunilor ce dorim să le urmărim.


Ca tehnică, aceste radiografii trebuiesc făcute la distanţă de 2 m, pentru a nu apare leziuni mărite şi deformate (teleradiografii).


Pe filmul radiografic trebuie să se vadă desenul pulmonar dat de ramificaţia vaselor pulmonare, de la hil până aproape de periferia câmpurilor pulmonare.


3.1.3
 ANGIOGRAFIA


Constă în injectarea substanţei de contrast în arborele vascular realizându-se astfel angio-pneumografia (prin opacefierea arterelor pulmonare), flebografia (prin opacefierea venelor) şi limfografia (prin opacefierea vaselor limfatice).


3.1.4
 RADIOFOTOGRAFIA MEDICALĂ este utilizată în ţările în care există o frecvenţă crescută a tuberculozei. Ea permite explorarea unui număr mare de bolanvi astfel încât serveşte la depistarea în masă a unor boli pulmonare şi cardiace.

Fig.13 Instalaţia de radiofotografie medicală

Radiofotografia medicală constă în radiografierea pe filme de 7/7 sau 10/10 cm a imaginii toracice obţinute pe un ecran fluorescent.


3.1.5
BRONHOGRAFIA


Metodă care permite vizualizarea lumenului endobronşic cu substanţă de contrast (SDC). De obicei se utilizează Lipiodol ultrafluid în asociaţie cu sulfamide. Acesta se introduce fie cu sonda Metras în teritoriul bronşic pe care dorim să-l explorăm (bronhografie dirijată) sau în porţiunea iniţială a traheei (bronhografie nedirijată) de unde, prin gravitaţie, se repartizează în ramificaţiile bronşiilor.

Fig. 14 Bronhografie normală


3.1.6. DIGRAFIA


Constă în efectuarea a două expuneri pe acelaşi film – una în inspiraţie şi una în expiraţie – pentru aprecierea mobilităţii diafragmelor şi a cutiei toracice.


3.1.7
TOMOGRAFIA LINIARĂ are avantajul că vizualizează mult mai bine structurile anatomice şi patologice ale unor secţiuni în plan coronar.

Fig. 15 Principiul  tomografiei liniare

3.1.8
COMPUTER TOMOGRAFIA ne dă relaţii asupra peretelui toracic, parenchimului pulmonar şi a organelor mediastinale putând sesiza diferenţe mici de densitate. După examenul de ansamblu al toracelui, se fac scanuri centrate pe leziune utilizând secţiuni subţiri de 1 mm şi cu înaltă rezoluţie.

Fig. 16 Imagine toracică computer tomografică

CT permite studierea leziunilor endobronşice utilizând metoda bronhografiei virtuale.

Angio-CT diagnostichează neinvaziv vascularizaţia pulmonară fiind deosebit de utilă în aprecierea emboliilor pulmonare şi a malformaţiilor vasculare.

3.1.9. IRM

Rezonanţa magnetică este cel mai modern mijloc de investigaţie imagistică şi permite obţinerea unor imagini din organismul uman fără utilizarea razelor X ci doar prin magnetismul propriu pe care îl au protonii de H din apa distribuită în întreg organismul.


3.1.10. SCINTIGRAFIA


Constă în injectarea i.v. a unor particule marcate radioactiv şi detectarea externă a radiaţiei gama emisă de acestea în urma distribuţiei şi localizării la nivelul sistemului arterio-capilar pulmonar.

3.1.11. BIOPSIA BRONŞICĂ PRIN PERIAJ SAU PRIN ASPIRAŢIE

3.1.12. BIOPSIA CU AC FIN

3.1.13. AZIGOGRAFIA SI CAVOGRAFIA SUPERIOARĂ
3.2
 IMAGINEA RADIOLOGICĂ A TORACELUI ŞI PLĂMÂNULUI NORMAL


Punerea în poziţie a radiografiei pulmonare.

În incidenţa postero-anterioară, partea dreaptă a filmului trebuie aşezată la stânga examinatorului. Pentru aceasta, arcul aortei este poziţionat spre partea dreaptă a examinatorului, la fel bula de gaz a stomacului de pe film tot spre partea dreaptă a examinatorului.

În incidenţa OAD coloana vertebrală de pe film trebuie să fie aşezată spre stânga examinatorului, iar cordul şi sternul spre dreapta.

În OAS coloana vertebrală se aşează spre dreapta examinatorului.

Examinarea radiografiilor pulmonare se face în felul următor:

Iniţial este necesară o privire generală a cutiei toracice, timp în care se examinează: forma, dimensiunea, simetria şi scheletul cutiei toracice.

Examinarea în detaliu a radiografiei constă în: examenul părţii osoase a toracelui: coloană, coaste, clavicule, omoplaţi, etc.; examenul opacităţii mediastinale – examenul desenului câmpurilor pulmonare şi a altor modificări situate în plămân – examenul hemidiafragmelor şi al sinusurilor costo- şi cardiodiafragmatice.

Radiografia cu raze dure ne poate pune în evidenţă detalii invizibile pe radiografiile obişnuite. Astfel pe aceste radiografii se pun în evidenţă traheea şi bronhiile primitive, uneori chiar şi bronhiile de gradul I şi II. În special în diagnosticul cancerului pulmonar şi în opacităţile duble, care apar pe radiografia simplă ca o opacitate unică din cauza sumaţiei, prin metoda radiografiei cu raze dure, cele două opacităţi apar ca umbre diferite şi pot fi astfel diferenţiate.

Tomografia descoperă leziunile situate central care nu se văd pe grafiile obişnuite. Se execută mai multe tomografii la acelaşi bolnav la diferite profunzimi în cutia toracică evidenţiind leziuni care pe radiografiile obişnuite sunt sumate.

Fig.17 Imagine toracica normala-faţă si profil drept
Părţile moi toracice şi ale gâtului

La nivelul vărfurilor pulmonare, când poziţionarea n-a fost corectă (bolnavul a întors capul oblic într-o parte) un vârf pulmonar este acoperit de umbra sternocleidomastoidianului respectiv. Tot aici se observă o opacitate paralelă cu marginea superioară a claviculei, care reprezintă pielea, ce se răsfrânge de pe claviculă spre fosa supraclaviculară. La indivizii muşchiuloşi în mijlocul câmpurilor pulmonare, poate apare uneori un voal uniform, dat de muşchii pectorali. La femei, umbra sânilor apare ca un voal uniform, simetric situat la bazele câmpurilor pulmonare. Uneori, se mai poate observa o opacitate nodulară uni- sau bilaterală, care reprezintă proiecţia ortogradă a mamelonului.

Fig. 18 Părţile moi ale toracelui

Scheletul cutiei toracice


Arcurile costale posterioare sunt foarte bine vizibile, având convexitatea superioară. Arcurile costale anterioare, mult mai scurte, se proiectează mai jos decât cele posterioare, au concavitatea în sus, iar extremitatea lor anterioară, reprezentând partea condrală, nu ajunge până la stern. La persoanele în vârstă aceasta se calcifică putând să apară sub forma unor opacităţi polimorfe  uşor de interpretat pentru radiologul cu experienţă.


Sternul nu poate fi distins, la examenul de faţă din opacitatea mediastinului. 
Omoplaţii, pe un film corect executat, trebuie să nu se proiecteze pe imaginea câmpurilor pulmonare, ci lângă peretele lateral toracic.

Din coloana vertebrală toracică nu trebuie să se vadă decât primele 4-5 vertebre, care apar prin transparenţa dată de trahee, restul coloanei fiind acoperită de umbra mediastinală.

Diafragmul apare ca un arc convex în dreapta şi stânga aşa cum vom vedea la capitolul respectiv.

Imaginea pulmonară 


Imaginea radiologică a plămânilor cuprinde următoarele elemente: traheea, hilurile şi câmpurile pulmonare. 


Traheea apare ca o imagine transparentă, proiectată pe opacitatea primelor 4-5 vertebre dorsale. Rar se văd şi bronhiile principale.


Hilurile apar ca două opacităţi în formă de aripă de pasăre. Opacitatea hilară stângă este situată ceva mai sus decât cea dreaptă. Opacităţile hilare sunt date de artera pulmonară ce se bifurcă, dând câte o ramură pentru fiecare plămân. Opacităţile hilare sunt produse de artera pulmonară şi ramificaţiile ei şi nu de bronhii cum s-a crezut mai de mult. În afară de opacităţile longitudinale hilare, în hiluri se văd opacităţi, unele rotunde, altele ovalare, imagini ce sunt datorate tot ramurilor arterei pulmonare proiectate orto-roentgenograd. Opacităţile hilare longitudinale şi circulare sunt imagini normale, ce se găsesc la toţi oamenii sănătoşi. Dacă la unele persoane aceste opacităţi sunt mai mari, însă cu contur net, nu trebuie să le socotim ca patologice, întrucât opacităţile hilare pot varia ca mărime de la un individ la altul. Bronhiile proiectate ortoroentgenograd pot fi vizualizate ca imagini opace inelare localizate hilar, însoţite deobicei de opacitatea arterei realizând imaginea de „ochelar spart”.


Câmpurile pulmonare. La dreapta şi la stânga opacităţii mediastinale câmpurile pulmonare se întind până la peretele costal. Ceea ce caracterizează câmpurile pulmonare este desenul pulmonar specific, care este dat de ramificaţia arterelor. Vasele pulmonare se bifurcă dicotomic (fig.18), caracter important după care se pot diferenţia de alte opacităţi patologice. Diferiţii lobi pulmonari, în mod normal nu se pot individualiza pe imaginile radiologice.

Fig. 19. Circulaţia pulmonară a-distribuţia vaselor în regiunile pulmonare,

 b-dispoziţia arterelor şi venelor pulmonare.


Din punct de vedere topografic câmpurile pulmonare se împart în 4 regiuni: vârful, regiunea subclaviculară, regiunea medie pulmonară şi bazele.(fig.19a).

 Fig.19a Regiunile topografice pulmonare

Vârful cuprinde porţiunea supraclaviculară a plămânului. El are  transparenţă mai redusă la indivizi muşchiuloşi datorită suprapunerii muşchilor sternocleidomastoidieni, care voalează părţile lor interne. În tuse, vârfurile se luminează la radioscopie, deoarece creşte cantitatea de aer alveolar. Ganglionii cervicali calcificaţi şi coastele cervicale, când există, apar la mijlocul vârfurilor pulmonare, ca opacităţi supraadăugate, destul de uşor de diferenţiat de leziunile vârfului pulmonar, prin aspectul lor caracteristic.


Regiunea subclaviculară este cuprinsă între un plan superior care trece prin clavicula şi un plan inferior care trece prin partea superioară a hilului. Această regiune este împărţită într-o zonă internă numită şi inter-cleido-hilară şi alta externă.


Regiunea medie pulmonară este delimitată superior de o linie orizontală care trece prin partea superioară a hilului şi inferior tot de o linie orizontală, care trece prin partea inferioară a hilului. La fel şi această regiune este împărţită în două zone, una internă sau parahilară şi alta externă. În această regiune se găsesc hilurile deja descrise.


Regiunea bazală este delimitată superior de o linie orizontală ce trece prin partea inferioară a hilului, iar inferior de diafragm. Se împarte într-o regiune internă, infrahilară sau paracardiacă şi o regiune externă. La nivelul bazelor, desenul pulmonar este accentuat datorită vaselor mari ce se găsesc la baza plămânului. Unghiurile pe care le face diafragmul cu coastele reprezintă sinusurile costo-diafragmatice, iar cele pe care le face cu inima reprezintă sinusurile cardio-diafragmatice. După cum vom vedea, aceste sinusuri dispar în pleurezii şi pericardite exudative.


La examenul de profil, se vede coloana vertebrală, mediastinul posterior, inima, vasele mari, spaţiul retrosternal şi sternul. Mediastinul posterior este reprezentat de spaţiul limitat înainte de cord şi vasele mari iar înapoi de coloana vertebrală toracală (spaţiul retrocardiac Holzckneckt).

Segmentele de ventilaţie şi circulaţie pulmonară


Prin segmente de ventilaţie şi circulaţie pulmonară se înţeleg porţiuni din lobii pulmonari care au o unitate anatomică, fiziologică şi patologică.


Unitatea anatomică constă din porţiuni din lobii pulmonari, izolate între ele prin septuri conjuctive sau pleurale, cu bronhii şi vase proprii.


Unitatea fiziologică constă din aceea că fiecare segment având o bronhie şi vase sanguine proprii, are şi o funcţionalitate proprie.


Unitatea patologică constă din aceea că numeroase afecţiuni se localizează cu predilecţie la una sau mai multe segmente pulmonare, realizând anumite aspecte clinico-radiologice.


În mod clasic, se descriu 3 lobi în plămânul drept şi 2 în cel stâng, însă în aproximativ 15% din cazuri se găsesc 2 lobi la dreapta şi în 9% din cazuri există şi în plămânul stâng un lob mjlociu (fig.20).

Fig. 20 Lobii pulmonari


Nomeclatura internaţională a segmentelor este aceiaşi ca şi a bronhiilor segmentare.


La nivelul vertebrei T 4-5, traheea se împarte în două bronhii principale, dreaptă şi stângă. Din bronhia principală dreaptă se desprinde trunchiul lobar superior, trunchiul lobar mijlociu şi trunchiul lobar inferior. Din trunchiul lobar superior drept iau naştere 3 bronhii segmentare, care dau naştere la segmentele de ventilaţie 1 – apical, 2 – posterior sau dorsal, 3 – anterior sau ventral. Înconstant există şi un segment axilar.


Din trunchiul lobar mijlociu iau naştere 2 ramuri: 4 – un ram postero-extern care dă naştere segmentului de ventilaţie cu acelaşi nume şi 5 – un ram antero-intern, care dă naştere la segmentul de ventilaţie antero-intern. Trunchiul lobar inferior continuă bronhia principală şi se împarte în 5 ramuri: 6 – un ram mare numit bronhia lui Nelson, se dirijează posterior la segmentul apical al lobului inferior, cunoscut sub numele de segmentul lui Fowler. Ramura infracardiacă dă segmentul paracardiac (7), ramura anterioră dă segmentul bazal anterior (8), ramura laterală dă segmentul bazal extern (9) şi ramura posterioară dă segmentul bazal posterior (10).


Arborele bronşic stâng. Din bronhia principală stângă iau naştere două trunchiuri lobare: superior şi inferior. Din trunchiul lobar superior iau naştere un trunchi superior similar cu cel din partea dreaptă şi altul inferior al lingulei, care corespunde trunchiului lobar mijlociu drept. Din trunchiul lobar superior stâng iau naştere 3 ramuri: apicală, anterioră şi posterioară.


Din trunchiul inferior al lingulei iau naştere 2 ramuri la fel ca la dreapta. Din trunchiul lobar inferior stâng, iau naştere 4 ramuri: apicală, anterioară, posterioară şi terminală.


În lobul superior stâng avem aceleaşi segmente ca în dreapta. Lingula corespunde lobului mijlociu drept. În lobul inferior stâng sunt numai 4 segmente, lipsind segmentul paracardiac.


Anatomic, fiecare segment de ventilaţie pulmonară are forma de piramidă cu vârful orientat spre hil şi baza spre cutia toracică sau diafragm.


Radiologic, aspectul fiecărui segment va apare în raport cu poziţia lui faţă de fascicolul de raze. Când segmentul este văzut în lungul axului (ortograd) apare ca o umbră patrulateră care reprezintă baza lui iar când este văzut din profil are o formă triunghiulară.

3.3
 SEMIOLOGIA RADIOLOGICĂ A BOLILOR TORACELUI ŞI  PLĂMÂNULUI


Cutia toracică poate prezenta modificări de formă, de dimensiune sau modificări mixte de formă şi dimensiuni.


Modificările formei cutiei toracice ne pot da aspecte variate: torace cifotic, torace paralitic (fig. 21), emfizematos, astenic, asimetric, etc.

Fig.21. Hemitorace stâng paralitic.

Modificările de dimensiuni pot fi simetrice şi asimetrice. 



Mărirea cutiei toracice se caracterizează prin:

· coaste orizontale şi mai distanţate

· hemidiafragmele mai coborâte



Micşorarea cutiei toracice se caracterizează prin:

· coaste oblice sau apropiate

· hemidiafragmele ridicate

Mărirea sau micşorarea cutiei toracice poate fi localizată la un singur hemitorace şi are caracterele descrise mai sus.

Coastele pot prezenta diferite variante anatomice: mai multe la număr, lipsa unei coaste, variate ca formă, etc, pot prezenta diferite modificări patologice sau pot fi rezecate chirurgical, modificări care se observă foarte uşor pe radiografii.


Plămânul. În funcţie de substratul anatomo-patologic, diferitele afecţiuni pulmonare pot produce absorbţia unei cantităţi mai mari de raze X, sau invers, absorbţia unei cantităţi mai mici decât la plămânul normal. În primul caz apare voalul şi opacităţile, iar în al doilea caz hipertransparenţa care poate fi întinsă sau circumscrisă, când apare sub forma de imagini transparente, rotunde, ovalare, liniare sau neregulate.

Voalul. Este o opacitate fină care se vede ca o discretă umbrire uniformă a transparenţei pulmonare pe o zonă mai extinsă, de diferite mărimi. Substratul voalului poate fi dat de: afecţiuni ale plămânului, ale pleurei, sau falsul voal dat de părţile moi toracice. Voalul real se observă în acele afecţiuni în care un număr redus de alveole sunt invadate de o serozitate, sau în cazul când pleura îşi modifică aspectul normal. Afecţiunile care pot produce voal sunt: atelectazia pulmonră în stadiul incipient, congestia pulmonară, congestia pleurei la începutul unei pleurezii, îngroşarea pleurei după o pleurezie, etc.

Voalul extrapulmonar poate fi dat de: muşchii pectorali, opacităţile sânilor, tumori mari ale peretelui toracic (lipoame, sarcoame) sau poziţionarea defectă a bolnavului.

Opacităţile pulmonare sunt date de afecţiuni pulmonare, pleurale sau toracice în care substratul anatomo-patologic produce o absorbţie importantă de raze , comparativ cu plămânul normal.

În plămânul normal alveolele şi vasele pulmonare nu absorb decât o cantitate foarte mică de raze, de aceea imaginea radiologică ne apare ca o transparenţă uniformă. În cazul când aerul din alveole este înlocuit prin secreţii sau procese neoformative, acestea absorb o mare cantitate de raze în funcţie de: grosimea procesului patologic, densitatea lui, întinderea, etc, şi iau naştere una sau mai multe opacităţi.


Opacităţilor li se descriu următoarele caractere: numar, localizare, formă, mărimea, delimitarea, structura, intensitatea, raportul cu organele vecine.

Localizarea poate fi: segmentară, lobară, să cuprindă un plămân, unilaterală sau bilaterală. În cazul în care bolnavul are efectuată o radiografie toracică numai în incidenţă de faţă, localizarea imaginii patologice trebuie făcută corespunzător regiunilor şi zonelor pulmonare.

Forma opacităţii poate fi: rotundă, ovalară, triunghiulară, liniară, întinsă fără o formă geometrică precisă, etc.

Fig. 22 Tipuri de opacităţi pulmonare
Mărimea poate varia:

-Opacităţile punctiforme au diametru de 1-1,5mm.

-Opacităţile micronodulare au diametrul de1,5-3 mm şi din această cauză nu se pot observa la examenul radioscopic ci numai pe radiografii bine executate. Aceste opacităţi sunt localizate în câmpurile pulmonare medii, parahilar şi către baze, mai rar la vârfuri. Ele se întâlnesc mai frecvent în: TBC miliară, pneumoconioze, hemosideroză, etc.

- Opacităţile nodulare mici (nodulii de gradul II) au dimensiunea de 3-10 mm şi pot apare în: bronhopneumonia banală, bronhopneumonia TBC, metastazele canceroase, pneumoconioze, etc.

- Opacităţile nodulare mari pot avea dimensiuni de la 1 cm, când se mai numesc şi noduli de gradul III, sau dimensiuni de 3-5 cm sau mai mult când se numesc noduli de gradul IV.

De obicei, aceste opacităţi au formă rotundă sau ovalară, sunt omogene şi net conturate. Ele pot fi unice sau multiple şi se pot găsi în evoluţia a numeroase boli pulmonare: TBC pulmonar, metastaze, tumori benigne, cancer pulmonare periferic, etc.


- Opacităţile întinse pot fi date de afecţiuni pulmonare sau pleurale. Ele interesează un segment, lob sau chiar un plămân întreg. Cel mai frecvent se întâlnesc în pneumonia segmentară sau lobară, cancerul pulmonar forma lobară, TBC pulmonară lobară şi segmentară, atelectazia pulmonară, pleurezia exudativă, etc.


Delimitarea (conturul) poste fi netă, difuză sau infiltrativă (invadantă).


Structura unei opacităţi poate fi omogenă sau neomogenă.


Intensitatea unei opacităţi depinde de grosimea ei, densitatea şi numărul atomic al elementelor chimice din care este formată. Se descriu 3 categorii de intensităţi ale opacităţilor şi se compara cu o coastă neprinsă în leziune:

· intensitate subcostală , este intensitatea acelei opacităţi care apare ca un voal fin, prin care încă se mai vede desenul pulmonar al regiunii respective

· intensitatea costală este aceea prin care se mai pot vedea coastele şi vasele mari din hilul pulmonar.

· intensitatea supracostală este intensitatea acelei opacităţi care se aseamănă cu opacitatea cordului şi a mediastinului. 

Raportul cu organele vecine: ţesutul pulmonar vecin, mediastinul, coastele, diafragmul, etc., poate fi modificat sau nemodificat de opacităţile respective. Procesele patologice care radiologic apar ca opacităţi pot produce aspiraţia organelor vecine, ceea ce arată că procesul patologic a produs o micşorare a teritoriului pulmonar invadat, sau invers pot împinge organele din jur, ceea ce arată că procesul patologic produce mărirea teritoriului pulmonar afectat.

Opacităţile liniare şi trabeculare apar sub forma unor benzi opace, unele cu aspect liniar, iar altele mai groase cu aspect de trabecule. Ele pot fi produse de afecţiuni pulmonare şi pleurale. Opacităţile liniare apar în afecţiunile pulmonare care interesează în special interstiţiul pulmonar ca: pneumopatiile virotice, unele afecţiuni cardiace, unele forme de TBC pulmonar, etc. îngroşările pleurale pot apare pe filmul radiografic ca opacităţi liniare sau trabeculare, dacă bolnavul este examinat în poziţia în care îngroşările pleurale sau scizura este ortogradă faţă de fascicolul de raze, de aceea ele apar numai într-o anumită poziţie a bolnavului şi nu se văd în alte poziţii.

Imagini radiologice prin exces de transparenţă (hipertransparenţe pulmonare şi imagini cavitare).

Aceste imagini apar atunci când fascicolul de raze întâlneşte regiuni în care absorbţia este mai mică decât în ţesutul pulmonar normal (mai mult aer şi mai puţine ţesuturi).

Excesul de transparenţă poate fi:

· generalizat ca în emfizemul pulmonar

· localizat sub formă de hipertransparenţe rotunde, ovalare sau tubulare.

Hipertransparenţele  retunde pot fi unice sau multiple. Cele mai frecvente se întâlnesc în TBC pulmonar, chisturile aerice, bronşiectazii, etc. Hipertransparenţe rotunde şi tubulare pot fi observate şi la normal, în cazul când o bronhie este ortogradă faţă de fascicolul de raze. Acestea din urmă sunt situate în regiunea hilară.

Fig. 23 Imagini hipertransparente şi mixte.
Imaginile mixte rezultă din asocierea opacităţilor cu transparenţele. Ele mai sunt cunoscute şi sub denumirea de imagini hidro-aerice. Apar sub forma unei opacităţi cu limita superioară orizontală, având deasupra o transparenţă. Aceste imagini se observă în numeroase boli ca: abcesul pulmonar parţial golit, chistul hidatic parţial golit, cancerul pulmonar excavat, caverna TBC parţial umplută, hidropneumotoraxul, etc.

3.4
MODIFICĂRI RADIOIMAGISTICE ÎN AFECŢIUNILE 
TORACO-PULMONARE

3.4.1
MALFORMAŢII TORACO-PULMONARE

MALFORMAŢII ALE CUTIEI TORACICE


1. malformaţii costale

· malformaţiile de număr: coaste cervicale, aplazie totală sau parţială a unei coaste, coaste rudimentare
· sinechii costale
· dedublare totală sau parţială a arcurilor costale

2. malformaţii ale sternului   

· stern protruziv anterior (torace de porumbel)
· stern înfundat (torace de pantofar)
      3. malformaţii ale coloanei toracale: cifoze, scolioze congenitale

Fig.24 Malformaţii costale:1-coastă cervicală, 2 


coastă 
bifidă, 3 sinechii costale.
MALFORMAŢII ALE PARENCHIMULUI PULMONAR


Aplazia pulmonară, este o anomalie rar întâlnită, afectează mai frecvent plămânul stâng. 


Radiologic, se constată absenţa plămânului, o deplasare a mediastinului spre partea afectată, ascensionarea diafragmului, hernia plămânului opus.


Hipoplazia reprezintă o dezvoltare incompletă a unui plămân sau a unui lob pulmonar


Scizuri şi lobi accesorii

· Lobul venei azigos este un lob accesoriu care se formează atunci când arcul venei azigos este localizat deasupra bronşiei principale drepte, astfel se formează o scizură  care are formă de virgulă şi un lob accesoriu. 

· Lobul inferior accesoriu este determinat de o scizură accesorie localizată inferior care porneşte de la diafragm şi se direcţionează spre hil 

· Sechestraţia bronho-pulmonară - reprezintă o anomalie congenitală în care un segment pulmonar este lipsit de vascularizaţie funcţională şi ventilaţie bronşică, circulaţia fiind asigurată de artere emergente din aorta toracică.


Radiologic, apare ca o opacitate rotundă sau ovalară, localizată bazal posterior sau mediastinal având uneori în interior formaţiuni chistice uni sau multiloculare. Diagnosticul de certitudine îl pune aortografia.


Chistele pulmonare

Chistele congenitale pot fi lichidiene şi aerice.


Chistele lichidiene sunt vizualizate sub forma unei sau mai multor opacităţi rotunde, bine delimitate, omogene, elastice.


Chistele aerice (fig.25) apar sub forma unor zone hipertransparente cu pereţi subţiri, dimensiuni variabile, bine delimitate. Ele pot fi solitare sau multiple. 

Fig. 25 Chiste aerice


Boala polichistică este caracterizată prin existenţa unor formaţiuni chistice aerice, multiple de dimensiuni variabile, localizate la nivelul unui sau ambelor câmpuri pulmonare. Atunci când ele se infectează, conturul chistului devine imprecis delimitat iar în interiorul lor poate apărea un nivel lichidian. 

Fig. 26 Chist aeric gigant, dreapta tomografie liniară


Pneumatocelele sunt imagini hipertransparente produse printr-un proces de hiperinflaţie în teritoriul pulmonar al unei bronşiole cu calibru mic având ca mecanism de producere supapa cu ventil expirator.

 Fig. 27 Chist aeric gigant-reprezentare schematică

Ele au un perete subţire. Când sunt localizate subpleural se numesc blebsuri.


MALFORMAŢIILE VASCULARE


Agenezie AP


Hipogenezia AP - sindromul McLeod; este caracterizat prin hipertransparenţă pulmonară determinată de un desen vascular sărac


Anevrismul AP - reprezintă o dilatare localizată a arterei pulmonare; diagnosticul se confirmă prin grafie pulmonară digitală, angio CT, angio IRM


Angioamele - sunt malformaţii vasculare care realizează pe radiografia toracică o opacitate de dimensiuni medii cu contur neregulat, având în interior calcificări.

EMFIZEMUL PULMONAR


Este o stare de distensie alveolară (emfizem vezicular) sau pătrunderea accidentală a aerului în spaţiile interstiţiale (emfizem interstiţial). După întinderea procesului patologic se întâlnesc două forme:

· Emfizemul pulmonar difuz, care poate fi, după mecanismul de producere:



- emfizem obstructiv hipertrofic



- emfizem restrictiv atrofic, senil

· Emfizemul localizat, care poate fi:



- emfizem bulos



- emfizem compensator, perilezional, care poate apare în jurul unor leziuni tbc.


Emfizemul pulmonar cronic este forma cea mai frecvent întâlnită şi este consecinţa obstrucţiei bronhiilor mici, cu distensia şi atrofia pereţilor bronhiolari, care are ca urmare destinderea alveolelor şi creşterea volumului de aer alveolar. Aspectul radiologic este tipic. Cutia toracică are diametre mărite, costele orizontalizate, spaţiile intercostale lărgite, hemidiafragmele coborâte şi aplatizate, transparenţa pulmonară este mărită, spaţiile retrosternal şi retrocardiac mărite, desenul pulmonar este mai accenuat, iar diafragmele cu mişcarea inspiratorie mult redusă.

  Fig. 28 Emfizemul pulmonar

Emfizemul bulos (fig.29) care este în numeroase cazuri cauza pneumotoraxului spontan, constă în obstruarea unor bronhii mici cu ventil expirator. Ca urmare apar bulele de enfizem, care radiologic se observă sub formă de transparenţe rotunde, net delimitate, cu dimensiuni variabile de la câţiva milimetrii până la mai mulţi centimetrii, situate în orice parte a plămânului, însă mai frecvent la vârf şi baze.
Diagnosticul diferenţial al bulelor de enfizem trebuie făcut cu: caverna tbc, chistul hidatic complet evacuat, abcesul pulmonar evacuat, etc.

Fig. 29 Emfizemul bulos, dreapta bulă de emfizem evidenţiată CT


BOALA ASTMATICĂ


Este un sindrom cu etiologie şi patogenie variată, caracterizat prin accese paroxistice de dispnee predominant expiratorie. Accesele sunt datorate bronhostenozei care rezultă din bronhospsam, tumefierea mucoasei şi hipresecreţie.


Aspectul radiologic, în timpul crizei, arată un torace globulos, diafragme imobile, transparenţă pulmonară mărită, cu acelaşi aspect în inspiraţie şi expiraţie, umbrele hilare accentuate. Între crize, aspectul radiologic revine la normal.


Bronhografia în timpul crizei arată că substanţa opacă se opreşte în bronhiile mari şi mijlocii.


În astmul bronşic la copil, uneori, se pot observa opacităţi de formă triunghiulară situate mai frecvent în lobul mediu sau opacităţi rotunde situate în lobii superiori, asemănătoare cu infiltratele fugace Loffler şi accentuarea umbrelor hilare.


ATELECTAZIA PULMONARĂ


Atelectazia pulmonară este un sindrom care constă în dispariţia aerului din alveole, colabarea lor, micşorarea segmentului pulmonar interesat, cu păstrarea circulaţiei sanguine în teritoriul atelectatic. 


Atelectazia pulmonară poate să apară imediat după naştere, când este produsă de absenţa expansiunii parenchimului pulmonar şi constituie atelectazia pulmonară congenitală sau în cursul numeroaselor afecţiuni ale aparatului  respirator, atelectazia pulmonară dobândită.

Anatomo-patologic, în atelectazia pulmonară zona respectivă este de culoare roşie, comparată cu consistenţa muşchilor, alveolele lipsite de aer, cu pereţii îngroşaţi. Atelectazia pulmonară poate apărea prin două mecanisme patogenice mai importante: atelectazie prin obstrucţia bronşică şi atelectazie prin spasm al parenchimului pulmonar.


Atelectazia prin obstrucţia bronşică poate fi produsă de factori intrabronşici ca: dopuri de mucus, corpi străini, procese inflamatorii, cel mai frecvent tbc, tumori benigne şi maligne, etc. sau de factori extrabronşici: adenomegalii, tumori pulmonare, mediastinale, esofagiene, anevrisme de aortă, etc, care comprimă unele bronhii şi realizează stenoza bronşică extrinsecă.


După întinderea procesului patologic se pot întâlni: atelectazia unui plămân întreg, atelectazia unui lob pulmonar şi atelectazia segmentară, lobulară.

Fig. 30 Atelectzia pulmonară, atracţia mediastinului


Aspectul radiologic constă dintr-o opaciatate omogenă (fig.31) însoţită de micşorarea volumului pulmonar şi toracic. Opacitatea are caractere retractile. Este atrasă trahea, mediastinul, cupola diafragmatică, peretele toracic, iar regiunea pulmonară respectivă este mai mică. La radioscopie, se observă în timpul inspiraţiei, pendularea medistinului către atelectazie (semnul lui Holzknecht Iakobson)

Fig. 31 Atelectazia pulmonară

Atelectazia prin spasm al parenchimului pulmonar apare în urma contracţiei spastice a parenchimului pulmonar, la care se asociază şi o mică obstrucţie a bronhiilor terminale. Aceste atelectazii ocupă teritorii mici, lobuli sau acini şi apar postoperator sau în timpul unor boli infecţioase. Ele apar radiologic ca opacităţi nodulare asemănătoare cu cele din bronhopneumonie.


În stadiul iniţial, atelectazia este reversibilă, mai târziu se transformă într-o zonă fibroasă, care nu se mai extinde.


COLAPSUL PULMONAR


Prin colaps pulmonar se înţelege turtirea şi compresiunea parenchimului pulmonar printr-o cauză externă, fără ca să se producă obstrucţia bronhiei repective. El poate fi produs de: lichid pleural în cantitate mare, tumori costale, sau ale parenchimului pulmonar, chiste hidatice, pneumotorax etc. În colapsul pulmonar bronhiile sunt permeabile, iar teritoriul colabat nu este total exclus funcţiei respiratorii. Compresia interesează toate elementele anatomice pulmonare deci şi vasele sanguine, lipsind circulaţia sanguină nu se produce transudat în alveole şi nici fibrozarea parenchimului pulmonar. Chiar după un colaps de lungă durată, luni sau ani de zile, o dată cu înlăturarea compresiunii mecanice, se produce reexpansionarea parenchimului pulmonar. Plămânul colabat nu produce opacitate retractilă, ci datorită presiunii atmosferice existente, opacitatea are tendinţa de a se expanda. 

3.4.2
MODIFICĂRI RADIOIMAGISTICE ÎN AFECŢIUNILE TRAHEEI ŞI BRONHIILOR


Modificări de formă şi de sediu

Direcţia şi forma traheei suferă modificări în cazul existenţei unor procese patologice în regiunea cervicală sau în torace şi mediastin. Anevrismele de aortă, hipertrofia ganglionilor mediastinali, teratoamele şi guşa tiroidiană împing traheea spre partea opusă. Procesele cicatriciale pleuropulmonare şi atelectaziile trag mediastinul şi traheea de partea bolnavă.

Corpii străini traheo-bronşici.

Copiii sunt cel mai frecvent implicaţii în acest gen de patologie. Corpii străini pot fi radioopaci sau radiotransparenţi. În funcţie de dimensiunile lor se opresc la nivelul laringelui, traheei sau bronşiilor.


Corpii străini de la nivelul traheei se văd cel mai adesea prin tranparenţa coloanei de aer care le oferă un contrast natural. În inspir, aerul trece cu greutate pe lângă obstacol, ceea ce face ca porţiunea de deasupra obstacolului să se dilate iar cea de sub nivelul obstacolului să se îngusteze. În expir, lumenul traheei redevine normal dar, în plus, se constată o accentuare a transpareţei câmpurilor pulmonare datorită dificultăţii  în evacuare a aerului (mecanism de ventil expirator).

Corpii străini de la nivelul bronşiilor determină diferite grade de obstrucţie. Obstrucţia partială se manifestă ca un mecanism de ventil expirator determinând hiperinflaţia segmentului pulmonar deservit de bronşia parţial obstruată. Obstrucţia totală determină atelectazia segmentară corespunzătoare.


Bronşitele

Sunt procese inflamatorii ce afectează difuz mucoasa bronşiilor. Bronşiolele intralobulare şi alveolele sunt indemne.

Etiologie: boli infecţioase, procese alergice, inhalare de pulberi sau substanţe chimice iritante, tulburări circulatorii sau nervoase.


Bronşita acută. Apare după afecţiuni ale căilor aeriene superioare (rinofaringite, vegetaţii adenoide) sau concomitent cu infecţiile gripale, rujeolă, tuse convulsivă, varicelă, etc. Din punct de vedere radiologic nu se constată modificări, procesul fiind limitat la nivelul mucoasei şi corionului submucos. Dacă apar complicaţii pulmonare, se constată zone de atelectazie sau focare pneumonice.


Bronşiolita sau bronşita capilară. Apare în rujeolă şi gripă, la copiii mici la care procesul inflamator cuprinde şi cele mai mici ramificaţii bronşice cât şi alveolele din jur. Radiologic, se constată emfizem datorită îngustării lumenului bronşiolelor sau imagini de bronhopneumonie miliară (datorită focarelor mici de atelectazie). Vindecarea se face  uneori cu cicatrici fibroase.


Bronşita cronică. Procesul inflamator cronic determină leziuni ireversibile ale mucoasei şi glandelor submucoase, precum şi ale aparatului mioelastic.

Fig. 33 Modificări de bronşită cronică


La nivel alveolar se produc rupturi interstiţiale şi cicatrici parenchimatoase ce determină în fazele avansate tulburări de hematoză. În stadiile avansate de bronşită cronică, care provoacă emfizem, se realizează bronhopneumopatia cronică obstructivă. Bronhografia evidenţiază zone de bronhospasm, îngustarea lumenului bronşiilor iar în fazele avansate spasmul e înlocuit de dilataţii bronşice cilindrice.


Bronşiectaziile


Bronşiectaziile pot fi congenitale sau dobândite ca urmare a unor procese inflamatorii bronho-pulmonare sau pleurale. Dilataţiile bronşice favorizează procesele inflamatorii şi fibroza consecutivă. Mucoviscidoza este considerată factorul etiologic cel mai frecvent al dilataţiilor bronşice.


După forma lor, dilataţiile bronşice se clasifică în: cilindrice, ampulare, moniliforme, sacciforme.

Fig.33 Tipuri de bronşiectazii-cilindrice, sacciforme, varicoase,chistice


Radiologic: uneori nu se constată modificări, alteori se observă doar modificări datorate proceselor inflamatorii intreţinute de bronşiectazii. Aceste aspecte îmbracă forma unor cordoane opace divergente de la hil spre bazele pulmonare (bronşii pline cu secreţii), imagini de cavităţi chistice multiple sau cu nivel hidroaeric, mici zone de transparenţă având forma cifrei 8 sau în rozetă. Uneori se constată o opacitate triunghiulară ca urmare a dilataţiilor bronşice, modificărilor retractile ale parenchimului şi pleurei îngroşate (triunghiul lui Rist şi Besancon). Examenul bronhografic evidenţiază  tipul dilataţiilor bronşice şi întinderea afecţiunii (fig.34). 

Fig. 34 Bronhografie cu modificări de bronşiectazii ampulare şi sacciforme


Bronşiectaziile cilindrice şi cele moniliforme apar ca benzi opace liniare sau sinuoase, uneori neînsoţite de „frunzişul alveolar” deoarece bronhografinul nu opacifiază bronhiolele şi acinii datorită sclerozei retractile. Bronşiectaziile ampulare şi cele sacciforme apar ca nişte cavităţi pline, multiple, grupate în ciorchine.


Diagnosticul diferenţial se face cu: abcesul pulmonar, caverna bronşiectatică, chistul hidatic supurat, pleurezia şi pahipleurita mediastinală, alte stări patologice ce se însoţesc de cavităţi multiple.


Stenozele bronşice
Stenozele bronşice pot fi produse de:

· procese endobronşice: corpi străini, dopuri de mucus şi fibrină

· procese parietale: inflamaţii  localizate, tumori benigne, tumori maligne

· procese de vecinătate - amprentări ale bronşiilor produse de procese patologice ale organelor din jur: adenopatii, tumori, fibroze, etc.

Diagnosticul de certitudine se pune bronhoscopic şi bronhografic (bronhografie clasică sau virtuală).


Orice formaţiune endobronşică se comportă ca o supapă cu ventil expirator sau inspirator. 

Fig.35 Diferite tipuri de stenoze bronşice , dreapta –pendularea mediastinului


În cazul supapei cu ventil expirator, aerul intră în terioriul pulmonar tributar bronşiei dar nu poate să iasă, astfel se realizează o hiperinflaţie pulmonară (emfizem localizat). Când se instalează mecanismul cu supapă inspiratorie aerul pătrunde cu dificultate în teritoriul pulmonar, expirul fiind normal. În acest caz scade cantitatea de aer alveolar - ceea ce corespunde imaginii de voal. Când obstrucţia bronşică este completă se instalează atelectazia pulmonară. 

3.4.3 MODIFICĂRI RADIOIMAGISTICE ÎN

PNEUMOPATIILE ACUTE

3.4.3.1
PNEUMONIA ACUTĂ TIPICĂ


Definiţie: reprezintă o inflamaţie a alveolelor pulmonare  (alveolita). Denumirea de pneumonie francă lobară este improprie deoarece este afectat mai rar un lob pulmonar întreg, cel mai adesea fiind  interesată o zona mai limitată, un segment sau mai multe.


Etiologie: pneumococul (tip 1,2,3) determină în 90% din cazuri această afecţiune dar nu se exclud şi alţi agenţi etiologici.

MODIFICĂRI  RADIOLOGICE


Localizarea de elecţie o constituie lobii inferiori. Opacitatea este omogenă, de obicei unică, graniţele lobare sau segmentare sunt respectate, delimitarea poate fi netă, liniară (cînd s-a ajuns la scizură) sau difuză (cînd nu s-a extins încă la întregul segment sau lob), intensitatea este subcostală, ţesuturile din jur rămîn nemodificate iar volumul pulmonar şi toracic nu se modifică. 

Modificările radiologice apar precoce (în primele 6-12 ore de la debut), se propagă centripet, rapid de la o alveolă la alta, fapt care explică omogenitatea opacităţii pneumonice. 

În perioada de incubaţie (durează de la câteva ore la câteva zile) nu se constată modificări radiologice.

Debutul clinic poate coincide cu debutul radiologic sau poate precede imaginea radiologică (în cazurile cu reactivitate scăzută a organismului, imaginea radiologică  apare înaintea manifestărilor clinice). Acest moment corespunde fazei de congestie alveolară şi exudaţie (durează 1-3 zile, în alveole este prezent exudatul sero-albuminos, hematii, leucocite, celule descuamate şi germeni cauzali) iar radiologic, de obicei, se constată o opacitate care nu ajunge până la scizura segmentului de ventilaţie afectat. 

Fig. 36 Stadii de evoluţie  în pneumonia pneumococică


După câteva ore sau în urmatoarele 3-4 zile, pneumonia trece în faza de hepatizaţie roşie (exudat sero-fibrinos, fibrina coagulată), în care procesul patologic interesează complet segmentul de ventilaţie iar limita procesului spre scizură este netă. 

  Fig 37 Pneumonie lobara medie dreaptă

Fig.38 Pneumonie lobară medie dreapta-faţă şi profil


În stadiul de hepatizaţie cenuşie (are loc migrarea intraalveolară a leucocitelor şi umplerea alveolelor cu o mare cantitate de fibrină), care durează 2-6 zile, opacitatea devine neomogenă producîndu-se criza şi începutul fazei de rezorbţie (începe la 5-7-9 zile după debut sau după 12-36 ore de la începutul tratamentului), când are loc o atenuare a intensităţii opacităţii precum şi o micşorare a întinderii ei. Alteori resorbţia este centrală cu extensie periferică sau multifocală când apar în blocul pneumonic multiple zone radiotransparente (imagine în tablă de şah).


Dispariţia infiltratului pneumonic se constată în săptămâna a 3-a sau mai tîrziu (la bătrîni). După rezorbţie, desenul pulmonar rămîne accentuat câteva săptămâni sub forma de desen în fagure.


Sechelele postpneumonice traduse de accentuarea desenului pulmonar vascular, afectarea pleurelor, a scizurilor, simfize şi altele, se constată cu atât mai rar cu cât se instituie un tratament mai precoce.


Complicaţii: întârzierea rezorbţiei sau lipsa acesteia, abcedarea focarului ce corespunde stadiului de hepatizaţie galbenă  când apare abcesul sau gangrena (cu anaerobi). Pleureziile para (în cursul bolii) sau meta (după vindecare) pneumonice alături de cronicizarea procesului şi altele (meningită, endocardită, pericardită) constituie şi ele complicaţii  ale bolii.  


În stabilirea diagnosticului radiologic de pneumonie francă lobară, trebuie să ţinem cont şi de alte procese care provoacă condensarea parenchimului pulmonar. 

Ea trebuie diferenţiată de:


Pneumonia stafilococică, care radiologic se prezintă sub formă de opacităţi  micro şi macronodulare, al căror număr  şi forme sunt variabile (triunghiulare, rotunde, ovalare); se modifică în cursul evoluţiei, sunt diseminate bilateral, au un contur bine delimitat sau şters şi care devin neomogene prin apariţia unor hipertransparenţe centrale, delimitate de un inel opac (balonizare). Aceste din urmă imagini (fig.39) sunt produse prin hiperinflaţie alveolară determinată de existenţa dopurilor mucofibrinoase în teritoriul bronşiilor mici care se comportă ca o supapă cu ventil expirator. Ele pot ajunge la dimensiuni foarte mari. 

[image: image52.png]


    [image: image53.jpg]



Fig.39 Pneumonia stafilococică

Prezenţa bulelor de emfizem justifică denumirea de „pneumonie buloasă”. Concomitent apar şi modificări pleurale mai frecvent întâlnit fiind empiemul. 

Pneumonia cu bacili Friedlander – opacităţi lobare, intense, omogene, dar care în cursul evoluţiei au tendinţă mare la exulcerare şi apariţia de imagini hidroaerice.


Pneumonia cazeoasă (tuberculoasă) - aspect neomogen prin prezenţa multiplelor zone de ramolisment în interiorul opacităţii pneumonice (aspect de miez de pîine) iar în jur, se găsesc, de obicei, şi alte focare bacilare nodulare. Evoluţia este mai îndelungată, nefavorabilă de obicei, spre excavare.


Atelectazia - opacitate omogenă însoţită de micşorarea volumului pulmonar (în pneumonie acesta este nemodificat), de deplasarea persistentă a mediastinului şi diafragmului (pendularea acestora), reducerea amplitudinii mişcărilor diafragmatice şi devierea traheei spre plămînul atelectatic.


Pleurezia - atunci cînd lichidul este în cantitate destul de mare, realizează modificări ale volumului pulmonar în sensul micşorării acestuia (colabare) prin deplasarea mediastinului spre partea opusă, lărgirea spaţiilor intercostale precum şi o reducere a mobilităţii diafragmului. Examinarea în Trendelenburg diferenţiază pleurezia de pneumonie prin migrarea lichidului.


Faza iniţială a abcesului pulmonar.


Infarctul pulmonar - de cele mai multe ori imposibil de realizat, se bazează pe datele clinice şi antecedentele bolnavului. 


Cancerul bronho-pulmonar – se prezintă sub forma unei opacităţi  care determină o mărire de volum pulmonar şi eventual toracic şi care, de obicei, nu respectă delimitările scizurale.

3.4.3.2
 BRONHOPNEUMONIA SAU PNEUMONIA ÎN FOCARE

 Reprezintă o inflamaţie a alveolelor şi a bronhiilor corespunzătoare, care cuprinde porţiuni limitate dar diseminate din parenchimul pulmonar şi interesând, de obicei, ambii plămîni.

Este mai frecventă la copii şi la bătrîni, fiind provocată de diverşi agenţi patogeni dintre care stafilococul reprezintă cauza cea mai frecventă. Pot fi incriminaţi şi alţi agenţi patogeni: streptococul, bacilul Friedlander, piocianicul, bacili Proteus, Escherichia coli, etc. Poate să apară în cadrul unor boli infecţioase generale (rujeolă, tuse convulsivă, gripă) sau poate fi doar o complicaţie a altor afecţiuni (dilataţii bronşice, chisturi congenitale).

Dacă în pneumonie modificările sunt toate de acelaşi tip, caracteristice stadiului anatomo-patologic respectiv, focarul bronhopneumonic reprezintă toate fazele procesului pneumonic, condensate într-o singură opacitate, la care, în centru, se găsesc fenomene de hepatizaţie, iar la periferie modificări de congestie, de atelectazie şi de emfizem.

S-a constatat că leziunile pot fi şi pur alveolare fără a fi centrate în mod obligatoriu de leziunea bronhică, de unde şi denumirea de pneumonie în focare.

MODIFICĂRI RADIOLOGICE

Se manifestă de obicei ca opacităţi de dimensiuni variate, mai frecvent macronodulare multiple, localizate bilateral, asimetric, interesînd mai ales regiunile perihilare şi bazale. 
Tendinţa opacităţilor este spre confluare mai ales la adulţi şi bătrîni, realizînd aspecte foarte variate.

Intensitatea opacităţilor este subcostală cu centrul mai opac şi diminuând spre periferie, structura este omogenă iar conturul, de obicei şters (leziuni exudative).


Determină modificări de vecinătate: reacţii pleurale (scizurite, pleurezii), mărirea hilurilor (prin adenopatie), aderenţe pleuro-diafragmatice e.t.c. Acest tablou are o mare variabilitate de la o examinare la alta, într-un timp relativ scurt şi reprezintă o caracteristică a bolii.


În raport cu dimensiunile nodulilor, se pot descrie următoarele forme de bronhopneumonie:

1. cu opacităţi miliare, unde radiologic se constată prezenţa a numeroase opacităţi mici, cu dimensiuni de 1,5-3 mm, diseminaţi în jurul hilurilor congestive şi înspre baze (fig.40). 

Fig. 40 Bronhopneumonia miliară şi micronodulară

2. cu opacităţi medii şi mari când dimensiunea este mai mare, între 3-10 mm, cu localizare hilară sau perihilară (fig.41). 

Fig. 41 Bronhopneumonia nodulară

3. forma pseudolobară prin confluarea opacităţilor în focare segmentare.

Fig.42 Bronhopneumonia pseudolobară

În cursul evoluţiei, în bronhopneumonii dispar întâi opacităţile şi în cele din urmă se atenuează accentuarea desenului pulmonar. Hipertrofia ganglionilor limfatici din hiluri poate dura mai mult timp. La copii, în timpul rezorbţiei pot să apară bule de emfizem. Dacă rezorbţia este întârziată iar tabloul persistă mai mult timp poate fi confundat cu tuberculoza. 

Complicaţiile sunt aceleaşi ca în pneumonia tipică, mai importante fiind reacţiile pleurale, cele supurative şi erupţiile buloase pulmonare. Rar mai pot să apară edemul, emfizemul, pneumotoraxul spontan, dilataţiile bronşice şi bronşita cronică.

În funcţie de etiologie, bronhopneumonia poate fi:

· nespecifică (bronhopneumonie hipostatică, de aspiraţie, cu germeni banali).

· specifică (cu stafilococ, febra Q, virusul gripal, rujeolă, tuse convulsivă).


Diagnosticul diferenţial   se face cu afecţiuni ce dau determinări pulmonare nodulare:

1. TBC – leziunile se localizează cu predilecţie în regiunile pulmonare superioare şi medii, evoluţia este lentă, opacităţile au tendinţă la confluare şi escavare. Diferenţierea este dificilă, având în vedere că la copil, bronhopneumonia poate să reprezinte una din posibilităţile de debut al procesului tuberculos.

2. Infiltratele fugace pulmonare – descoperite întâmplător radiologic, se diferenţiază prin lipsa simpomatologiei clinice, caracter fugace al aspectului radiologic şi prin testele de laborator (eozinofilie, reacţia Bordet-Wassermann pozitivă)

3. Edemul pulmonar dă aspecte similare, localizările leziunilor sunt tipice în regiunile medii şi bazale, conturul opacităţilor este difuz, intensitatea este redusă, ele dispar rapid după tratament.
4. Alte afecţiuni specifice sau nespecifice metastazele pulmonare, limfogranulomatoza (boala Hodgkin), echinococoza pulmonară, toxoplasmoza, cisticercoza, pneumoconioze, micoze pulmonare, etc.

3.4.3.3 PNEUMONIA INTERSTIŢIALĂ (pneumonie atipică)


Pneumopatiile interstiţiale reprezintă procese inflamatorii acute ale interstiţiului pulmonar, uneori putând fi asociate cu leziuni alveolare. Ele pot fi primare sau secundare.
Etiologie: virusul gripal, virusul ornitozei, psitacozei, mononucleozei infecţioase, herpes zoster, parotidita epidemică, hepatita epidemică, rujeola, varicela, tuse convulsivă, febra Q, adenovirusuri.

Anatomopatologic:

· Infiltraţie limfo-monocitară interstiţială în ţesutul peribronho-vascular sau perilobular;

· leziuni alveolare: grupe alveolare invadate de exudat şi de lichid edematos alternează cu grupe alveolare bine aerate;

· ± atelectazii lobulare uneori chiar segmentare produse prin obstrucţia bronhiolelor sau a bronhiilor mari prin dopuri de produse patologice;

MODIFICĂRI RADIOLOGICE

· localizarea mai frecventă a infiltratelor spre bază şi segmentele posterioare;

· accentuarea uni-/ bilaterală a desenului hilar (hiluri în aripi de fluture) cu prelungiri sub formă de cordoane opace care diverg de la hil spre baze (imagine în evantai) şi traduc infiltraţia peribronho-vasculară;

· desen pulmonar mai accentuat (în reţea), atât în vecinătatea hilului cât şi la distanţă;

FORME RADIOLOGICE :

(a) Forma hilară

· accentuarea desenului hilar şi infrahilar,  realizând aspectul în evantai, în reţea, în măciucă

· opacităţi nodularemici de-a lungul traveelor bronho-vasculare - aspect reticulonodular

Fig. 43 Pneumonie interstiţială de tip hilar
(b) Forma macronodulară cu focare puţine

· opacităţi (2 sau 3), omogene, de dimensiuni variate (5–10 cm diametru), de intensitate mică, difuz conturate, cu sediu bazal şi în strânsă legătură cu hilul;

· aceste opacităţi nu au tendinţă la confluare; 

Fig. 44 Pneumonie interstiţială de tip macronodular
(c) Forma micronodulară diseminată

· apare la copii şi bătrâni;

· aspectul radiologic este de sticlă de geam mat, imagine de miliară adevărată, bronhopneumonie cu opacităţi mici  

Complicaţii :

· infecţii bacteriene supraadăugate

· supuraţii pulmonare

· scleroză peribronho-vasculară cu sau fără bronşiectazii

Diagnostic diferenţial radiologic se face cu: pneumoniile tipice, bronşite cronice, fibrozele pulmonare, tbc pulmonar cronic, cancerul pulmonar forma infiltrativă, limfangita carcinomatoasă, afecţiuni imunoalergice, colagenoze, pneumoconioze, pneumonii prin inhalarea de substanţe toxice.

3.4.3.4
 SUPURAŢIILE  BRONHO – PULMONARE
Supuraţiile bronho-pulmonare sunt afecţiuni inflamatorii acute, subacute sau cronice, care au în comun caracterul supurativ al procesului inflamator bronho-pulmonar, în cursul căruia se produce necroza ţesutului pulmonar infectat.

Supuraţiile pulmonare pot fi localizate sau difuze. Supuraţiile pulmonare localizate cuprind atât abcesul pulmonar cât şi toate supuraţiile secundare unei leziuni parenchimatoase preexistente cum ar fi bula sau chistul aerian, necroza tumorală sau necroza postembolică infectată.

Cauza determinantă a supuraţiilor bronho-pulmonare o constituie infectarea parenchimului pulmonar, determinată în primul rând de bacterii şi în special de germenii Gram negativi.

Germenii aerobi cei mai frecvent întâlniţi în supuraţiile sunt: Stafilococul, Pneumococul, K. pneumoniae, Streptococul, ş.a..

Germenii anaerobi mai des întâlniţi sunt: diferite varietăţi de Streptococ (foetidus, anaerobius, palidus, parvulus), Bacilul funduliformis, Ramibacterium ramoozus, B. perfringens, B. coli, Virionul holeric.

Ca factori predispozanţi trebuie menţionată vârsta, în special între 30 şi 45 de ani, deoarece în această perioadă oamenii sunt mai frecvent expuşi agresiunii mediului. Sexul masculin este mai des afectat pentru că profesiunile îl expun la schimbări bruşte de temperatură sau la intemperii.

Bolile generale sau cele locale pulmonare constituie, de asemenea, factori favorizanţi ai bolii, astfel, diabetul, guta, saturnismul, alcoolismul, denutriţia şi luesul (ca facori generali) sau bolile premergătoare pulmonare (pneumonie, bronho-pneumonie, infarctul pulmonar, bronşitele cronice, neoplasmul pulmonar, etc.), precum şi iritaţia pulmonară prin praf, fum sau alte impurităţi (ca factori locali) creează condiţii pentru instalarea bronho-pneumoniei.

Un factor predispozant important este frigul (în special trecerea bruscă de la temperatură caldă la alta rece), deoarece prin scăderea rezistenţei generale a organismului sau prin vasoconstricţia locală creează condiţii favorabile agresiunii florei microbiene.

Condiţii propice dezvoltării supuraţiilor sunt şi intervenţiile chirurgicale pe abdomen, torace sau rinofaringe, când procesul ia naştere prin aspirarea materiilor infectante. Mai pot fi menţionate ca factori favorizanţi : agresiunile pulmonare locale prin corpi străini sau traumatisme.

3.4.3.4.1
ABCESUL  PULMONAR

Definiţie: este o infecţie supurativă a plămânului cu necroză asociată.

Etiopatogenie: abcesele pulmonare pot fi primitive şi secundare.

· în abcesele pulmonare primitive, numite şi pneumonii necrotice specifice, calea de infecţie este de obicei aeriană, iar supuraţia se produce într-un parenchim aparent sănătos anterior şi se datorează florei microbiene care se găseşte în stare saprofită în căile respiratorii, dar care datorită unor factori favorizanţi sau predispozanţi (frig, boli intercurente, diabet, deficit imunitar) devine patogenă;

· abcesele pulmonare secundare, ce reprezintă 50% din cazuri, se împart în abcese pulmonare secundare de cauze pulmonare şi extrapulmonare:

· supuraţiile de origine pulmonară apar ca o afecţiune secundară unei pneumopatii, pe fondul căreia se grefează factorul supurativ (pneumonie, bronho-pneumonie, silicoză, obstrucţie bronşică cu atelectazie secundară, neoplasm pulmonar, infarct pulmonar) sau se dezvoltă într-o cavitate preexistentă ce se infectează (chist hidatic, bulă de emfizem, chist aerian, sechestru pulmonar, bronşiectazie);

· supuraţiile de origine extrapulmonară pot fi determinate de :

· aspiraţia materialului septic şi invadare pulmonară după amigdalectomii, operaţii pe abdomen sau ficat, sub anestezie generală. Aspiraţia septică se produce în special când este abolit reflexul de tuse: alcoolism acut, narcoză, stări comatoase, boli neurologice, miopatie primitivă, etc.). Aspiratul de conţinut alimentar gastric sau esofagian adaugă la obstrucţie şi infecţie şi iritaţia chimică;

· propagarea de la o boală de vecinătate (focare supurative subdiafragmatice, esofagiene, mediastinale);

· diseminare pe cale sanguină (metastaze septice), în cursul diferitelor boli septice (osteomielită, apendicită, colecistită, infecţii puerperale, endocardite) sau în cursul unei septicopioemii;

· efracţie, ca urmare a unui traumatism sau a unor plăgi prin armă de foc (abcesele pulmonare prin penetraţie transparietală).

În evoluţia abcesului pulmonar se descriu 3 faze :

1. faza de constituire sau faza pneumonică,

2. faza de supuraţie cu vomică,

3. faza de abces constituit cu evacuare bronşică.

Anatomo – patologic se succed următoarele procese generale: inflamaţie, supuraţie, necroză, scleroză.

Clinic :

· debutul este acut, de pneumopatie bacteriană, cu febră, tuse, junghi toracic, sau 

· debutul poate fi insidios, cu tuse, expectoraţie, febră moderată, fără semne care să evoce posibilitatea evoluţiei spre abcedare;

· după câteva zile, cantitatea de spută creşte, devine purulentă şi tristratificată (fetidă, în cazul infecţiei cu anaerobi), apar eventuale hemoptizii şi durere toracică.

MODIFICĂRI RADIOLOGICE

În perioada de constituire a pneumoniei supurative :

· opacitate rotunjită, cu contur în general imprecis, fără adenopatie satelită, omogenă, cu mici opacităţi nodulare în jur.

· opacitate sistematizată cu topografie segmentară, de formă triunghiulară; de intensitate costală;

· pe CT se va urmări apariţia unei imagini hipertransparente în blocul opac, care nu trebuie confundată cu o bulă de emfizem;

În stadiul de supuraţie colectată, după comunicarea cu arborele bronşic şi după vomică, apare o imagine hidroaerică  situată oriunde la nivelul câmpurilor pulmonare. 

[image: image61.png]


                  [image: image62.png]



Fig.45 Fazele de evoluţie ale abcesului pulmonar

Fig.46 Abces pulmonar drept constituit


În evoluţie, prin rezorbţia procesului inflamator din jur, imaginea devine ovală cu axul mare vertical constituită dintr-o zonă transparentă situată deasupra unei zone opace, ele fiind separate printr-un nivel orizontal, care rămâne orizontal oricum am înclina bolnavul.

Complicaţii: pneumonii de vecinătate, pneumatocele compresive şi dispneizante (la copil), abcese bilaterale în cadrul pioemiei stafilococice, bronşiectazii, infectarea pleurei (empiem) şi fistule bronho-pleurale, abcese cerebrale, renale, pericardite, endocardite acute şi meningite, amiloidoză, anemie, malnutriţie, caşexie în supuraţiile cronice.

Diagnosticul  diferenţial  al  abcesului  pulmonar depinde de perioada în care exminăm bonavul.


În prima fază el trebuie deosebit de  toate afecţiunile care determină opacităţi de tip pneumonic.

Apariţia vomicii şi a imaginii hidroaerice confirmă diagnosticul de abces pulmonar. 


În această etapă trebuie  făcută difereţierea abcesului pulmonar de alte afecţiuni care determină imagini hidroaerice: caverna TBC cu lichid, chisturi hidatice parţial excavate, bronşiectazii, hidropneumotorax, pleurezii interlobare puncţionate, hidropericard puncţionat, hernii diafragmatice, megaesofagul, stafilococia pulmonară, caverne micotice suprainfectate, gome luetice escavate, chiste congenitale inflamate, cancer pulmonar primar escavat, metastaze pulmonare escavate, pleurezii interlobare puncţionate, silicom excavat, sarcoidoză pulmonară excavată, sechestraţia pulmonară chistică, bule de emfizem, etc.

3.4.3.4.2
 GANGRENA  PULMONARĂ

Se datorează florei anaerobe cu fuzospirili asociată celei banale şi apare pe un fond de reactivitate locală foarte scăzută. Leziunile în plămâni sunt difuze, cu focare de necroză septică, sfacele şi cavităţi multiple în care supuraţia se adaugă procesului dominant de putrefacţie.

ASPECTUL RADIOLOGIC: se constată un focar pneumonic întins, ocupând lobul mediu şi lobul inferior, în interiorul acestuia apărând, după vomică, una sau mai multe cavităţi anfractuoase cu nivel hidroaeric, cavităţile multiple se pot contopi.

Evoluţia este de obicei rapidă şi gravă, desfăşurându-se continuu, progresiv, fără remisiuni sau cu remisiuni mici, fără importanţă.

După vindecarea clinică imaginea RX este în puţine cazuri normală; foarte frecvent rămân sechele scleroase sau sclero-purulente (bronşiectazii, focare supurative).

Cronicizarea gangrenei pulmonare este rară, dar posibilă, procesul fiind în bună parte înăbuşit de ţesutul de scleroză; oricând pot surveni recrudescenţe evolutive.

Diferenţierea gangrenei pulmonare faţă de abcesul pulmonar şi supuraţiile pulmonare difuze se poate face numai pe baza examenului complex clinic şi de laborator.

3.4.3.4.3
 SUPURAŢIILE  PULMONARE  DIFUZE

În etiologia suuraţiilor pulmonare difuze se incriminează aceeaşi floră piogenă şi anaerobă care, în alte condiţii individuale, determină abcesul şi gangrena pulmonară. În supuraţiile difuze lipseşte reacţia tisulară limitativă.

Datele clinice şi de laborator sunt similare în faza de debut cu cele ale pneumopatiilor inflamatorii acute, la care, în faza de supuraţie, se adaugă expectoraţia abundentă sau vomica.

Evoluţia şi complicaţiile sunt aceleaşi ca şi în cazul abcesului pulmonar.

MODIFICĂRI RADIOLOGICE:

· procesul supurativ evoluează treptat, cuprinzând zone din ce în ce mai mari;

· opacitatea omogenă (pneumonică) se întinde repede, neregulat în câmpul pulmonar, poate să prezinte imagini hidroaerice şi mici zone transparente;

· după apariţia zonelor de distrucţie, aspectul RX poate fi comparat cu acel de “miez de pâine”;

· schimbarea apreciabilă a aspectului de la o examinare la alta (întinderea treptată şi şerpuitoare a imaginii) este importantă pentru diagnostic.


Diagnosticul  diferenţial  al  supuraţiilor  pulmonare  difuze. Supuraţiile pulmoanre difuze trebuie diferenţiate de: tbc, chisturile aeriene mici suprainfectate, bronşiectazia intricată, stafilococia pulmonară, abcesul, procesele diverse de alveolită acută, pneumonia cronică, micozele pulmonare

3.4.4
TUBERCULOZA  PULMONARĂ
Examenul radiologic are limite care îl fac să reprezinte doar un element în cadrul bateriei semnelor clinice şi de laborator necesare diagnosticului de certitudine al tuberculozei pulmonare.

Clasificare:

Evoluţia tuberculozei se face în mai multe stadii.

- după Ranke:      I TBC primar


                  II  TBC de diseminare 


                  III TBC secundar

- după Ivanova:   I TBC primar + TBC de diseminare 



      II TBC secundar



      III reinfecţia tuberculosă


3.4.4.1
TUBERCULOZA  PULMONARĂ  PRIMARĂ

COMPLEXUL  PRIMAR  
· focarul pulmonar constituit după pătrunderea bacilului KOCH pe cale aeriană într-un organism indemn de infecţie tuberculoasă reprezintă şancrul de inoculare sau afectul primar tuberculos;

· el este un focar pneumonic limitat, situat mai ales la bazele lobilor, unde ventilaţia este mai vie, iar perfuzia mai abundentă;

· în ţările cu endemie TBC ridicată sau medie, afectul primar TBC apare în special în prima copilărie, atunci când copilul nu a fost vaccinat sau când vaccinul nu a fost de bună calitate şi deci nu a oferit protecţie;

· afectul primar TBC poate apare şi la o vârstă mai avansată, în special la tinerii de vărsta armatei, care nu au fost infectaţi anterior şi când aceştia vin în contact cu surse virulente de infecţie;

· imediat după apariţia afectului primar se constituie şi leziunile satelite ale acestuia – limfangita şi adenopatia TBC – elemente ce relizează în ansamblul lor “complexul primar” complex lezional specific primoinfecţiei TBC, la un individ lipsit de reacţie specifică la bacil şi mai ales la toxina tuberculoasă (alergie);

Examenul  radiologic nu poate prevedea de la început modul de evoluţie a complexului, el putând fi de la început foarte zgomotos clinic şi după scurt timp să se rezoarbă complet, fără a lăsa vreo urmă, după cum poate lua o alură gravă de la început până la sfârşit sau să prezinte un aspect clinico-radiologic benign până într-un moment când, datorită unei cauze oarecare, aspectul şi evoluţia să devină dramatică.

I. Afectul primar


Focarul de alveolită exudativă este situat în special la baza lobilor inferiori, de dimensiuni extrem de variate, de la 1cm sau chiar mai puţin, până la dimensiunile unui segment sau chiar peste.

Fig.47 Complexul primar , dreapta afect primar calcificat


Afectul devine bine vizibil însă, dacă nu s-a resorbit sau a rămas foarte mic, după ce s-a fibrozat, sau mai bine, după ce s-a calcificat, persistând ca atare de multe ori toată viaţa. În marea majoritate a cazurilor afectul primar este unic, de formă rotundă sau neregulat poligonală. Ca orice leziune exudativă, afectul are intensitate mică, subcostală. Intesitatea opacităţii creşte însă odată cu transformarea lui fibroasă. Conturul afectului este şters, aşa cum apare la majoritatea focarelor exudative, structura este omogenă, cu excepţia descreşterii intensităţii spre periferie; ea începe să  devină neomogenă şi când focarul se fibrozează şi mai ales se calcifică.

Evoluţia  în timp a afectului primar TBC este aceea a oricărei leziuni exudative:

· poate să se resoarbă cu restitutio ad integrum, deci fără urme radiologice;

· se poate cazeifica şi să se fibrozeze, lăsând un câmp de induraţie fibroasă pe locul afectului sau, când devine foarte mic, să dispară printre formaţiunile anatomice învecinate;

· uneori, în jurul procesului specific se produce un proces inflamator nespecific (epituberculoză) care măreşte dimensiunile afectului primar; 

Fig.48 Evoluţia complexului primar-cavernă primară, lobită TBC, epituberculoză

· se poate încapsula după cazeificare, transformându-se într-un tuberculom;

· se poate ulcera, transformându-se într-o cavernă primară;

II. Limfangita TBC

Al doilea element al complexului primar este reprezentat de un proces de angeită şi periangeită specifică, vasele limfatice reprezintă vectorul procesului infecţios de la afect la ganglionii sateliţi;

Radiologic :

· se prezintă sub formă de benzi opace cu contur la început şters, cu direcţie hilipetă, de intensitate mică, cu noduli miliari în „şirag de perle” înşiraţi de-a lungul lor;

· după un oarecare timp, procesul se resoarbe sau se fibrozează, intensitatea benzilor creşte, iar conturul devine net;

· Imaginea radiologică a limfangitei poate persista timp îndelungat, de cele mai multe ori însă benzile se pierd între imaginile vaselor pulmonare din regiune.

III. Adenopatia satelită


Este al treilea element al comlexului primar şi elementul precumpănitor în evoluţia ulterioară a infecţiei TBC datorită evoluţiei ei lente. Ea este elementul responsabil al majorităţii complicaţiilor complexului primar malign.


Morfologic : adenopatia TBC este rezultatul unei hipertrofii ganglionare cu modificare extensivă a ţesutului limfatic ce evoluează spre cazeificare şi un proces proliferativ granulomatos specific cu tendinţă mai mică la cazeificare. Ganglionul sau grupul ganglionar afectat cuprinde teritoriile de drenaj limfatic.

Radiologic :


Adenopatie realizează o opacitate rotundă sau ovalară, de dimensiuni variate – de la câţiva mm la câţiva cm, uni- sau bilaterală, de intensitatea opacităţii mediastinale şi contur net, policiclic în cazul interesării mai multor grupe ganglionare;


În cazul unei evoluţii benigne, imaginea radiologică a adenopatiei descreşte încet, până la dispariţie sau păstrează imagini remanente fibroase sau calcare (uniforme), care se pot confunda cu imaginea vaselor din regiunea hilară prinse axial în conul de raze.


Radiologic, ganglionii apar ca opacităţi neomogene, muriforme, de intensitate supracostală, bine conturate.

Fig.49 Calcificări ganglionare hilare


Când cele trei elemente ale complexului primar sunt vizibile pe imaginea radiologică, iau aspectul caracteristic bipolar „în halteră”. Uneori însă situaţia elementelor în conul de raze sau înglobarea lor într-o masă de congestie perifocală integrează elementele într-o singură opacitate realizând un aspect unipolar.

COMPLEXUL  PRIMAR  PROGRESIV

Denumit şi complex primar complicat, malign, se instalează ca şi cel simplu, dar evoluţia sa nu este spre vindecare ci generează complicaţii care pot fi foarte grave sau pot lăsa sechele morfologice sau amputaţii funcţionale importante.

Complicaţiile complexului primar progresiv pot fi : localizate şi diseminate.

Complicaţiile localizate: pot interesa bronhia, pleura sau parenchimul pulmonar

a) complicaţii bronşice

Fistula adenobronşică reprezintă o complicaţie pornită de la ganglionul cazeificat şi fistulizat, dar manifestările majore sunt la nivelul bronhiei.


În evoluţia adenopatiei se produce destul de frecvent un proces de cazeificare, care, ca orice proces necrotic, poate să se fibrozeze, să se încapsuleze sau să se lichefieze şi să evacueze. Evacuarea cazeumului lichefiat se produce pe o fistulă a unei bronhii din vecinătate;


Radiologic: în momentul constituirii fistulei, imaginea adenopatiei se modifică, conturul masei ganglionare se şterge, devine difuz, iar dimensiunile scad într-un ritm destul de accelerat (proporţional cu cantitatea de cazeum ce se evacuează din ganglion), având în centru o imagine hipertransparentă înconjurată de un inel radioopac gros în jur.

b) complicaţii pleurale


Manifestate, în special, prin revărsate lichidiene în marea cavitate sau interlobar, de data aceasta purulente, cu bacil  KOCH+ şi evoluţie foarte înceată şi capricioasă.

Radiologic – imaginea nu are nimic specific, în afara dinamicii în timp.

c) complicaţii pulmonare: condensările pulmonare pot fi mecanice reflexe sau inflamatorii.


Condensările mecanice reflexe sunt reprezentate de atelectazii despre care s-a vorbit anterior.

Condensările inflamatorii pot fi cazeificante şi necazeificante :

· condensările inflamatorii necazeificante (benigne) sunt reprezentate de: lobite, segmentite, congestii perifocale, corticopleurite, perisczurite.Toate aceste forme recunosc un substrat exudativ de cauză alergică, apar rapid, evoluează fără un tablou clinic evident sau frust şi necaracteristic;

· condensările inflamatorii cazeificante (maligne) sunt reprezentate în special prin pneumonia cazeoasă, complicaţie a complexului primar la orice vârstă, dar mai ales în prima copilărie;

Caverna primară  se poate localiza la nivelul afectului primar sau a adenopatiei 
3.4.4.2
TUBERCULOZA DE DISEMINARE


Reprezintă modul cel mai adesea întâlnit în procesul de progresiune al TBC, important atât pentru evoluţia ulterioară a bolii, cât şi pentru gravitatea sechelelor morfologice sau funcţionale;

Căile de diseminare sunt : bronhice, limfatice şi hematogene;

a). Diseminările bronhogene :
· reprezintă una din formele cele mai obişnuite de diseminare a TBC, atât în stadiul primar, cât şi în cel secundar, atunci când un focar cazeos lichefiat a fost vehiculat pe o bronhie;

· la copil, această diseminare se produce în special după instalarea fistulei adenobronhice, materialul infectat fiind vehiculat prin tuse spre bronhiile distale;

· după importanţa masei vehiculate pot să se producă focare de diseminare puţin importante ca număr şi volum (noduli Simon Abricosov)-fig.50, după cum pot apare focare multiple care să intereseze ambele câmpuri pulmonare (bronhopneumonie);

Fig.50 Nodulii Simon Abricosov

Fig.51 Bronhopneumonie miliară TBC

Bronhopneumonia TBC  


Este cea mai gravă formă de diseminare bronhogenă, dar şi cea mai rar întâlnită, mai ales după apariţia tuberculostaticelor;


Această formă, ca şi pneumonia cazeoasă, îşi datoreşte gravitatea scăderii posibilităţi de apărare a organismului, fiind întâlnită mai ales la copilul mic.


Aspect radioimagistic: opacităţi nodulare mici şi mijlocii difuz conturate, localizate de obicei în ambele câmpuri pulmonare, mai frecvent în cele două treimi superioare (fig.51). Uneori, ele pot fi localizate într-un lob sau segment pulmonar (bronhopneumonie pseudolobară)-fig.52. 

Fig.52 Bronhopneumonie pseudolobară

Opacităţile au tendinţa la confluare şi la escavare. Evoluţia leziunilor este mai lentă decâ în bronhopneumoniile nespecifice.

b) Diseminările hematogene sunt caracterizate prin apariţia unor opacităţi, de obicei, micronodulare diseminate uniform în ambele câmpuri pulmonare.
3.4.4.3
Tuberculoza secundară (ftizia)


Reprezintă forma caracteristică vârstei adultului, înregistrând frecvenţa maximă la tineri şi maturi în teritoriile cu incidenţă maximă şi afectează preponderent populaţia vârstnică în ţările cu risc foarte mic de infecţie.


În TBC secundară se încadrează toate formele de tuberculoză care survin, de obicei, tardiv (uneori şi în continuitate), după vindecarea complexului primar, prin reactivarea pe loc sau la distanţă, prin mecanisme variate, a unuia sau mai multor focare latente postprimare. Aceste forme de tuberculoză au o evoluţie cronică, în pusee, cu extindere bronhogenă, cu formare de leziuni cazeos-cavitare, cu eliminare de BK, cu tendinţă de vindecare prin fibrozare (nu prin calcifiere ca în tuberculoza primară).


Examenul radiologic pune în evidenţă etapele de debut care pot elucida modul de instalare a tuberculozei secundare. Ftizia se produce prin următoarele mecanisme, care în ordinea importanţei şi frecvenţei sunt:
1. Ftiziogeneza apicală.

 Ftizia începe sub forma reactivării leziunilor nodulare apicale (noduli Simon), consecinţa la rândul lor a unor diseminări discrete, hematogene post-primare (pornite de la elementele complexului primar). 
2. Mecanismul ganglio-bronhogen, în care consecutiv perforaţiei se produce aspirarea conţinutului cazeos în segmentul pulmonar respectiv. 

3. În situaţii foarte rare, ftizia poate avea originea dintr-o tuberculoză bronşică primitivă, din nodulii miliari ai unei granulii vindecate.

 Formele clinice de ftizie corespund, de fapt, etapelor succesive prin care trec leziunile tuberculoase:

A. Tuberculoza în focare nodulare apicale 

Radiologic, se observă opacităţi nodulare mici, de intensitate costală-subcostală, cu contur fluu, cu zone de confluare, uneori, chiar cu discrete zone transparente în interior, (corespunzătoare unor microulceraţii), situate apical, leziuni cu dinamică radiologică, fie în sensul unei extinderi, fie al diminuării lor (în special sub tratament). Adesea, investigaţia radiologică necesită efectuarea de tomografii ale vârfurilor în poziţii multiple.


Clinic, această formă este aproape complet asimptomatică, sau cu semne discrete de activitate.


Baciloscopia este pozitivă numai la culturi repetate.

B. Tuberculoza infiltrativă


Cuprinde diversele tipuri de infiltrate precoce inclusiv infiltratele formate „in situ”, pe fondul leziunilor nodulare apicale deja amintite.


Infiltratul rotund subclavicular Assman – poate constitui, în unele cazuri, leziunea de debut a TBC secundare, reprezentat de un focar exudativ, situat de preferinţă în segmentul dorsal, retro- sau subclavicular (fig.53). 

Radiologic, se manifestă sub formă de opacitate rotundă, de 1-3 cm diametru (uneori se găsesc  2 sau 3 infiltrate simultan, a căror dinamică poate diferi total una de alta), cu caracterele leziunilor exudative- intensitate subcostală, contur şters, omogenă. Dinamica radiologică a acestei formaţiuni este foarte vie, putându-se resorbi sau excava în 2-3 săptămâni astfel că urmărirea radiologică trebuie să se facă în etape scurte.

Fig.53 Tipuri de infiltrate tuberculoase secundare.



Resorbţia se produce în majoritatea cazurilor de la periferie spre centru, cu reducerea diametrului. Când evoluţia este favorabilă, resorbţia realizează un discret câmp de induraţie fibroasă care se poate confunda cu desenul pulmonar din regiune sau merge până la restitution ad integrum.


Sunt cazuri când focarul exudativ se cazeifică, se încapsulează şi se transformă în tuberculom; în multe cazuri se lichefiază realizând o cavernă. 

Fig.54 Infiltrat tuberculos subclavicular dreapta

Diagnostic diferenţial radiologic este foarte dificil, putând fi elucidat doar prin dinamica în timp a imaginii sub tuberculostatice, sau prin examenul histologic după toracotomie exploratorie. Trebuie luate în considerare: carcinomul primitiv nodular rotund periferic, metastazele hematogene unice se manifestă tot ca opacităţi rotunde solitare, tot în grupa neoplasmelor care dau opacităţi rotunde solitare se include şi sarcomul primitiv, asemănător ca aspect radiologic cu carcinomul periferic, dar cu o dinamică mai vie, şi localizarea pulmonară a mielomului multiplu (plasmocitomul), tuberculomul, considerat de mulţi autori ca imaginea tipică pentru opacitate rotundă solitară, infiltratul (rotund) fugace Löffler, granulomul de corp străin inhalat, chistul hidatic, etc. 

Infiltratul nebulos periferic Raedeker – apare mai frecvent decât forma precedentă. Este reprezentat de un proces întins de alveolită exudativă intricată cu leziuni de proliferare, mase de colagen şi fibroză, fapt ce dă procesului un aspect neomogen proteiform.


Radiologic, imaginea corespunde substratului morfologic descris, în sensul că opacitatea este întinsă, poate interesa o mare parte dintr-un segment, de regulă segmentul dorsal sau apical inferior, uneori afectează parţial ambele segmente, localizat predominant în manta, intensitatea opacităţii este predominant subcostală, uneori greu de sesizat, iar structura neomogenă prin prezenţa de opacităţi mai intense corespunzătoare focarelor proliferative şi fibroase ( aspect nebulos). De multe ori, apar în masa opacităţii imagini de hipertransparenţă, corespondent al ulceraţiilor şi al bulelor rezultate prin procese de ventil expirator.

Diagnostic diferenţial : pneumoniile acute, pneumonia Friendländer, congestia perifocală tuberculoasă (epituberculoza), chistul hidatic, neoplasmul pulmonar, limfogranulomatoza malignă Hodgkin, tumorile benigne, infarctul pulmonar, pneumonia francă lobară. 

Infiltratul pneumonic segmentar

Se prezintă ca o opacifitate omogenă cu localizare strict segmentară, cu delimitare netă pe scizură şi structură neomogenă. 

 Fig. 55 Infiltrat TBC de tip pneumonic

Evoluţia. Infiltratul precoce, deşi nu reprezintă chiar prima manifestare anatomo-radiologică a ftiziei, trebuie considerat ca o fază critică, deoarece evoluţia se poate face în sensuri diferite în funcţie de reactivitatea organismului şi de tratamentul aplicat.

În cazul unui tratament precoce, eficace, leziunile infiltrative se resorb în întregime, cu “restitutio ad integrum”.

În majoritatea cazurilor se resorb numai parţial, transformându-se în leziuni fibro-nodulare mai discrete sau mai evidente, sau într-o zonă de induraţie fibroasă cu caracter sechelar.

În alte cazuri, infiltratele de orice tip, mai ales în situaţia unor tratamente ineficiente, pot duce la formarea unor zone de cazeum care se încapsulează, dau naştere la tuberculoame sau cazeoame.

În situaţia unei evoluţii nefavorabile, infiltratele vor progresa spre cavernizare; concomitent cu excavarea se produce şi însămânţarea bronşică la distanţă homolateral, sau, foarte frecvent, controlateral, cu formarea de noi focare infiltrative. 

C. Tuberculoza fibro-cazeoasă cavitară 

Reprezintă o etapă mai avansată, când TBC infiltrativă a ajuns în faza de cazeificare şi lichefiere devenind forma obişnuită (comună) a tuberculozei adultului.


Elementul cardinal al acestei forme este caverna, care este asociată cu alte tipuri de leziuni: infiltrate, stenoze bronşice, zone de atelectazie, emfizem, bronşiectazii, modificări pleurale etc.

Fig. 56 Diferite aspecte ale cavernelor TBC

Expresia radiologică a diverselor stadii evolutive ale unei caverne cuprinde:

· Caverne recente (gradul I) caracterizate prin zone transparente neregulate, în cuprinsul unor  opacităţi rău delimitate;

  Fig. 57 Cavernă TBC subclaviculară stângă
· Caverne elastice (gradul II) cu aspect de inel opac cu grosime egală (1-2 mm) cu contur regulat, ce delimitează o arie transparentă în interior; ele corespund stadiului de eliminare qvasicompletă a substanţei cazeoase şi de configurare a unui perete conjunctiv delimitat de lumenul cavitar care a luat naştere în acest fel; prezintă frecvent şi bronhie de drenaj;

· Caverne fibroase (gradul III) al căror inel opac apare mai gros (3-4 mm), mai dens, cu o arie transparentă mai voluminoasă în interior, uneori cu nivel orizontal.

Dispoziţia cavernelor tuberculoase este preferenţială în lobii superiori, dar se pot dezvolta şi vârful lobilor inferiori, lobul mediu sau chiar în piramidele bazale. Dimensiunea este variată, de la 1 cm până la caverne gigante, care ocupă un întreg lob (evidări lobare).

Fig. 58 Aspecte diferite-caverne TBC


Diagnostic diferenţial: abcesul pulmonar, neoplasmul pulmonar excavat, tumorile pulmonare benigne, chistele aeriene,în special cele solitare, dilataţiile bronşice, în special forma „pseudo-chistică” sau chistele bronşice, chistul hidatic evacuat, micozele pulmonare cavitare, infiltratele fugace ulcerate, silicoza pseudotumorală cavitară, emfizemul bulos. 

D. Tuberculozele fibroase 

Sunt forme caracterizate prin predominanţa elementelor fibroase, ireversibile, printr-o evoluţie lentă şi relativ benignă, dezvoltate în absenţa manifestărilor hiperergice.


Se descriu mai multe forme ale fibrozei pleuro-pulmonare postuberculoase:

· scleroza nodulară apicală  apărută prin transformarea fibroconjunctivă a leziunilor ftizice nodulare, infiltrative sau chiar cavitare;

  Fig.59 Tuberculoză fibroasă apicală dreapta

· sclerozele difuze, sistematizate, manifestate printr-o fibroză perivasculară şi perilobulară limitate la un teritoriu lobar sau extinse la unul sau ambii plămâni. 

· fibrozele dense „mutilante” – se produc prin transformarea fibroasă secundară a unor leziuni fibrocazeoase localizate într-un segment, un lob sau chiar un întreg plămân. Procesul expansiv fibros alterează arhitectura parenchimatoasă, vasele, motiv pentru care acestor fibroze li s-a conferit denumirea de fibrotorax. 

 Fig.60 Leziuni fibrocavitare diseminate 






bilateral

Fig.61 Fibrotorax posttuberculos cu pneumotorax închistat bazal dreapta

· fibrozele pleurale constituie consecinţele progresiunii unui proces de organizare conjunctivă pleurală înspre parenchimul pulmonar. 

Diagnosticul diferenţial al TBC de tip fibros difuz sau dens.



Sclerozele tuberculoase difuze trebuie diferenţiate de pneumopatiile interstiţiale difuze nespecifice: sarcoidoza pulmonară, mucoviscidoza, fibroza interstiţială difuză, alveolitele alergice, silicoza şi celelalte pneumoconioze, colagenozele. 


Fibrotoraxul trebuie diferenţiat de afecţiunile care pot realiza „sindromul hemitoracelui opac” cum sunt: atelectazia pulmonară, pleureziile masive, pahipleuritele masive, plămânul distrus 

TUBERCULOMUL


Punctul de formare poate să fie orice focar cazeos activ sau regresiv (indiferent de mecanismul de apariţie, limfohematogen sau bronhogen).


Radiologic (fig.62): opacitate rotund - ovală, relativ omogenă, de intensitate costală/supracostală, cu contur net, regulat, cu diametrul de 2-4 cm, localizată în lobul superior apico-dorsal, conţinând calcificări în interior. Când devine activ, conturul se estompează şi apar zone de transparenţă în interior.

 Fig.62 Tuberculom subclavicular dreapta

Evoluţia lor este spre vindecare: 50% rămân staţionare, 25% sunt regresive dar fără resorbţie completă şi 25% mai ales cele cu diametrul > 5 cm se vor reactiva.

3.4.4.4
PLAMÂNUL OPERAT POST TBC

Înaintea erei tuberculostaticelor, una dintre metodele de tratament era colapsoterapia care asigura vindecarea procesului inflamator parenchimatos specific prin asigurarea unui repaus funcţional.

Acesta se putea realiza prin:


Pneumotorax terapeutic. Acesta fiind realizabil în condiţiile în care nu există simfize pleurale. Operaţia Iacobeus permitea instituirea acestuia în cazul unor simfize pleurale puţin extinse.


Extrapleural cu bile de celuloid sau ulei steril (oleotorax). În situaţia existenţei unor aderenţe pleurale extinse, frecvente în tbc, pneumotoraxul nu mai este  posibil astfel se poate aborda spaţiul extrapleural intoducându-se diferite elemente ca bile de celuloid, ulei steril.


Toracoplastia constă în rezecţia primelor coaste cu introducerea părţilor moi în torace, realizând în acest fel compresia parenchimului adiacent.  

3.4.5
MICOZELE  PULMONARE

Micozele pulmonare sunt inflamaţii cronice, rar acute, determinate de flora fungică endogenă sau exogenă. În ultimii ani se observă creşterea frecvenţei afecţiunilor micotice. Creşterea pare a fi datorată tratamentului de lungă durată cu antibiotice şi corticosteroizi.

Agenţii cauzali sunt nişte ciuperci ce se găsesc sub forma de micelii şi spori. Foarte multe ciuperci trăiesc ca saprofite în căile respiratorii superioare şi, în anumite condiţii, devin patogene. În general produc afecţiuni uşoare, nefiind totuşi rare cazurile când pot da afecţiuni cu evoluţie gravă. Poarta de intrare cea mai comună este pielea, plămânul ocupând locul al doilea. Majoritatea afecţiunilor fungice rămân cantonate la poarta de intrare. În puţine cazuri se poate produce o generalizare hematogenă, localizările de elecţie fiind plămânul şi sistemul nervos central. Odată ciuperca pătrunsă într-un ţesut, se produce o reacţie tisulară secundară care constă în necroza purulentă în jurul ciupercii, cu formarea unui ţesut de granulaţie histiocitar şi incapsularea focarului patologic.

Procesul micotic se poate localiza la nivelul căilor aeriene superioare (orofaringe, laringe, trahee, bronhii mari) sau profunde (sistemul bronho-alveolar).

Clinic, micozele pulmonare evoluează atât sub forma de pneumopatii şi bronhopneumopatii acute sau subacute cu posibilitatea de a se transforma în supuraţii, cât şi sub forma de pneumopatii cronice localizate sau difuze. În afara de imaginile tipice care caracterizează aspergilomul, aspectele radiologice sunt destul de polimorfe. Se pot observa imagini cavitare şi adenopatii. Diagnosticul se pune pe datele de laborator, prin examenul microscopic al sputei, uneori fiind necesare efectuarea de culturi.


ASPERGILOZA PULMONARĂ
Este produsă de Aspergillus (este un saprofit obişnuit al căilor respiratorii superioare dar care, în anumite condiţii, devine patogen). Ciuperca proliferează în anumite condiţii biologice: depresie imunitară după tratamente prelungite cu corticosteroizi, antibiotice, antimitotice, după radioterapie cu doze mari, după boli de sistem şi cancere şi într-o serie de boli generale de lungă durată şi anergizante. Este mai frecventă la bărbaţi decât la femei (3:1).

Forme radioclinice: 

1. Bronşita aspergilară 

2. Pneumopatia aspergilară se traduce prin prezenţa unor focare de tip pneumonic sau bronhopneumonic bacteriene. 

3. Aspergiloza diseminată, invadantă are o evoluţie rapid extensivă, cu focare bronho-pneumonice cu tendinţa la necroză. Prezintă frecvent diseminări de tip septicemic cu localizări viscerale.

4. Aspergilomul (micetomul) reprezintă cea mai frecventă formă. Se grefează pe orice cavitate pulmonară preexistentă: cavitaţi tuberculoase, cavitaţi reziduale după abces pulmonar, cancer pulmonar excavat, bronşiectazii, distrofii polichistice, chiste aeriece, bule de emfizem, cavităţi restante după chist hidatic, etc. în majoritatea cazurilor se grefează pe caverne tuberculoase ce au devenit abacilare, mai ales pe caverne vechi fibroase sau deterjate. 

Aspect radiologic. Aparitia maselor miceliene în interiorul cavităţii reprezentate radiologic ca o opacitate rotund - ovalară sau reniformă, cu un diametru de 3-5 cm, de intensitate costală, omogenă, cu contururi nete sau mamelonate în interiorul cavernei. 

  Fig.63 Micetomul

Caracteristica principală a acestei mase opace este mobilitatea ei în cavităţi, imaginile radiografice efectuate în decubit dorsal sau lateral confirmă această mobilitate. În timp, masa miceliană creată devine neomogenă, umplând parţial cavitatea şi menajând o zonă aerică semilunară la polul superior al cavităţii. Semiluna aerică este de dimensiuni variate, după marimea cavităţii şi a masei miceliene. Uneori este foarte subţire şi are forma unui disc sau o formă liniară. În decubit dorsal, spaţiul radiotransparent înconjură ca un halou masa miceliană.

Evoluţia aspergilomului pare să depindă mai mult de caracteristicile cavităţii şi de calitatea ţesuturilor decât de virulenţa ciupercii. Foarte rar este posibilă moartea ciupercii (cel mai adesea după o suprainfecţie) cu reducerea masei aspergilare şi calcificarea ulterioară, în cavitate aparând cavernoliţi. Mai rară este regresiunea spontană a aspergilomului. Uneori este posibilă suprainfectarea. Cel mai adesea bacteriile invadează cavitatea după moartea ciupercii, ducând la abcedare. O altă modalitate evolutivă, foarte rară, este aceea a „plămânului mucegăit” ce se caracterizează printr-o colonizare fungică masivă şi difuză a tuturor spaţiilor aerice pulmonare. Această evoluţie deosebit de malignă se întâlneşte la bolnavii debilitaţi şi taraţi în urma unor boli de sistem, neoplasme şi boli cronice.

HISTOPLASMOZA
Este o micoză al cărei agent patogen este o ciuperca denumită Histoplasma. Histoplasma produce leziuni pulmonare necaracteristice care constau în calcificări nodulare multiple localizate predominant în câmpurile pulmonare superioare şi în regiunile hilare însoţite de adenopatii asemănătoare cu cele din tuberculoză. Diagnosticul se poate determina numai prin explorări alergo-imunologice precum şi prin evidenţierea parazitului în sângele periferic, în ţesuturi şi în spută.

ACTINOMICOZA PULMONARĂ
Este produsă de ciuperca Actynomices israelii. Ciuperca trăieşte ca saprofit la nivelul cavităţii bucale. Înainte de descoperirea antibioticelor era infecţia fungică cea mai frecventă. Afecţiunea are maximum de incidenţă  între 20 şi 40 de ani şi este mai frecventă la bărbaţi decât la femei. 

CANDIDOZA PULMONARĂ
Este o micoza produsă de diferite specii de Candida (C. albicans, C. tropicalis, C. pseudotropicalis, C. parakrusei, etc.). C. albicans poate trăi ca saprofit la nivelul orofaringelui, vaginului şi pielii. Există două forme de candidoză:

· candidoza bronhopulmonară; se traduce radiologic prin opacităţi de tip pneumonic
· forma diseminată de tip miliar. Foarte frecvent se observă o hipertrofie a ganglionilor hilari. 

Diagnosticul se bazează pe punerea în evidenţă a ciupercii în aspiratul bronşic, intradermoreacţia la Candida şi testele imunologice.
3.4.6 PARAZITOZELE PULMONARE
ECHINOCOCOZA  PULMONARĂ
Este cea mai frecventă formă de parazitoză pulmonară al carei agent patogen este taenia echinococcus. 

În organismul uman locurile de predilecţie ale parazitului sunt ficatul şi plămânii. Localizările la nivelul creierului, splinei, cordului, rinichilor şi pancreasului sunt rare.

La nivelul toracelui, chistul hidatic este repartizat astfel: 95% la nivelul plămânilor, 5% la nivelul mediastinului, pleurei şi diafragmului.

Chistul conţine un lichid clar, ca apa de stâncă, şi nisip reprezentat de scolecsi, iar în ficat poate conţine numeroase vezicule fiice în suspensie. La plămân, chistul hidatic poate avea sediul periferic, în centrul unui lob sau în aproprierea hilului. Parenchimul pulmonar din jurul adventicei chistului hidatic poate fi perfect sănătos, contur net, alteori este sediul unor procese congestive şi atelectatice care explică hemoptizia şi conturul care este pierdut, şters.

În chistul hidatic se disting mai multe perioade evolutive:

· de constituire sau de chist închis

· de vomică

· de evacuare şi supuraţie.

Semne radiologice:

Semnele radiologice variază în raport cu faza clinică în care se face examenul.

Chistul hidatic necomplicat (închis) se prezintă sub forma unei opacităţi cu următoarele caractere:

a) forma rotundă sau ovalară, uneori aplatizată când vine în contact cu peretele toracic, mediastin, diafragm, scizuri. Alteori poate prezenta o ancoşă sau un aspect polilobat, când se găseşte în apropierea unor structuri bronhovasculare rigide. 

b) structura: omogenă.

c) intensitatea: în general subcostală, prin ea observându-se coastele şi desenul pulmonar al parenchimului suprapus la acelaşi nivel.

d) contur: net, dar care poate deveni şters când chistul creşte şi se produc reacţii inflamatorii în jur.

e) dimensiuni: variate, de la 1 la 20 cm, uneori mai mult.

f) localizarea: pare mai frecventă în dreapta, cu predilecţie pentru lobii inferiori. 

g) număr: de obicei unic; în 16% din cazuri se constată localizari multiple.

h) plasticitatea: chistului hidatic se pune în evidenţă prin mişcări respiratorii forţate şi schimbări de poziţie, în care dimensiunile şi forma chistului hidatic se modifică discret şi realizează semnul ESCUDERO-NEMENOV („respiraţia chistului”):

· în inspir forţat, chistul hidatic se alungeşte cranio-caudal

· în expir, chistul se turteşte transversal.

Fig.64 Echinococoză pulmonară- stânga multiplă, dreapta unică

Chistul hidatic complicat: se prezintă sub următoarele forme:

- când  se produce o fisurare a adventicei sau a unei bronhii invecinate, aerul pătrunde printr-un sistem de supapă cu ventil expirator în spaţiul dintre adventice şi exochist unde este reţinut. Radiologic, se observa o transparenţă la polul superior al opacităţii chistului sub formă de semilună (semnul MORQUIO).

- când  se produce o ruptură a chistului cu realizarea unei fistule mari şi apariţia unei vomici cu lichid clar şi sărat, chistul prezintă aspecte radiologice variate: „semnul dublului arc”,  imagine hidroaerică tipică, membrana aflându-se sub nivelul lichidului, „semnul membranei plutitoare” etc.

Uneori chisturile corticale se rup în cavitatea pleurală ducând la apariţia unei pneurezii. Ruptura unui chist în pericard este excepţională.

Diagnosticul diferenţial: 

- chistul hidatic plin trebuie diferenţiat de toate opacităţile rotunde sau ovalare: infiltratul rotund tuberculos, tuberculomul, cancerul pulmonar periferic, metastaza solitară, sarcomul, tumorile benigne,  etc.

- chistele hidatice multiple trebuie diferenţiate de toate opacităţile rotunde multiple : TBC pulmonară, bronhopneumonia nespecifică, abcesele multiple, silicoza, neoplasmul pulmonar multicentric, metastazele pulmonare,  etc. 

- chistul hidatic supurat trebuie diferenţiat în primul rând de abcesul pulmonar. 

- chistului hidatic evacuat în totalitate prin vomică - diagnosticul diferenţial se face cu imaginile radiotransparente: caverna tuberculoasă, chistul aeric, bula de emfizem, abcesul pulmonar evacuat în totalitate. 

Evoluţie:

Chistul hidatic se poate vindeca fără să producă vomică. Este o modalitate de evoluţie rar întâlnit. Alteori vindecarea se produce după vomică cu eliminarea lichidului în totalitate şi a membranei proligere. O asemenea vindecare este destul de rară.

O alta modalitate de evoluţie este infectarea chistului şi transformarea lui într-o supuraţie cu o evoluţie foarte lungă.

Calcificarea chistului hidatic se produce la cele care au sediu hepatic, dar nu se întâlneşte la cele pulmonare. În cursul calcificării, chistul hidatic se poate micşora, iar în cele din urmă rămâne o cicatrice fibrocalcară.

Tratamentul de elecţie al chistului hidatic este cel chirurgical şi constă fie în enuclearea chistului, fie în exereza segmentului sau lobului în care este situat chistul. Tratamentul medical cu clorochin urmăreşte omorârea larvelor şi a dat unele rezultate. 

CISTICERCOZA PULMONARĂ

Este foarte rară şi este determinată de embrionul hexacant al taeniei solium. Gazda definitivă a parazitului este omul, iar cea intermediară este, de obicei, porcul. Ţesuturile mai des afectate sunt pielea şi ţesutul subcutanat, creierul şi meningele, muşchii, globul ocular, inima, ficatul. După o evoluţie de câţiva ani, parazitul moare şi se impregnează cu săruri calcare. Localizarea pulmonară este rară.

Radiologic, la început se observă opacităţi nodulare multiple, rotunde sau ovalare, net delimitate, răspândite în ambele arii pulmonare, de intensitate subcostală, care seamănă cu metastazele. Diagnosticul radiologic este dificil în forma evolutivă.

Fig. 63 Cisticercoza pulmonară

După moartea parazitului, opacităţile se calcifică central, periferic sau în totalitate, devin mai mici şi neomogeni. Imaginea radiologică este, de cele mai multe ori, cu aspect de mici chiste lichidiene în interiorul cărora se evidenţiază parazitul mort, calcificat, în formă de virgulă sau arc. Opacităţile rotunde sau ovalare calcificate pot fi vizibile şi în afara plămânilor în masele musculare ale membrelor unde sunt uşor de evidenţiat. 

ASCARIDIOZA

Agentul patogen este Ascaris lumbricoides. Este o afecţiune de largă răspândire pe toate continentele. Larvele traversează peretele intestinului subţire şi ajung în limfaticele intestinale sau în circulaţia portă. Prin limfatice, larvele sunt duse spre ganglionii mezenterici de unde pot trece în cavitatea peritoneală sau ajung în cordul drept. Prin vena portă, larvele trec prin ficat şi, de aici, sunt transportate de curentul sanguin prin inimă în mica circulaţie. De aici, ele pot urma două căi: unele rup capilarele pulmonare şi pătrund în ţesutul pulmonar, putând ajunge în alveole şi în bronhiole, de unde sunt eliminate în trahee, laringe şi faringe, de unde pot fi expectorate; altele trec prin capilarele pulmonare, ajung în marea circulaţie şi sunt duse, sub formă de emboli, în diverse organe.

Radiologic: Larvele trecând prin plămân declanşează reacţii alergice de tipul infiltratelor Loffler. Diagnosticul se bazează pe prezenţa ouălor de ascarizi sau viermi adulţi în scaun şi punerea în evidenţă a larvelor în produsele de expectoraţie. Ele se prezintă sub forma unei sau mai multor opacităţi de formă rotundă sau ovalară, uneori bine delimitate alteori cu contururi difuze, diametre între 1-8cm care pot fi localizate oriunde la nivelul câmpurilor pulmonare. Imaginile sunt pasagere, ele dispar în câteva zile şi pot reapare într-o altă regiune pulmonară. Datorită acestei caracteristici ele se mai numesc şi infiltrate fugace. În tabloul biologic se constată o eozinofilie marcată.

INFESTĂRILE  CU  PROTOZOARE

TOXOPLASMOZA este o parazitoză dată de Toxoplasma gondii. Aceasta se găseşte la aproape toate animalele domestice: iepuri de casă, găini, porumbei, câini, şoareci. Boala poate fi congenitală sau dobândită.

Toxoplasmoza congenitală apare în cursul vieţii intrauterine şi se manifestă la copil imediat după naştere sau după câteva luni. Ea atacă sistemul nervos central şi produce hidrocefalie şi microcefalie. Modificările pulmonare în această formă sunt foarte rare.

Toxoplasmoza dobândită este produsă prin contaminarea cu carnea animalelor bolnave, insuficient preparată.

Radiologic, aspectul este necaracteristic şi constă în focare de tip pneumonic (cel mai adesea de tip virotic) sau de tip bronhopneumonic. Foarte rar, se observă diseminări de tip miliar. Modificările pulmonare pot fi asociate cu leziuni cerebromeningee, cutanate, ganglionare, hepatosplenice, miocardice. După vindecare, se observă zone de fibroză şi numeroase focare de calcificare.

Diagnosticul se pune numai pe examene de laborator. Prognosticul este destul de grav.

PNEUMOPATIA  CU  PNEUMOCYSTIS  CARINII. Aceasta parazitoză afectează prematurii, adulţii debili şi taraţi de boli cronice şi care au efectuat tratamente cu imunosupresoare.

Anatomopatologic: leziunile constau în infiltrate cu limfocite şi mai rar cu celule plasmocitare. Cazurile severe constau într-un edem mare interstiţial şi alveolar.

Radiologic, se observă infiltrate pneumonice, cel mai frecvent de tip interstiţial.

Prognosticul este sever, adesea fatal.

3.4.7 PNEUMOCONIOZELE

Sunt boli profesionale datorate inhalării cronice a unor pulberi fin dispersate în aer. În funţie de tipul de pulbere inhalată, pneumoconiozele se clasifică în: silicoză (bioxid de siliciu), antracoză (pulberea de cărbune), azbestoză (azbest), talcoză (silicat de aluminiu hidratat = pulbere de talc), sideroză (oxid de fier), berilioză (pulberi sau aerosoli  insolubili ai beriliului), bauxitoză (aerosoli de aluminiu), bisinoză (pulberi vegetale de bumbac), bagasoză (muncitorii din industria trestiei de zahăr). 

În general, majoritatea autorilor împart pneumoconiozele în 2 mari categorii: cu forme sclerogene şi nesclerogene. Cele sclerogene pot fi maligne (pulberi de cuarţ, azbest, etc.) sau benigne (oxid de fier, cărbune, etc.). Dintre toate pneumoconiozele, silicoza este cea mai cunoscută şi cea mai frecvent întâlnită.

3.7.1 SILICOZA

Praful nociv inhalat străbate pereţii alveolelor şi este fagocitat. Limfocitele impregnate cu particulele de bioxid de siliciu pătrund în tesutul celular interstiţial din manşoanele peribronho-vasculare, ganglionii hilului şi ai mediastinului care se vor tumefia.
Din punct de vedere radiologic se disting mai multe stadii:

1. stadiul presilicotic: constă în accentuarea opacităţilor hilare, de la care pleacă trabecule fibroase groase, plămânul având aspect de “arbore de iarnă”.
2. stadiul I: fibroza interstiţială progresează, umbra hilurilor se extinde, există prelungiri până la periferia plămânului. Apar nodulii silicotici tipici (1 mm diametru), diseminaţi în jurul hilurilor. Ulterior aceşti noduli cresc până la 1,5-3 mm. Aspectul este de “arbore de primăvară”
3. stadiul II: se caracterizează prin diseminări nodulare pe ambele arii pulmonare. Nodulii au dimensiuni de la 2 – 3 mm până 1cm, asemănătoare “fulgilor de zăpadă în furtună”.
4. stadiul III: prin confluenţa nodulilor apar opacităţi nodulare rotunde, ovoidale sau neregulate, bilaterale, cu aspect pseudotumoral. Apar îngroşări pleurale, bronşiectazii. Uneori masele silicotice pseudotumorale se pot necroza prin ischemie rezultând caverna pneumoconiotică. Ganglionii limfatici sunt hipertrofiaţi, mai târziu putând prezenta calcificări periferice în “coajă de ou”.

Fig.64 Modificările din silicoză-schematic, dreapta calcificări ganglionare

Complicaţiile decelabile radiologic ale silicozei sunt: pneumonia, bronhopneumonia, abcesul pulmonar, emfizemul, pneumotoraxul spontan, silicotuberculoza.

Fig.65 Silicoza stadiul III

Diagnosticul diferenţial al silicozei se face cu: plămânul de stază – în stadiile I şi II, bronsitele cronice şi bronşiectaziile (pot să fie şi complicaţii ale silicozei), limfangita carcinomatoasă, sifilis miliar, carcinomatoza miliară, histoplasmoza, tuberculoza pulmonară, sarcoidoza  sau boala Besnier-Boeck-Schaumann, unele colagenoze.

STADIALIZAREA SILICOZEI

	                                                  Absenţa pneumoconiozei: 0                         

	                                                   Pneumoconioză  

	CARACTERISTICI ALE OPACITĂŢILOR MICI

	
	OPACITĂŢI ROTUNDE
	OPACITĂŢI NEREGULATE

	SIMBOLURI

(dimensiunea nodulilor)
	p = Ø< 1,5mm

q = Ø = 1,5-3mm

n = Ø =3-10mm
	s = opacit. nereg. sau liniară fină

t = opacit. neregulată medie

u = opacit. neregulată mare

	CATEGORIA

(extindrerea

 nodulilor)
	1 = câţiva noduli

2 = noduli numeroşi

3 = noduli foarte numeroşi
	1 = câţiva noduli

2 = noduli numeroşi

3 = noduli foarte numeroşi

	CARACTERISTICI ALE OPACITĂŢILOR MARI

	CATEGORIA A = opacitate cu Ø mare, între 1-5cm sau multe opacităţi cu suma diametrelor < 5cm

CATEGORIA B = una sau mai multe opacităţi mai mari sau mai numeroase decât cele din categoria A, a căror arie nu este egală cu lobul drept superior pulmonar

CATEGORIA C = una sau mai multe opacităţi a căror suprafaţă este mai mare decât cea a lobului pulmonar superior drept 

	SEMNIFICAŢIA SIMBOLURILOR ADIŢIONALE

	ax = confluenţa nodulilor pneumoconiotici

bu = bule

ca = cancer pulmonar sau pleural

cn = calcificări ale opacităţilor

pneumoconiotice mici

co = anomalii ale volumului cardiac

cp = cord pulmonar

cv = cavitate

di = deformări ale org. intratoracice

ef = leziuni pleurale

em = emfizem
	es = noduli calcificaţi (în „coajă de ou”)

hi = limfadenopatia hilară sau mediastinală

ho = magine în „fagure de miere”

k = leziuni Kerley

od = leziuni nonpneumoconiotice

pq = îngroşări pleurale (necalcificate)

px = pneumotorax

rl = pneumoconioză reumatiodă

tba = tuberculoză probabil activă

tbv = tuberculoză cu activitate incertă 




3.4.8 TUMORILE BRONHO-PULMONARE

Clasificarea tumorilor bronho-pulmonare intratotacice este dificilă din cauza multitudinii tesuturilor şi organelor de la care pot să plece, a straturilor histologice complexe şi a sediului anatomic variabil (tumori bronho-pulmonare, pleurale, mediastinale).

Tumorile bronhopulmonare pot fi benigne, semimaligne sau maligne şi pot lua naştere din tesutul epitelial (adenocarcinoame, carcinoame) sau din cel conjunctiv (sarcoame).

Tumorile bronşice iau naştere din ţesutul epitelial.

3.4.8.1 TUMORILE BENIGNE BRONHO-PULMONARE

Sunt reprezentate de papilomul bronşic, polipul bronşic, hamartomul, lipomul, fibromul, leiomiomul. Se întâlnesc rar, reprezintă mai puţin de 5% din totalul tumorilor bronho-pulmonare. În cele mai multe cazuri diagnosticul nu este posibil decât histologic, după intervenţia chirurgicală. Imaginea radiologică este de opacitate rotund - ovalară, cu contur net, de cele mai multe ori omogenă şi cu dinamică foarte lentă (cresc în diametru cu 2-3 mm pe an), nu sunt însoţite de adenopatii.

Când se dezvoltă în lumenul bronşic, se traduc indirect prin tulburări de ventilaţie (emfizem, atelectazie).

Hamartomul

Constituie tumora benignă care determină o opacitate rotundă solitară, este întâlnită mai frecvent între de 45-60 de ani, este de 2 ori mai frecventă la bărbaţi 

Anatomopatologic conţine: cartilaj costal, muşchi, ţesut conjunctiv fibros, grăsimi, elemente epiteliale. Rar prezintă travee osoase şi calcificări. Localizare: tumora periferică, se dezvoltă în plin parenchim pulmonar. 10% este endobronşică.

Radiologic, apare ca o opacitate rotundă, unică, circumscrisă, 3-4 cm, uneori până la 10 cm, intensitate costală,  omogenă, contururi şi limite nete şi regulate, uneori polilobate. Calcificările sunt rar prezente, osificările excepţionale. 

Fig. 66 Tumoră benignă pulmonară-hamartom

Lipomul. Este cel mai frecvent endobronşic, poate obstrua bronhia ducând la atelectazie şi infecţie.

Fibromul. Cel mai frecvent este endobronşic.
Leiomiomul. Este localizat, de obicei, periferic şi este asimptomatic.

Alte tumori benigne bronho-pulmonare (rare) sunt: condromul, hemangiomul, hemangiopericitomul, endometrioza, mioblastomul.

Diagnosticul diferenţial al tumorilor bronşice benigne se face cu:

1. Neoplasmul – carcinomul primitiv pulmonar periferic bronhoalveolar. Caracteristică este dinamica radiologică foarte vie, diametrul opacitaţii crescând cu 2-3 cm pe luna.

2. Metastazele hematogene unice – diagnosticul lor este uşurat da faptul că apar la bolnavii cu tumora primitivă, de obicei cunoscută.

3. Tuberculoza pulmonară: 

- infiltratul rotund Assman – se însoţeşte de tuse cu sau fără expectoraţie şi sub tratament tuberculostatic imaginea regresează foarte repede 

· tuberculomul 

· pneumonia cronică tuberculoasă.

4. Infiltratul Loffler rotund – caracteristică este dinamica vie, în maximum 2 săptămâni dispare, cu „restitutio ad integrum” (semn patognomonic).

5. Aspergilomul – imaginea este neomogenă cu zone de hipertransparenţă la polul superior.

6. Granulomul de corp străin.

7. Chistul hidatic.

Adenomul bronşic (Jackson)  şi adenomatoza alveolară sunt considerate, de unii autori, tumori semimaligne.

Adenomul bronşic, din punct de vedere histologic, pare a fi o tumora carcinoidă, cilindromă sau tumoră unică epidermoidă care metastazează uneori şi secretă 5-hidrozitriptamina, producând sindromul carcinoid. Radiologic, apare ca o opacitate rotundă sau ovalară, cu contur net, omogenă, cu dinamica foarte lentă.

Adenomatoza pulmonară, după unii autori, are punct de plecare alveolar, după alţii, din epiteliul bronhiolelor terminale, de unde şi denumirea de carcinom alveolar, carcinom al bronhiolelor terminale, etc. Este tot atât de frecventă la ambele sexe. 

Radiologic, în adenomatoză, se pot constata leziuni parenchimatoase diseminate de tip micronodular, asemănătoare cu cele din granulia canceroasă sau leziuni de tip infiltrativ difuz, asemănătoare cu focarele bronhopneumonice sau inflamaţiile lobare.

În 26% din cazuri se pot traduce printr-o opacitate unică, rotundă ca şi „cancerul bronşic solitar”, periferic, care pleacă din mucoasa bronhiilor mici. Leziunile se pot însoţi de exudat pleural masiv.

3.4.8.2 TUMORI MALIGNE BRONHO-PULMONARE

TUMORI MALIGNE PRIMARE BRONHO-PULMONARE

CANCERUL BRONHO-PULMONAR
Este o tumora malignă primitivă cu punct de plecare de la nivelul epiteliului bronhiilor mari (şi intermediare) sau de la bronhiile periferice- cancerul solitar. Cancerul bronşic este cea mai frecventă tumoră intratoracică, reprezentând peste 90% din totalul tumorilor maligne cu această localizare.

Când pleacă din mucoasa bronhiilor mici, de gradul 5, şi mai mici (în 25% din cazuri) se dezvoltă periferic, ca un nodul solitar, fiind din punct de vedere histologic, adenocarcinom.

1. CANCERUL BRONHIILOR MARI (CENTRAL)

Poate avea evoluţie endo sau exobronşică, ceea ce este hotărâtor pentru imaginea radiologică.


A. Cancerul endobronşic sau obliterant, în cazurile în care este diagnosticat precoce şi are sediul la distanţă suficientă de bifurcaţie, este operabil. În aceasta etapă, el realizează mai multe forme clinico-radiologice care sunt, în acelaşi timp, şi etape evolutive: 

1. Cancerul bronşic – varietate bronhoscopică.

Clinic bolnavul acuză tuse iritativă şi, uneori, elimină sputa hemoptoică. La examenul radiologic nu se constată nici o  modificare. Confirmarea diagnosticului se face prin bronhoscopie, bronhografie.

2. Cancerul endobronşic – varietate destructivă. 

Dacă tumora nu este diagnosticată în faza bronhoscopică, leziunea creşte în dimensiuni şi  îngustează lumenul  bronşic, fapt care poate avea consecinţe mecanice cum sunt bronhostenoza cu hipoventilaţie, emfizeul de obstrucţie distală carcimomului (fig.68) şi atelectazia (fig.67) cu modificări de transparenţă.

Fig. 67 Modificări atelectatice în cancerul endobronşic

Fig.68 Emfizemul de obstrucţie distală
3. Cancerul bronşic – forma supurativă. Apare în cancerele incipiente în teritoriul atelectatic prin fenomene inflamatorii şi supurative.


Evoluţia cancerului bronşic este progresivă; el infiltrează şi se extinde la structurile anatomice din jur, produce adenopatii satelite şi în mediastin, metastaze în creier şi schelet. În cancerul central, adenopatiile se produc masiv (80% din cazuri) şi precoce. Cancerul periferic afectează ganglionii mai târziu şi prima staţie este constituită din ganglionii lobari (interbronşici).


B. Cancerul central cu evolutie exobronşică  poate realiza mai multe forme anatomopatologice:

1. Cancerul bronhogen ramificat – tumora are originea în mucoasa bronhică, infiltrează de la început toate tunicile peretelui bronhic şi se dezvoltă în afara lumenului bronhic, în ţesutul interstiţial peribronfovascular din hil şi se extinde – retrograd – pe căile limfatice (blocate prin adenopatii).

Fig. 69 Cancer exobronşic hilar stânga


Radiologic se constată că opacitatea hilului este mai mare şi din ea se desprind opacitaţi liniare orientate în sensul desenului vascular care radiază divergent spre periferia hemitoracelului şi se resfiră ca „armătura unui evantai”.

2. Cancerul masiv al hilului – constă într-o opacitate nodulară, de dimensiuni variabile care se localizează în hil şi este intim unit cu umbra mediastinului. Conturul medial este pierdut în mediastin, dar conturul lateral poate fi net şi arciform. 

Fig.70 Cancer nodular central

Fig.70a Tomografie computerizată cancer central
3. Cancerul lobar şi pneumonia canceroasă – procesul tumoral care pleacă de la nivelul mucoasei unei bronhii mari din hil sau de la mucoasa unei bronhiole periferice, invadează parenhimul vecin şi poate cuprinde tot teritoriul unui lob pulmonar. 


Dacă extinderea se face pe cale aeriană şi alveolele sunt invadate prin mugurii ce progresează şi se întind de-a lungul lumenelor bronhice, apare pneumonia canceroasă.


Dacă procesul patologic se extinde de la mucoasă, pe cale interstiţială şi, în cele din urmă, sunt prinse şi alveolele se realizează cancerul lobar. 


Radiologic, se constată o opacitate întinsă, net conturată, expansivă, care bombează scizura, peretele toracic, se însoţeşte de adenopatii şi împinge mediastinul. 

4. Cancerul bronşic, varietate mediastinală - Leziunea iniţială se dezvoltă pe o  bronhie mare în hil şi cancerul rămâne minimal, inaparent atât clinic cât şi radiologic. 

5. Limfangita carcinomatoasă - Poate fi primară sau secundară (metastatică)-fig.71. Se întâlneşte în cursul cancerului bronhic minimal sau inaparent şi se explică prin blocarea ganglionilor limfatici, fenomen care produce stază pe teritoriul limfatic şi însămânţare retrogradă. 

Fig. 71 Limfangita carcinomatoasă

Radiologic, se constată opacităţi liniare, orientate în sensul desenului vascular, trabecule care pleacă de la hil şi radiază spre periferia toracelui unde se epuizează într-o reţea evidentă. În lungul opacităţilor liniare se pot vedea, pe alocuri, noduli canceroşi.



2. CANCERUL BRONHIC PERIFERIC SAU CANCERUL BRONHIILOR MICI


Nu prezintă simptomatologie clinică la începutul evoluţiei şi este descoperit întâmplător cu ocazia unui examen de rutină. Radiologic, apare ca o opacitate de formă rotundă, mărime variabilă cu diametrul între 2-6 cm situat în plin parenchim pulmonar, la distanţă de hil. 


Imaginea radiologică seamănă cu un chist hidatic de care se deosebeşte prin aceea că intensitatea este mai  mare şi conturul mai net. În hil şi mediastin ganglionii sunt măriţi (realizează imagine de complex bipolar). În cursul dezvoltării, tumora poate avea aspect uşor polilobat sau ombilicat. 

  Fig. 72 Cancer pulmonar periferic

Ombilicarea tumorii constituie semnul lui RIGLER care reprezintă un focar de necroză sau de scleroză la periferia tumorii. De asemenea, din periferia tumorii apar în evoluţie mici prelungiri (spiculi) spre parenchim. Cancerul solitar se escavează frecvent. O varietate a cancerului periferic este cancerul vârfului pulmonar  descris de PANCOAST şi TOBIAS în care tumora are tendinţa la dezvoltare pleuro-parietală în zona sulcusului, cu invazia şi distrugerea arcului posterior al coastei 1 şi 2 sau apofizelor transverse ale  vertebrelor T1-T2; se însoţeşte de simptome neurologice caracteristice (din partea plexului brahial, dureri şi paralizie a membrului supertior) şi tulburări ale simpaticului cervical (sindromul Claude –Bernard-Horner).

   Fig. 73 Tumora Pancoast-Tobias

Caverna canceroasă - în masa tumorală se produc tulburări ischemice care au ca urmare necroza unei porţiuni din tumoră. Porţiunea sfacelată se fluidifică şi se elimină pe cale bronşică; în locul produsului eliminat apare caverna prin intrarea aerului. Caverna canceroasă se caracterizează prin aceea că are conturul interior anfractuos datorită mugurilor care tind să o umple şi peretele gros, contur extern infiltrativ. 
[image: image105.png]


[image: image106.jpg]



Fig.74 Caverna canceroasă


Transparenţa ei este neomogenă datorită mugurilor tumorali care se proiectează ortograd. Pereţii cavernei pot fi constituiţi dintr-un strat gros de ţesut tumoral, care determină un cadru opac în jurul transparenţei cavitare realizând caverna cu chenar. Metastazele cancerului bronşic se produc pe cale limfatică sau hematogenă în creier, în oasele plate şi coloană, ficat şi glandele suprarenale precum şi la plămânul contralateral. 

Diagnosticul diferenţial al cancerului bronşic:


Limfangita carcinomatoasă: staza pulmonară, EPA, insuficienţa inimii stângi, hiperemia pulmonară, diseminarea hematogenă tuberculoasă, virozele cu determinări pulmonare, histoplasmoza, leucemia, pneumoconioze, fibroza pulmonară sistematizată, sarcoidoza, atelectazia discoidală Fleschner.

Cancerul bronşic periferic: tumori pulmonare benigne, toate procesele care dau opacitate rotundă unică.


Lobita canceroasă: pneumonia franca lobară, atelectazia pulmonară, lobita fibroasă retractilă, fibrotoraxul, sindromul de lob mediu, aplazia pulmonară, sechestraţia pulmonară, tuberculoza pulmonară, pneumonii nespecifice, infarctul pulmonar, infecţia cu fungi, sifilisul, procese inhalatorii, obstrucţia bronşică prin dop de mucus, pneumonia lipidică.

Cancerul bronşic periferic escavat cu perete gros (caverna în chenar): tumori pulmonare benigne escavate, metastaze pulmonare hematogene escavate, silicom escavat, angeita necrozantă WEGENER escavată, sarcoidoza pulmonară escavată, abcesul golit, caverna TB parţial umplută

Cancerul bronşic central cu/sau fără adenopatie hilară: adenopatia TBC, adenopatiile din pneumonia francă lobară, bronhopneumonia nespecifică, stafilococie, etc., adenoviroze, histoplasmoza, linfosarcomul, sarcomatoza generalizată Kundrat, boala Hodgkin, leucemia, procese inhalatorii, silicoza, alveolita alergică, sarcoidoza, limfomul giganto-folicular Brill-Symmens, boala Hamman-Rich, histiocitoza X, hemosideroza idiopatica, mucoviscodoza.

SARCOMUL PULMONAR PRIMITIV


Are originea în ţesutul conjunctiv, este o formă rară reprezantând în majoritatea cazurilor extensia în plămân a sarcoamelor mediastinale. Primitiv pulmonar poate fi, din punct de vedere histologic: limfosarcom, reticulosarcom, fibrosarcom, mixisarcom.


Radiologic, apare ca o opacitate omogenă, rotund-ovalară, intensitate costală, contur net, fără semne de obstrucţie bronşică sau vasculară (pe care le împinge).


Limfosarcomul este foarte radiosensibil (3000-5000R) dar recidivează precoce (faţă de reticulosarcom sau fibrosarcom).


Diagnosticul diferenţial se face cu toate opacităţile rotunde, unice.

TUMORILE PULMONARE SECUNDARE (METASTAZE)


Pe cale sanguină sau limfatică pot metastaza în plămân apoape toate tumorile primitive din alte organe: osteosarcomul, cancerul de sân, de tiroidă, de prostată, seminomul, melanomul, şi altele. După modul cum se împrăştie matastazele în organism, se descriu trei tipuri de metastaze: tipul cav; tipul port; tipul pulmonar.


În tipul cav, celulele tumorale, ajung prin venele cave, în inima dreaptă iar plămânul este primul filtru unde se pot opri aceste celule.


În tipul port, care este propriu organelor tubului digestiv, celulele tumorale, prin vena portă, ajung la ficat, care este primul filtru, apoi trec prin inima dreaptă în plămân, al doilea filtru, şi numai după ce au trecut prin inima stângă, sunt răspândite în restul organismului care formează al treilea filtru.


În tipul pulmonar, metastazele pleacă de la un cancer bronşic şi se dezvoltă tot în plămân.


În raport cu forma metastazelor, în plămân pot apărea următoarele forme de metastaze: forma nodulară, forma miliară, forma mediastinală, forma de limfangită carcinomatoasă, forma mixtă


Forma nodulară este caracterizată prin existenţa unor opacităţi multiple (5-30 şi mai multe) de formă rotundă, cu mărimea variabilă de la câţiva milimetri la câţiva centimetri, la început izolate apoi confluează.

[image: image107.png]


[image: image108.jpg]



Fig.75 Metastaze pulmonare-forma nodulară


Forma miliară  constă în existenţa a numeroase opacităţi micronodulare, diseminate pe ambele câmpuri pulmonare, asemănătoare cu granulia tbc.


Forma mediastinală apare când sunt invadaţi ganglionii hilari, iar radiologic, opacitatea mediastinală este mărită, deseori cu contur policiclic.


Forma de limfangită carcinomatoasă apare radiologic ca opacităţi liniare care radiază divergent de la hil spre câmpurile pulmonare. Ea se întâlneşte mai frecvent în cancerul mamar, cancerul gastric, etc.

Fig.76 Limfangita carcinomatoasă


Forma mixtă constă în asocierea diferitelor forme amintite. Aspectul radiologic este format de diferite opacităţi, variabile ca formă şi mărime, unele rotunde, mici şi mari, altele liniare.   
3.4.9 BOLILE PLEUREI


Seroasa pleurală reacţionează la agresiunea diverşilor agenţi patologici determinând mai multe tipuri de modificări:

MODIFICARI EXUDATIVE reprezentate de revărsatele pleurale

MODIFICARI PROLIFERATIVE ca pleuritele şi tumorile pleurale.

HIPERTRANSPARENTE şi IMAGINI HIDROAERICE reprezentate de pneumotorax şi hidropneumotorax.


MODIFICARI FIBRINOASE şi CALCIFICARI reprezentând, în general, faza de cicatrizare a formelor anterioare.

REVĂRSATELE PLEURALE


După natura lichidului, revărsatul pleural poate fi seros, transudat sau exudat în hidrotorax; purulent în piotorax; hemoragic în hemotorax şi chilos sau chiliform în chilotorax. Pot exista şi aspecte mixte de lichid serosangvinolent, seropurulent sau piohemoragic. Radiologic, natura lichidului nu poate fi decelată, toate revarsatele fiind considerate lichid pleurale.

Lichidul pleural poate fi liber în  marea cavitate pleurală, sau poate fi închistat .

În pleurezia cu lichid liber în cavitatea pleurală, indiferent de porţiunea de pleură interesată, dacă cavitatea pleurală este liberă (fără aderenţe) lichidul se scurge în porţiunea cea mai declivă, între faţa inferioară a plamânului şi hemidiafragm, mai întâi posterior, în sinusul costodiafragmatic, apoi lateral şi eventual anterior iar, pe masură ce se acumulează, lichidul îmbracă convexitatea pulmonară.

 În funcţie de timpul care a trecut de la debut şi de cantitatea de lichid din cavitatea pleurală, se descriu trei forme clinice şi radiologice: pleurezia incipientă, pleurezia cu lichid în cantitate medie şi pleurezia masivă.

În  pleurezia incipientă când cantitatea de lichid nu este încă suficientă ca să se traducă prin opacitate la baza hemitoracelui respectiv, se poate observa doar o poziţie mai înaltă şi o mobilitate mai redusă a diafragmului ce contrastează  cu diafragmul de partea sănătoasă care are poziţie şi mobilitate normală sau chiar exagerată complementar. 

 Fig.77 Pleurezia incipientă
Uneori unicul semn al pleureziei este îngroşarea scizurilor interlobare.

O cantitate minimă de lichid în sinusul costodiafragmatic posterior poate trece neobservat pe radiografia de faţă, lichidul fiind mascat de diafragm. Acesta poate fi pus în evidenţă pe o radiografie de profil cu tubul lateral, incidenţă în care sinusul posterior nu mai este mascat de umbra hepatică ca pe imaginea de faţă.

Lichidul devine vizibil pe o radiografie de faţă, în ortostatism la cantităţi de 250-600 ml.

Radiologic: opacitate omogenă, de intensitate cu atât mai mare cu cât cantitatea de lichid este mai mare; delimitată net şi care ocupă sinusul costo diafragmatic. În Trendelenburg, cantitatea mică de lichid de la bază migrează între foiţele pleurale şi opacifiază vârful pulmonului respectiv, această manevră putând să facă diagnosticul diferenţial între o pleurezie minimă şi o îngroşare pleurală sechelară.

Pleurezia cu cantitate medie de lichid apare la o cantitate de lichid de 1000-1500ml care va opacifia complet baza hemitoracelui, cu tendinţa de a urca anterior, lateral şi posterior spre jumatatea acestuia; acumularea pe faţa mediastinală este mai redusă decât la nivelul convexităţii pentru că şi reculul elastic este mai redus ca urmare a fixării plămânului la hil şi la ligamentul triunghiular. În incidenţa posteroanterioară, avem opacitate triunghiulară (triunghiul lui Leobardi) cu o latura pe diafragm, una la peretele axilar al toracelui şi a treia spre transparenţa pulmonară. Aceasta latură are aspect curb, cu concavitatea în sus şi înauntru –curba Damoiseau-Ellis – Kimbock (fig.78).

Fig. 78 Pleurezia în cantitate medie

În multe cazuri, curba lui Damoiseau se prelungeşte de-a lungul peretelui lateral al toracelui cu o opacitate de lichid lamelară care urcă până la clavicula (linia Tournant) şi care poate să înconjoare vârful (curba vârfului Chaumet).

Opacitatea dată de pleurezie este omogenă, de intensitate costală ce nu permite vizualizarea desenului pulmonar fie din cauza că plămânul este împins de lichid, fie pentru că lichidul este în strat gros şi nu permite vizualizarea desenului pulmonar.

În pleurezia masivă, lichidul opacifiază omogen toată cavitatea pleurală dar descreşte în intensitate spre vârf. Hemitoracele este crescut în dimensiuni: peretele toracic este bombat, spaţiile intercostale lărgite, mediastinul împins spre partea sănătoasă. 

Fig.79 Pleurezia masivă, dreapta pleurezia în cască

  Fig.80 Pleurezia în cască
Există forme atipice de pleurezie ce apar în caz de leziuni asociate parenchimatoase într-o anumită porţiune a plămânului, care modifică retractilitatea pulmonară în regiunea lezată.

În pleurezia în manta Fleischner, lichidul poate fi repartizat  într-o lamă mai mult sau mai puţin uniformă de jur împrejurul plămânului sau numai pe faţa lui costală şi diafragmatică. Atunci, aspectul radiologic este  de opacitate « în manta », de jur împrejurul plămânului. Din faţă, avem opacitate difuză de intensitate subcostală iar din profil opacitate în lamă  net conturată spre transparenţa pulmonară. Acest tip de pleurezie apare mai ales în caz de plămân cu fibroză.

Diagnosticul diferenţial al pleureziei libere în marea cavitate se face cu: pneumonia, pleurezii parapneumonice, atelectazia pulmonară, pahipleurita întinsă.
Pleureziile închistate sunt frecvente şi prezintă aspecte polimorfe în funcţie de sediul lor: parietal, diafragmatic, mediastinal, apical, axilar, interlobar. Apar datorită formării de aderenţe între foiţele pleurale şi pot fi aparent primitive sau reprezintă închistări secundare în cursul evoluţiei unei pleurezii a marii cavităţi. Pleureziile închistate sunt de cele mai multe ori purulente.

Pleurezia închistată parietal (costal,) când este privită tangenţial, dă opacitate pleuretică net şi liniar delimitată spre câmpul pulmonar, de obicei fuziformă, emisferică, cu baza la peretele costal. 

Fig. 81 Pleurezii închistate

Pleurezia închistată diafragmatic: în dreapta conturul diafragmului drept este mult ridicat iar mişcările reduse sau absente dar niciodată paradoxale. Se poate confunda cu procesele subdiafragmatice (abces subfrenic, tumori hepatice, ficat mărit) sau cu relaxarea diafragmatică, paralizia frenicului. Diagnosticul se precizează ultrasonografic. În stânga pleurezia diafragmatică închistată comportă mai puţine dificultăţi datorită prezenţei bulei de gaz a stomacului. 

Fig.82 Pleurezii închistate diafragmatic

   Fig. 83 Pleurezie închistată diafragmatic

Pleurezia închistată mediastinal poate fi: totală (când lichidul ocupă etajul superior al spaţiului pleural mediastinal cât şi cele două camere ale etajului inferior-anterioară şi posterioară), sau parţială.

Pleurezia totală realizează o opacitate în bandă care transpare prin opacitatea mediastinală (cord,vase) sau care o depăşeşte lateral fiind net şi liniar conturată spre plămân. Conturul poate fi convex sau concav. Uneori, în dreptul hilului, colecţia în bandă poate fi îngustată de prezenţa pedicolului vascular şi opacitatea ia aspect „în ceas de nisip”.

Pleureziile închistate parţial pot fi:

· pleureziile mediastinale inferioare - dau opacitate triunghiulară cu vârful la hil-triunghiul Chauffard-Rist care are o latură spre coloana vertebrală, alta spre diafragm şi ipotenuza spre transparenţa pulmonară. Radiografia de profil face diferenţierea între localizarea anterioară şi cea posterioară.

· pleureziile mediastinale superioare sunt întâlnite mai rar în practică şi foarte rar izolate. Se traduc printr-o umbră juxtamediastinală care largeşte pediculul vascular, are formă vag triunghiulară şi coboară de la vârful plămânului până la hil.

Diagnosticul diferenţial  al pleureziilor mediastinale trebuie făcut cu alte afecţiuni mediastinale: mediastinite, abcese, tumori, anevrisme, ectazii vasculare, deplasări de organe mediastinale, dilataţii cardiace parţiale.

Pleurezia închistată la nivelul vârfului  este de obicei purulentă şi dă opacitatea <în cască>. Diagnosticul diferenţial se face cu cancerul apical.

Pleurezia închistată axilar - lichidul se închistează spre peretele axilar al toracelui. Radiologic, avem opacitate fusiformă lipită de peretele toracic, cu contur net şi bombat spre aria pulmonară. Diagnosticul diferenţial se face cu pahipleurita axilară în care opacitatea are acelaşi sediu şi formă dar are structură neomogenă, contur dinţat înspre plămân şi determină retracţia coastelor şi a hemitoracelui.


Pleurezia închistată interlobar are aspecte radiologice foarte variate după cum lichidul ocupă tot sau numai parţial spaţiul interlobar, după sediul colecţiei în acel spaţiu, după cantitatea de lichid. 

Fig. 84 Pleurezia închistată în scizura orizontală dreaptă

Fig. 85 Pleurezie închistată

Pleurezia închistată de tip mixt, lichidul putând ocupa spaţii pleurale diverse: pleurezia mediastino-diafragmatică, mediastino-interlobo-diafragmatică, parieto-diafragmatică.

PLEUREZIILE USCATE SAU PLEURITELE

Sunt inflamaţii ale pleurei care nu sunt însoţite de exsudaţie lichidiană. Se produc depozite de fibrină mai ales pe pleura parietală, ulterior şi pe cea viscerală şi rezultă o îngroşare a foiţelor cu simfiză între ele. Pleurita uscată însoţeşte orice boală  a plămânului care se propagă până spre suprafaţa lobului. Ca boală independentă poate fi o manifestare a infecţiei tuberculoase.

          Pleurita este săracă în semne radiologice, putându-se evidenţia  un voal discret pe radiografia de faţă, voal care se transformă în linie sau bandă opacă în poziţiile oblic sau profil, când pleura îngroşată este tangentă la razele X.

          Pleurita are predilecţie pentru vârful plămânului, realizând pleurita descrisă de Sergent şi care radiologic prezintă voalare a vârfului pulmonar care nu dispare la tuse - semnul Rist-Kreutzfuchs.

           Pleurita bazală descrisă de Kraus şi Eppinger se traduce prin:

· diminuarea excursiilor hemidiafragmului respectiv, mai la examinarea scopică

· ascensionarea diafragmului

· îngroşarea liniei diafragmatice cu estomparea în dreptul placardului de pleurită rezultând un contur diafragmatic discontinuu

· ştergerea contururilor sinusului costodiafragmatic.


După rezorbţia procesului inflamator, în câteva zile, pleurita poate dispare complet sau lasă după ea simfize, aderenţe şi placarde de pahipleurită.

          Corticopleurita  asociază, pe lângă opacitatea cu caractere pleurale, şi leziuni nodulare sau trabeculare în parenchimul pulmonar. Se întâlneşte cel mai frecvent la vârful plămânului dând corticopleurita Chaumet  cu opacitate proiectată la nivelul coastei a 2-a care poate lăsa cicatrici nodulare sclero calcare.

          Îngroşările pleurale scizurale sunt expresia unor procese inflamatorii în activitate sau a unor sechele pahipleurale şi se traduc radiologic prin opacifieri liniare când bolnavul este rotat pentru ca scizura să devină ortogradă. La incidenţa de faţă, se poate vedea doar îngroşarea scizurii orizontale drepte, scizurile oblice fiind situate aproape în plan frontal, îngroşarea scizurală nu se vede deloc sau dă doar un voal neexpresiv.

TUMORILE PLEURALE pot fi :

benigne (foarte rare şi se prezintă ca o opacitate circumscrisă, rotundă sau uşor lobulată, net delimitată, de intensitate costală şi omogenă, uneori voluminoasă, cu baza pe peretele costal. La examenul radioscopic, se mişcă cu coastele în inspir, expir şi tuse. Pot fi: fibrom, angiom, condrom, tumoră amiloidă pleurală, lipom. Radiologic, nu pot fi diferenţiate neavând nimic caracteristic. Hiperplaziile lipomatoase subpleurale sunt foarte rare, adesea bilaterale. Apar ca opacităţi rotunde, de intensitate subcostală, eşalonate de-a lungul peretelui toracic.
maligne (sarcoame şi carcinoame primare şi secundare ce dau aspecte de multe ori identice din punct de vedere radiologic): opacitate rotundă sau ovalară, bine conturată. Uneori sunt însoţite de osteolize costale sau condensare parenchimatoasă prin invazia plămânului. Mai frecvent este endoteliomul pleural sau mezoteliomul care este de 2 tipuri:

· Mezoteliomul local situat pe pleura viscerală sau parietală, este benign, apare după 40 ani, atât la femei cât şi la bărbaţi. Radiologic: opacitate largă, omogenă, circumscrisă, cu diametrul de 2-15 cm, mobilă cu respiraţia. Când este localizat în scizuri, simulează un nodul solitar intrapulmonar sau un închistat interlobar. Pe convexitate, apare ca o tumoră solitară, sesilă sau pediculată racordată în unghi obtuz la perete.

· Mezotelioamele difuze sunt întotdeauna foarte maligne, apar ca îngroşări mari şi multiple ale pleurei, cu baza largă de inplantare, care în incidenţă tangenţială, realizează o bandă opacă mamelonată, ce poate fi confundată cu o pahipleurita difuză. Iniţial sunt localizate pe convexitate, mai ales în dreapta, după care se extind repede pe toata suprafaţa pleurală, ca o carapace. Mai mult sau mai puţin precoce, apare un revărsat pleural masiv hemoragic care poate deplasa cordul şi mediastinul. După evacuarea lichidului se pot evidenţia mai bine opacităţile rotunjite sau ovoide ca nişte formaţiuni lichidiene, implantate pe pleură. Mezotelioamele dau rar leziuni costale sau metastaze. Mezoteliomul localizat mediastinal produce compresii şi atelectazie.

Fig.86 Mezoteliomul pleural

Metastazele pleurale au aspect asemănător mezoteliomului, examenul histopatologic precizând diagnosticul.

PNEUMOTORAXUL

Pneumotoraxul  se formează când în cavitatea pleurală pătrunde aer, foiţele pleurale sunt îndepărtate între ele, cavitatea pleurală se destinde şi din virtuală devine reală. După modul de pătrundere a aerului în cavitatea pleurală, pneumotoraxul poate fi:  traumatic, spontan sau artificial (terapeutic sau iatrogen, în scop diagnostic).

Pneumotoraxul traumatic se produce în caz de fracturi costale sau plăgi penetrante ale peretelui toracic sau după manevre terapeutice ca: respiraţie artificială, intubaţie traheală, bronhoscopie, esofagoscopie. După pătrunderea aerului coeziunea foiţelor pleurale cedează iar plămânul este colabat la hil.

Fig. 87 Pneumotorax stâng, respectiv drept cu plamân colabat în hil

Pneumotoraxul spontan apare frecvent la bărbaţi de 30-40 ani. Este mai frecvent de partea dreaptă, rar bilateral; în 30% din cazuri este recurent pe aceeaşi parte, în 10% pe partea opusă. Se produce prin ruperea în cavitatea pleurală a unei bule de aer  subpleurale. Se produce după un efort, după scăderea presiunii atmosferice, sau se asociază cu diferite boli: TBC, pneumopatii acute, emfizem difuz, obstrucţii bronşice. În unele cazuri se produce aparent fără nici o cauză.

Radiologic, în pneumotorax avem:

· Zonă de transparenţă crescută  cu sediul parietal

· Lipsa desenului pulmonar la acest nivel

· Plămânul colabat la hil are transparenţa scăzută şi desenul pulmonar mai sărac

· Delimitarea între plămânul colabat şi colecţia aerică pleurală se face de către pleura viscerală care apare ca o dungă fină continuă.

După gradul de extensie pneumotoraxul poate fi:

Total - cu aspectul descris anterior.

Parţial - mai greu de diagnosticat, uneori trecând neobservat. Se produce când cavitatea pleurală prezintă bride sau aderenţe şi aspectul pneumotoraxului este de pungă transparentă variată ca topografie şi dimensiuni. În unele cazuri simulează o bulă de emfizem care, de altfel, poate coexista.

Există o formă aparte: pneumotoraxul în manta în care aerul se aşează ca o lamă transparentă în jurul plămânului.

Pneumotoraxul poate produce dislocarea lobilor sau/şi a mediastinului, aerul se insinuează între lobi sau între mediastin şi plămân pe care îl împinge spre convexitatea hemitoracelui unde este fixat de aderenţe.

Pneumotoraxul poate fi închis, deschis sau cu supapă (în care aerul pătrunde intermitent în cavitatea pleurală în inspir ceea ce determină o creştere treptată a presiunii intracavitare cu deplasarea mediastinului, deprimarea hemicupolei diafragmatice şi cu tulburări respiratorii sau cardiovasculare.

În mod normal, pneumotoraxul se resoarbe spontan după 2luni. În caz de fenomene inflamatorii supraadăugate sau când foiţele pleurale sunt îngroşate, cu calcificări, pneumotoraxul poate deveni cronic.

Când pneumotoraxul se asociază cu lichid pleural se produc imagini mixte pleurale- hidroaerice.

Hidropneumotoraxul poate fi seros, hemoragic sau purulent, radiologic nu se poate stabili natura lichidului. Aspectul radiologic este de nivel orizontal între transparenţa aerică superioară şi opacitatea intensă inferioară. Nivelul de lichid oscilează dacă înclinăm sau mişcăm bolnavul; de asemenea oscilează cu pulsaţiile cordului şi cu mişcările respiratorii.

Uneori diafragmul poate avea mişcări paradoxale: urcă în inspir şi coboară în expir-fenomenul Kiembock.

Lichidul din hidropneumotorax se poate încapsula mono sau multilocular, unele pungi prezentând nivel de lichid, altele nu. Pungile pot comunica între ele, examinarea în diverse poziţii demonstrează trecerea lichidului dintr-o pungă în alta. Diagnosticul în cel multilocular este mai dificil putând fi confundat cu abcese pulmonare corticale.

SECHELELE PLEURALE după diferite afecţiuni pleurale sunt de asemenea importante.

Simfizele pleurale se formează prin îngroşarea şi lipirea foiţelor pleurale.

La nivelul sinusului costodiafragmatic simfiza foiţelor pleurale provoacă închiderea şi dispariţia sinusului, iar în timpul respiraţiei mişcarea în balama.

La nivelul diafragmului se produc dinţături în «vârf de cort» , de la fiecare dinţătură plecând un trabecul opac spre hil.

Pahipleurita reprezintă faza finală, de vindecare, prin rezorbţie şi cicatrizare, a modificărilor exudative şi proliferative. Pentru a da imagine radiologică de faţă, îngroşarea pleurală trebuie să aibă o grosime de 1,5cm pe linia axilară sau de 3mm în lungul scizurilor.Este mai frecventă localizarea bazală şi se traduce printr-o opacitate triunghiulară ce seamănă cu pleurezia dar se deosebeşte prin faptul că poate fi neomogenă, de intensitate mai crescută ca în pleurezie, retractă peretele toracic, micşorează spaţiile intercostale, atrage diafragmul care devine orizontal, uneori concav şi deviază mediastinul spre focarul de îngroşare pleurală.

         Localizările apicale, axilare, mediastinale, scizurale sunt mai rar întâlnite

Calcificările pleurale apar după revarsate pleurale, cel mai frecvent după hemotorax, dar apar şi în azbestoză, silicoză şi fibrotorax. 

 Fig. 88 Schematizarea 






                        calcificărilor pleurale

Fig. 89 Calcificări pleurale bazale dreapta


Pot apărea sub formă de opacităţi multiple cu contur dinţat, diseminaţi pe zona de elecţie, la bază, în şanţul costo-vertebral şi pe linia axilară posterioară; sau pot conflua în placarde ce dau opacităţi intense sub formă de scut, platoşă sau în <fier de lance>.

CAPITOLUL 4

DIAGNOSTICUL RADIOIMAGISTIC AL AFECŢIUNILOR MEDIASTINALE

4.1 ANATOMIA RADIOLOGICĂ A MEDIASTINULUI


 Mediastinul este spaţiul anatomic situat în regiunea mediană a toracelui, limitat lateral de cele două regiuni pleuropulmonare, anterior de stern, posterior de coloana vertebrală şi şanţurile costovertbrale, diafragmul inferior, proximal continuându-se, prin deschiderea superioară a toracelui, cu spaţiile celulare ale gâtului. 


Pentru a localiza mai precis elementele anatomice şi patologice, mediastinul a fost împărţit în etaje şi compartimente.

Pe imaginea radiologică de faţă, se delimitează trei etaje: superior, mijlociu şi inferior prin două linii imaginare care trec orizontal prin limita superioară respectiv cea inferioară a hilurilor pulmonare.

De profil regiunea se împarte în trei compartimente: anterior, mijlociu şi posterior delimitate de două planuri convenţionale care trec  pe faţa anterioară respectiv posterioară a traheei.

1. Compartimentul anterior conţine timusul şi ganglionii limfatici anteriori, 

2. Compartimentul mijlociu conţine traheea şi bronhiile primitive, cordul cu pericardul, vasele mari de la baza cordului, grupele ganglionare limfatice paratraheale  şi traheobronşice, nervii frenici şi porţiunea superioară a nervilor vagi, iar 

3. Compartimentul posterior conţine aorta toracală descendentă, esofagul, ducul toracic, porţiunea inferioară a nervilor vagi, grupul posterior al ganglionilor mediastinali, iar în şanţurile costovertebrale se găsesc venele azygos şi hemiazygos, lanţul ganglionilor simpatici, nervii periferici şi rădăcinile nervilor intercostali. 

Toate aceste organe sunt incluse într-o masă de ţesut conjunctiv care se continuă cu ţesutul conjunctiv al organelor şi regiunilor învecinate. 

4.2 MODIFICARI RADIOIMAGISTICE IN AFECTIUNILE MEDIASTINULUI 

1. Hernia pulmonară mediastinală

Definiţie. Reprezintă protruzia prin septul mediastinal a unei mase pulmonare dintr-un hemitorace în cel contralateral.

Ea poate fi: congenitală şi dobândită (posttraumatică, postoperatorie, spontană)

Hernia se produce  în zonele cu rezistenţă anatomică scăzută ; anterior, prin spaţiul retrosternal,  şi posterior, între cord şi aorta descendentă – mult mai rar.


 Radiologic – Imaginea radiologică de faţă evidenţiază o hipertransparenţă, ovalară sau rotundă care depăşeşte umbra mediastinului, convexă lateral, bine delimitată de linia opacă realizată de cele patru foiţe pleurale şi ţesutul celular mediastinal care le reuneşte.


CT are un rol important pentru diagnostic.

2. Inflamaţiile mediastinului sau mediastinitele 


Definiţie Mediastinitele sunt modificări inflamatorii ale ţesutului celulogrăsos mediastinal. 


Acest ţesut, care comunică strâns cu ţesutul conjunctiv interstiţial al plămânului şi bazei gâtului, face din mediastin o gazdă perfectă pentru procesele inflamatorii venite din vecinătate dar şi de la distanţă, pe cale limfatică sau sangvină. 


Clasificare: - pot fi - acute sau  cronice 



       - difuze sau localizate

Mediastinitele acute


Sunt consecutive unor afecţiuni de vecinătate sau unor procese iatrogene. Apare după:

a. Perforaţii esofagiene; se pot produce la nivelul unor tumori, prin înghiţirea unor corpi străini, perforaţii  ale unor diverticuli esofagieni, a unor ulcere esofagiene sau esofagite cronice post caustice, prin manevre greşite în timpul esofagoscopiilor.

b. Soluţii de continuitate traheobronşice:  prin manevre greşite din timpul bronhoscopiilor sau prin ulcerarea unor tumori.

c. Infecţiile şi supuraţiile acute ale spaţiilor perifaringiene sau periesofagiene, prin contiguitate.

d. Deschiderea unei colecţii purulente din plămân, pleură sau pericard (pneumonia necrozantă fiind cauza majoră a mediastinitelor la copii)

e. în mod excepţional, mediastinite acute primitive din cadrul septicemiilor.


Clinic, mediastinitele acute prezintă o simptomatologie polimorfă, dominată de durere toracică profundă, febră şi semne specifice organelor afectate, putând realiza şi sindroame tipice. Acestea sunt:

a. sindromul de compresiune mediastinală superioară sau sindromul de compresiune a venei cave superioare

b. sindromul mediastinal mijlociu sau bronho-recurenţial

c. sindromul mediastinal inferior sau sindromul de compresiune a venei cave inferioare


Aspectul radiologic se traduce prin:

- lărgirea opacităţii mediastinale cantonată mai ales în etajul superior, putând însă interesa întreg mediastinul, cu contur difuz, omogenă sau neomogenă prin pătrunderea aerului în caz de ruptură a esofagului sau a traheei.

- în caz de mediastinită acută gravă sau după plăgi înţepate cu fistulă bronhomediastinopleurală, imaginea radiologică se complică, conturul opacităţii mediastinale ştergându-se şi apare un nivel lichidian unic sau multiplu.

- investigarea cu substanţă de contrast în caz de fistulă esofagiană evidenţiază multiple traiecte fistuloase iar când procesul este extins şi conţine lichid substanţa uleioasă realizează bule rotunde, opace. Examinarea se face cu lipiodol sau alte substanţe iodate, care se resorb şi nu cu bariu, care generează granuloame care rămân cantonate în mediastin. 


Forme clinice:

a. mediastinita acută nesupurată – determină lărgirea discretă a opacităţii mediastinale şi lipsa de precizie a conturului.

b. Flegmonul mediastinal – modificările radiologice apar tardiv în câteva zile, opacitatea fiind difuză ocupând pe radiografia de profil spaţiul retrosternal sau cel retrocardiac 

c. Abcesul mediastinal – posterior

                                     - anterior.


Cele posterioare sunt cele mai frecvente, fiind consecutive perforaţiei esofagiene. Imaginea radiologică debutează cu un manşon de emfizem care înglobează esofagul şi opacifierea difuză a ţesutului celular periesofagian. 


- Pe imaginea de faţă, opacitatea mediastinului şi a hilului vascular se lărgeşte mai mult sau mai puţin simetric, realizând o imagine ovalară de o parte şi de alta a coloanei. 


- De profil, se constată bombarea şi îngroşarea părţilor moi prevertebrale. 


- În colecţie se poate injecta substanţă de contrast printr-o sondă subţire faringiană. 


Abcesele mediastinale anterioare dau o opacitate rotundă sau fusiformă pe flancul traheei sau opacitate paracardiacă bilaterală bine delimitată. 


Diagnosticul diferenţial se face cu hematomul mediastinal, care survine după traumatisme toracice, sau ruptura unui anevrism aortic şi cu abcesele paramediastinale ale plămânului care pot imita imagini hidro-aerice mediastinale, contextul clinic elucidând diagnosticul, şi cu formaţiuni tumorale vertebrale, pentru cele posterioare. 

Tumorile mediastinale

Definiţie. Sunt considerate tumori mediastinale toate formaţiunile mediastinale care realizează opacităţi radiologice rotunjite, ovalare sau policiclice independente sau făcând parte integrantă dintr-un element mediastinal. 


Ele pot fi tumori adevărate – benigne sau maligne – dilataţii anevrismale, adenopatii, hernii, chisturi hidatice şi altele. 

Clasificarea acestor tumori se poate face în funcţie de localizarea lor în

     - tumori ganglionare şi adenopatii şi 

     - tumori propriu-zise, neganglionare
sau mai complet, mixt morfologic şi topografic după Fraser clasificare pe care o voi prezenta în continuare.  



 Clasificarea americană (Fraser):

a. Compartimentul anterior:

· tumori timice-fig.90A

· tumori ale celulelor germinale: - chisturi drmoide-fig.90B

                                                         - teratoame






   - seminoame

                                                          - carcinoame primare

· tumori tiroidine

· tumori paratiroidiene

· tumori ale ţesutului mezenchimal: - lipoame-fig.90C

                                                             - fibroame

                                                             - limfangioame – higroame

Fig. 90 Compartimentele mediastinului

b. Compartimentul mijlociu:

· tumori ganglionare: - limfoame

                                                         - adenopatia leucemică

                                                         - adenopatia metastatică –fig.90E

                                                         -adenopatia din mediastinita granulomatoasă

                                                         - adenopatia hiperplazică Castelman

                                                         - adenopatia infecţioasă monocitară

·  tumori ale traheei

· chistul bronhogenetic-fig.90 D

· tumori în unghiul cardiofrenic: - chistul pleuropericardic-fig.90G

                                                         - hernia Larrey

                                                         - necroza ţes.  grăsos pericardic

· dilataţii ale arterelor pulmonare

· dilataţii ale venelor mari: - vena cavă superioară 

                                              - venele azygos şi hemiazygos

· dilataţii ale aortei

c. Compartimentul posterior:

· tumori nervoase-fig.90H

· meningocelul

· chistul neurenteric şi gastroenteric

· tumori esofagiene, diverticuli, megaesofag

· hernii hiatale şi prin foramenul Bochdalek


Clinic, simptomatologia este de cele mai multe ori necaracteristică reflectând complicaţii de vecinătate. 

4.2.1 TIMUSUL normal şi patologic


Timusul este un organ situat în partea superioară a mediastinului anterior. La naştere, timusul este mare, cu greutatea de 30 gr. Apoi, cu vârsta, involuază şi în locul lui, la adult, rămâne un pachet celulo-grăsos. În majoritatea cazurilor (70%) timusul are doi lobi, rar un lob (20%) şi mult mai rar (10%) trei lobi. 


Timusul se suprapune peste pediculul vascular pe care-l lărgeşte uşor bilateral la sugar, sau numai deoparte.


Examenul radiologic trebuie făcut din faţă şi profil, în inspir şi expir.


Hipertrofia de timus a sugarului 


Mărimea timusului se poate observa mai bine prin examen radiologic în inspir, expir sau în timpul plânsului. Această afecţiune se întâlneşte la unii sugari, la care dă tulburări respiratorii.


Radiologic, se observă o opacitate la nivelul mediastinului superior, care depăşeşte pediculul vascular de formă variată: în butoi, trapezoidală, dreptunghiulară, etc, situată de profil în mediastinul anterior; la sugar diagnosticul diferenţial al hipertrofiei de timus trebuie făcut cu: pleurezia mediastinală închistată, adenopatia mediastinală, atelectazia segmentară, pneumonia, malformaţiile şi hipertrofiile cardiace, modificări de volum ale vaselor mari din mediastin, tiroide plonjate, sau cu lărgirea umbrei mediastinale: în tuse, după supt, etc, care duc la dilatarea pediculului vascular. Hipertofia de timus este foarte radiosensibilă.

Fig.91 Hipertrofia de timus


Tumorile maligne ale timusului


Se  dezvoltă foarte rar la copil sau la adult şi apar, radiologic, ca o opacitate, cel mai frecvent simetrică, situată în mediastinul anterior, ocupând spaţiul retrosternal. Opacitatea are conturul net şi deplasează traheea înapoi sau lateral. Aceste tumor sunt foarte puţin radiosensibile, spre deosebire de tumorile ganglionare care, uneori, se pot dezvolta la acest nivel şi care, de cele mai multe ori, sunt radiosensibile.    

4.2.2 HIPERTROFIA GLANDEI TIROIDE


Poate fi benignă (guşă) sau malignă (cancerul glandei tiroide). Guşa poate fi cervicală sau intratoacică. În guşa cervicală, radiologic, se observă opacifiere omogenă net conturată, care ocupă partea internă a vârfurilor pulmonare, se continuă, în sus, cu opacifiere caracteristică de la nivel cervical. 


Guşa intratoracică poate fi situată median, înaintea traheei, sau lateral, mai frecvent în partea dreaptă a traheei, foarte rar înapoia traheei. În acest ultim caz, guşa împinge trahea şi esofagul înainte.


Guşa intratoracică apare radiologic ca o opacitate de obicei de formă ovalară sau de trapez, cu baza mare superioară, cu marginile net conturate. Opacitatea se mişcă în timpul mişcărilor de deglutiţie şi în tuse, împinge traheea înapoi, la dreapta sau la stânga. Uneori tiroida intratoracică se poate calcifica la exterior, când se vede ca o opacitate intensă, calcară, de formă ovalară.

Fig.92 Hipertrofia tiroidiană


Stroma malignă apare tot ca o opacitate cu contur difuz, situată în regiunea toracică superioară, cu o dezvoltare rapidă. Şi în acest caz, traheea şi esofagul sunt deplasate. Creşterea rapidă a tumorii este un semn important de malignitate. Examenul cu bariu al esofagului este necesar în toate tumorile situate în mediastin. 


CT este utilă pentru precizarea raportului tumorii cu elementele anatomice din jur, pentru decelarea adenopatiilor şi a metastazelor.    

4.2.3 CHISTELE MEDIASTINALE


La nivelul mediastinului se poate dezvolta: chistul dermoid, chistele hidatice, chistul bronhogen, chistele pericardice , etc. Radiologic, ele apar ca opacităţi omogene, de diferite mărimi, cu situaţii speciale. 


Astfel chistul dermoid, numit şi teratomul mediastinal, se dezvoltă în mediastinul anterior, în faţa pedidiculului vascular, în etajul superior şi mijlociu.Chistele hidatice ale cordului se localizează mai frecvent pe venticolul stâng. 

Fig. 93 Chist dermoid


Chistul bronhogen (fig.94) se dezvoltă în hil şi se mai numeşte „tumora fantomă”, pentru că se poate evacua prin bronhii şi dispare, însă poate reapare. Toate aceste afecţiuni apar ca opacităţi de formă rotundă sau ovalară, uneori cu evoluţie lentă, iar în alte cazuri au o evoluţie rapidă.

[image: image140.png]



Fig.94 Chistul bronhogen


Chistul pleuro-pericardic (fig.95) are o topografie caracteristică în sinusul costo-diafragmatic anterior.  

Fig. 95 Chistul pleuro-pericardic

4.2.4 AFECŢIUNI ALE GANGLIONILOR MEDIASTINALI


Ganglionii mediastinali reprezintă unul dintre unul dintre cele mai importante filtre limfatice drenând limfa unui mare teritoriu al organismului.


TUMORILE GANGLIONILOR LIMFATICI


Limfogranulomatoza malignă sau boala Hodgkin

Este o boală a sistemului limfatic, destul de frecventă, de cauză neelucidată, care interesează, în special, tinerii.


Clinic, realizează un sindrom frust cu subfebrilităţi, prurit generalizat, astenie, transpiraţii nocturne şi adenopatii periferice subclaviculare, axilare sau inghinale, unilaterale sau simetrice iar hematologic hiperleucocitoză moderată cu eozinofilie. 


Radiologic, se constată hipertrofia maselor ganglionare mediastinale şi abdominale. 

Fig.96 Lărgirea mediastinului în afecţiunile mediatinale ganglionare


În mediastin, se constată o adenopatie de obicei bilaterală, care lărgeşte opacitatea mediastinului printr-o opacitate care variază de la 3-4 cm (eventualitate rară prin interesarea unui singur ganglion), până la dimensiuni gigante având un contur net sau mai şters, policiclic. În caz de adenopatie bilaterală mediastinul este total deformat. 

Fig. 97 Limfogranulomatoză malignă


Când sunt interesaţi ganglionii bifurcaţiei, aceştia sunt decelaţi prin radiografie cu raze dure şi tomografie liniară în plan bronşic.


Prin ruperea capsulei ganglionare, se produc infiltraţii ale ţesuturilor moi din jur. Astfel imaginea hilară şi opacitatea ganglionară capătă un contur şters. Parenchimul pulmonar poate fi infiltrat îmbrăcând diferite aspecte: opacităţi micronodulare cu aspect de carcinomatoză miliară; nodulare cu contur difuz, cu aspect de bronhopneumonie tuberculoasă şi opacităţi rotunde macronodulare sau întinse, neregulate şi nesistematizate într-un singur plămân. 


Infiltrarea unei bronhii mari poate realiza obstrucţii totale cu atelectazie. Infiltrarea pleurei şi a pericardului produce un revărsat localizat sau difuz. 


Boala poate produce osteoliză costală şi sternală, uneori şi a oaselor la distanţă procese care trădează malignitatea bolii.


Masele ganglionare abdominale se evidenţiază cu ajutorul CT şi IRM. 


Adenopatia este frecvent radiosensibilă. 


Diagnosticul diferenţial se face cu adenite cronice, adenopatia tuberculoasă, adenopatia metastatică, boala Besnier-Boeck-Schaumann, hemopatii grave, în formele cu adenopatii mai mici şi cu sarcoamele mediastinale în formele gigante.


Dacă sunt interesaţi ganglionii retrosternali şi ai mediastinului anterior se va face diagnostic diferenţial cu: tumori timice, tiroidiene şi teratoame, localizate de elecţie în acest compartiment.

Adenopatia mediastinală în leucoze

Modificările mediastinale în leucoze se întâlnesc rar. Când apar, se constată lărgirea mediastinului şi prezenţa de ganglioni hipertrofiaţi în hiluri.  Frecvent se observă o singură opacitate mare, rotundă sau ovalară. 

Sarcoame mediastinale 


Definiţie.  Sunt formele corespunzătoare transformării maligne a ţesutului limfoid sau a ţesutului de susţinere ganglionar. 


Pe imaginea radiologică de faţă, mediastinul apare deformat, lărgit, cu contur policiclic, de obicei în jumătatea superioară. 


De profil, se evidenţiază interesarea anterioară şi mijlocie iar după un timp şi cea posterioară.


Organele învecinate sunt infiltrate, cu stenoze traheobronşice (decelabile în regim dur şi pe tomografii în plan bronşic), infiltrarea esofagului şi a oaselor cu osteoliză, în special a sternului. 


Masele ganglionare cresc într-un ritm foarte alert.


Caracteristice limfosarcomului sunt opacitatea „în coloană” a mediastinului, opacitate largă, pe toată întinderea lui, cu conturul în linie dreaptă. 


Limfosarcomul este radiosensibil dar recidivele sunt precoce. 


Diagnosticul diferenţial se face, în primul rând, cu Maladia Hodgkin, limfomul gigantofolicular şi cu adenopatia tuberculoasă (dar şi cu celelalte afecţiuni medistinale care dau lărgirea bilaterală a acestuia).


Limfomul gigantofolicular Brill-Symmers 


Este o afecţiune rară caracterizată prin hipertrofia şi hiperplazia ganglionilor mediastinali precum şi a celor abdominali şi periferici.


Iniţial, are aspect benign ca după 3-4 ani să sufere o transformare sarcomatoasă prognosticul devenind infaust.


Aspectul radiologic este necaracteristic: adenopatie uni sau bilaterală, asimetrică, predominent hilară, uneori şi paratraheală, rotundă ovalară sau policiclică bine conturată, omogenă, rar prezentând calcificări în coajă de ou sau în pete.


Pot apărea modificări infiltrative pulmonare şi revărsate pleurale. Forma benignă este radiosensibilă, iar diagnosticul este anatomopatologic.


Metastazele ganglionare 

Ganglionii mediastinali, împreună cu ficatul, sunt filtrele cele mai importante din organism pentru celulele canceroase. Metastazele pot să provină de la un cancer bronşic, esofagian sau de la distanţă, cancer de sân, tiroidă, prostată, testicul şi tub digestiv. Corioepiteliomul şi seminomul prind un singur ganglion sau numai un grup restrâns. 


Radiologic – adenopatia hilară apare ca o opacitate rotundă, ovalară sau policiclică de obicei unilaterală (dacă este bilaterală este asimetrică) omogenă, cu contur net sau dimpotrivă şters. Tumorile pulmonare periferice realizează împreună cu adenopatia imaginea de halteră, semn radiologic preţios dar tardiv. Coexistenţa adenopatiei cu metastaze în câmpul pulmonar uşurează diagnosticul. Extensia rapidă, neregularitatea contururilor şi apariţia de noi adenopatii vecine, pledează pentru malignitate.    


Inflamaţii ale ganglionilor limfatici (adenite) 


Ele pot fi primitive şi secundare (reacţionale), regresează la tratamentul antiinflamator.


Sarcoidoza Besnier-Boeck-Schauman

Este un proces patologic care interesează orice ţesut din organism motiv pentru care mulţi autori o consideră o colagenoză, însă lipsa aspectului autoagresiv o delimitează de acest grup de afecţiuni. Localizarea toracică a sarcoidozei recunoaşte trei forme: mediastinală pură, mediastinopulmonară şi pulmonară pură, forme care sunt determinate de stadiul bolii.


Forma mediastinală pură reprezintă stadiul I al bolii şi este reprezentată de o hipertrofie ganglionară hilară cu corpusculi sarcoidotici.


Radiologic – la început se evidenţiază o opacitate hilară unilaterală, de dimensiuni modeste, ovalară sau policiclică net conturată, care creşte în dimensiuni şi în intensitate devenind bilaterală în maximum trei luni. Opacitatea creşte continuu până ajunge la forme tumorale după care urmează o perioadă de stagnare. Pot apărea calcificări care realizează opacităţi de intensitate supracostală uneori calcificări în coajă de ou. 

Fig. 98 Modificări în sarcoidoză


Evoluţia este lentă adesea spontan regresivă (ceea ce-i demonstrează caracterul benign) sau boala trece în stadiul al II-lea în care apar modificările pulmonare constând în apariţia de opacităţi trabeculare sau reticulare, masele ganglionare scăzând în dimensiuni. 


Diagnosticul diferenţial este dificil şi se face cu: limfosarcomul, boala Hodgkin, limfomul gigantofolicular şi adenopatia tuberculoasă.

4.2.5 AFECŢIUNILE MEDIASTINULUI POSTERIOR

Neurinomul şi Schwanomul

Sunt situate intratoracic având ca punct de plecare nervii intercostali (fig.99) şi rădăcinile nervoase emergente din găurile de conjugare.


Radiologic, aceste tumori produc o opacitate de obicei unică, rotundă,  omogenă, cu contururi bine delimitate localizată în şanţul costovertebral. Poate avea şi o porţiunea intrarahidiană luând în acest caz forma de clepsidră. Tumora osteolizează şi lărgeşte gaura de conjugare şi coastele.

Fig.99 Neurinom-proiecţia faţă şi profil

Fig.100 Schematizarea neurinomului


Meningocelul reprezintă o hernie a meningelor rahidiene. 


Imaginea radiologică  este asemănătoare neurinomului. Diagnosticul de certitudine se pune mielografic: SDC, introdusă prin puncţie rahidiană, pătrunde în sacul herniar.


Abcesul rece

Poate realiza o opacitate localizată în mediastinul posterior, paravertebral, asociată cu modificări de spondilodiscită specifice tuberculozei.


Afecţiunile esofagului

Diverticolul Zenker, megaesofagul, tumorile pot lărgi mediastinul simetric sau asimetric. Dianosticul se precizează prin bariu pasaj.


Anevrismele de aortă

Anevrismul apare ca o opacitate care poate depăşi marginile mediastinale (marginea dreaptă - anevrism de aortă ascendentă, stângă - anevrism de aortă descendentă),  şi are caracter pulsatil.


Se diagnostichează prin CT, angio CT, angio IRM şi angiografie digitalizată.


Un rol important în diagnosticul afecţiunilor mediastinale are CT: precizează localizarea şi apartenenţa formaţiunii la unul din organele mediastinale, raportul cu celelalte organe mediastinale, stadializează tumorile mediastino-pulmonare.     
CAPITOLUL 5

DIAGNOSTICUL RADIOIMAGISTIC AL AFECŢIUNILOR DIAFRAGMULUI

Diafragmul este un organ musculotendinos care separă cele două cavităţi: toracică şi abdominală lăsând, prin orificiile pe care le are, să treacă esofagul, vasele şi nervii. Ca muşchi respirator, diafragmul are un rol asupra formei şi funcţiei organelor toracice şi abdominale, ca şi asupra circulaţiei. Se înţelege astfel că, diafragmul este afectat atât în afecţiunile organelor toracice, cât şi cele ale cavităţii abdominale cu care vine în contact.

Diafragmul este constituit dintr-un centru frenic (în formă de treflă), legat spre periferie de perete printr-o serie de fascicule musculare: anterioare – sternale, laterale – costale, şi posterioare – lombare, purtând denumirea de stâlpii (pilierii) diafragmului. Diafragmul prezintă o serie de orificii pentru organele care trec din abdomen în torace şi invers: vena cavă inferioară, aorta, esofagul şi nervi splanhnici.

În afara orificiilor descrise, diafragmul mai prezintă anterior şi postero – lateral, două regiuni slabe şi simetrice cunoscute sub numele de fanta LARREY (foramen MORGAGNI), şi orificiul BOCKDALEK.

La marea majoritate a indivizilor normali, hemidiafragmul drept este situat mai sus decât cel stâng, cu 1 – 3 cm. Discrepanţa poziţiei celor două hemidiafragme este datorată poziţiei cordului şi nu cum se credea, a ficatului. Amplitudinea mişcărilor diafragmatice în poziţie verticală este în medie de 2 – 3 cm în timpul unei respiraţii obişnuite.

5.1
MALFORMAŢIILE CONGENITALE ALE DIAFRAGMULUI



Reprezintă aspecte complexe, cele mai multe fiind legate de tulburări de dezvoltare embrionară;


Dacă oprirea în dezvoltare se produce înainte de luna a II-a, când peritoneul nu este încă diferenţiat, hernia nu va avea sac, organul herniat abdominal se va găsi în torace, în contact intim cu viscerele toracice (hernia embrionară);


Dacă tulburările de dezvoltare apar după luna a II-a, hernia este prevăzută cu un sac peritoneal (hernia fetală).


Diafragmul accesoriu este o anomalie foarte rară, hemitoracele drept este împărţit în două compartimente printr-o membrană musculo-tendinoasă care seamănă cu un diafragm.

5.2 MODIFICARI ALE POZITIEI DIAFRAGMULUI

Poziţia joasă a diafragmului

· se observă la cei ce prezintă o hiperinflaţie pulmonară;

· diafragmul apare aplatizat, cu sinusul costodiafragmatic în unghi aproximativ drept;

· cordul la aceşti bolnavi este “în picătură”; 

· poziţia joasă a diafragmului se acompaniază totdeauna de tulburări funcţionale a căror natură şi gravitate depind de cauza anomaliei;

· amplitudinea mişcărilor diafragmatice este redusă, sau chiar absentă;

· în stadiul precoce al bolii, astmaticul prezintă o respiraţie normală în intervalul dintre crize;

· în emfizemul esenţial, cauza principală este pierderea puterii retractile a parenchimului pulmonar, se obeservă o diminuare a amplitudinilor mişcărilor pe seama expirului, care este foarte mult redus sau chiar absent;

· coborârea unilaterală a diafragmului este foarte rară şi puţin marcată; o stenoză cu supapă poate să provoace o astfel de coborâre unilaterală.


Poziţia înaltă a diafragmului



Este mult mai frecventă. O mare diversitate de afecţiuni ale plămânilor, pleurei şi organelor intraabdominale pot duce la o poziţie înaltă a diafragmului şi la reducerea mişcărilor diafragmatice. Printre aceste afecţiuni cităm : pneumonia lobului inferior, atelectazia bazală, infarctul pulmonar bazal, pleuritele, fractura coastelor şi procesele intraabdominale acute (abcesele subfrenice, colecistitele, peritonitele). Trebuie menţionat însă că aceste afecţiuni duc la ridicarea puţin marcată a diafragmului. Poziţia cea mai înaltă a diafragmului se poate observa în eventraţie şi în paralizie.

Fig.101 Paralizia diafragmatică

Paralizia diafragmatică-fig.101
· aceasta rezultă din întreruperea impulsurilor nervoase prin nervul frenic, datorată, de cele mai multe ori, invaziei unui neoplasm bronhopulmonar;
· mai sunt foarte multe cauze care produc această paralizie;
· foarte multe paralizii, în lipsa unei etiologii bine stabilite, sunt considerate ca idiopatice;
· aceste cazuri survin de obicei la bărbaţi şi aproape numai pe partea dreaptă;
· într-un studiu asupra modificărilor radiologice ale paraliziei diafragmatice, ALEXANDER a descris patru simptome cardinale :
· ridicarea hemidiafragmului deasupra nivelului normal;
· mişcări diminuate, absente sau paradoxale în timpul respiraţiei;
· mişcări paradoxale în condiţii de sarcină mărită (strănutul);
· deplasarea mediastinului în cursul respiraţiei.
Eventraţia diafragmatică

În unele cazuri este destul de greu de făcut diferenţierea între o eventraţie şi o paralizie diafragmatică.


Când o ridicare a hemidiafragmului poate fi atribuită unor cauze specifice (întreruperea nervului frenic de către un neoplasm invadant, sau din cauza unei secţionări chirurgicale), se întrebuinţează denumirea de paralizie diafragmatică;

După gradul întinderii sale, se disting trei forme: totală, parţială şi localizată;

1. Eventraţia totală

· cupola sau cel puţin centrul frenic şi porţiunea musculară participă la proces, forma cupolei relaxate urmând o curbă neregulată;

· Examenul radiologic pulmonar:

·  cupola relaxată urcă până la coasta a IV-a sau a III-a, atingând uneori clavicula, pe când congenera sa este normal situată;

· în formele uşoare, se constată o reducere a amplitudinii excursiilor diafragmului;

· în cazurile avansate, se relizează o respiaţie paradoxală cu ridicarea anormală a hemidiafragmului bolnav în inspir;

· Examenul radiologic al tubului digestiv evidenţiază ascensionarea şi modificarea formei stomacului care ia aspectul de U inversat, şi a colonului.

Fig.102 Eventraţia diafragmatică

2. Eventraţia parţială

· eventraţia parţială este localizată mai frecvent în jumătatea internă a cupolei diafragmatice drepte realizând „imaginea în brioşă”

Diagnosticul  diferenţial al eventraţiilor diafragmatice: eventraţia diafragmatică pune cel mai frecvent probleme de dgn. dif. cu hernia diafragmatică. Diagnosticul  nu este uşor deoarece nu poate fi urmărit întotdeauna conturul cupolei diafragmatice. Când examenul radiologic al toracelui nu pune diagosticul, se recurge la examenul radiologic gastro-intestinal.

           Pentru eventraţie pledează: ascensiunea egală a stomacului şi colonului şi prezenţa triunghiului QUENN şi DUVAL;

5.3 HERNIILE DIAFRAGMATICE


Herniile diafragmatice pot fi congenitale sau dobândite (traumatice, netraumatice).


Leziunile traumatice ale diafragmului pot fi: închise (rupturi) şi deschise (plăgi);

Rupturile diafragmulu :

· sunt caracterizate prin existenţa unei soluţii de continuitate a diafragmului, survenită în urma unui traumatism toraco-abdominal (mecanism indirect);

Plăgile diafragmului :

· sunt leziuni produse în urma unui traumatism deschis (prin mecanism direct);


Rupturile diafragmatice sunt foarte frecvente în stânga 90%, foarte rare în dreapta 9%, excepţional bilaterale 1%;

-poate fi interesat şi nervul frenic, ce antrenează tulburări ale motilităţii diafragmului;

-organele care herniază cel mai frecvent sunt: colonul, stomacul, intestinul subţire, splina, epiploonul, ficatul şi rinichii;

 Fig.103 Hernia diafragmatică
Herniile prin hiatusul esofagian :


Sunt cele mai frecvente hernii diafragmatice. Deşi o slăbire congenitală a hiatusului esofagian poate fi în parte responsabiă pentru dezvoltarea herniei la adulţi, este neîndoielnic că factorii dobândiţi joacă un rol semnificativ.


După AKERLUND se descriu trei tipuri de hernie :

a) herniile hiatale cu esofag scurt :

· brahiesofagul poate fi congenital sau secundar unei esofagite peptice;

· în cazul brahiesofagului congenital, nu este vorba de o hernie hiatală, ci de o ectopie intratoracică a stomacului;

· cu cât esofagul este mai scurt, cu atât o porţiune mai mare din stomac se află în torace;

· uneori stomacul atinge nivelul hilului;

· cardia apare situată intratoracic, pe peretele superior al fornixului;

· refluxul gastro-esofagian este foarte frecvent;

b) herniile hiatale paraesofagiene :

· în aceste cazuri fornixul gastric herniază transhiatal, de-a lungul marginii stângi a esofagului distal;

· sacul herniar se găseşte între marginea dreaptă a fornixului şi marginea stângă a esofagului;

· esofagul are o lungime normală, iar cardia este situată în abdomen;

· refluxul gastro-esofagian este inconstant;

c) herniile hiatale prin alunecare :

· în aceste cazuri, în torace se găseşte fornixul, esofagul abdominal şi cardia;

· esofagul apare cudat;

· refluxul gastro-esofagian este frecvent;

Fig.104 Hernia diafragmatică cu esofag scurt(A), paraesofagiană(B), prin alunecare(C)

O mare parte a bolnavilor cu hernii de hiatus esofagian sunt asimptomatici anomalia fiind descoperită cu ocazia unui examen radiologic gastro-intestinal;


Când herniile ating dimensiuni mari şi se însoţesc de reflux gastro-esofagian, se traduc printr-o serie de simptome ca: arsuri retrosternale, dureri epigastrice, plenitudine, palpitaţii, dureri precordiale;


Simptomele apar tipic după mese şi se accentuează când bolnavul stă culcat (poziţia de decubit favorizând apariţia herniei);

Modificări radioimagistice:


Un examen RX simplu al toracelui pune în evidenţă, în marile hernii hiatale, lărgirea opacităţii mediastinale, mai marcată de partea dreaptă.


Un examen mai amănunţit, în diverse incidenţe oblice şi de profil, indică o imagine hidroaerică în mediastin.


În cazul în care cea mai mare parte a herniat, stomacul poate să sufere un volvulus şi să se prezinte RX sub forma unei imagini hidroaerice;

· examenul RX trebuie să se facă obligatoriu în poziţia Trendelenburg şi să se efectueze toate manevrele pentru a pune în evidenţă hernia, (poziţia şiretului)

Herniile prin fanta LARREY :


Aceste hernii mai sunt cunoscute şi sub denumirea de hernii MORGAGNI, “parasternale”, “retrosternale”

 Fig. 105 Hernia prin fanta Larey
Herniile prin orficiul BOCHDALEK _

- sunt cunoscute şi sub numele de hernii prin hiatusul pleuro-peritoneal;

Tumorile diafragmului

· tumorile diafragmatice primitive sunt afecţiuni rare;

· ele sunt în număr egal: benigne şi maligne;

· de cele mai multe ori se dezvoltă fie din porţiunea tendinoasă a diafragmului, fie din partea sa anterioară, musculară;


Tumorile benigne diafragmatice sunt: lipomul (cel mai frecvent), fibromiomul, leiomiomul, leiomiofibromul, angiofibromul, neurofibromul, limfangiomul, teratomul.


Radiologic:  se prezintă sub forma unor opacităţi rotunde sau ovalare, cu sediul pe diafragm, bine conturate, de intensităţi variate şi cu o structură omogenă. O parte din aceste tumori se pot calcifica.

Tumorile maligne diafragmatice sunt :
· sarcoame mezenchimale derivate din muşchi sau ţesuturi fibroase, neurale, mixomatoase sau din vase de sânge (fibrosarcoame, neurosarcoame, mixosarcoame, angiosarcoame);

· în evoluţia lor, tumorile maligne invadează diafragmul disociind fibrele musculare diafragmatice şi îşi continuă evoluţia fie în abdomen, fie mai ales în torace;

· ele se complică frecvent cu epanşamente pleurale;

· prezenţa tumorilor diafragmatice poate fi stabilită prin pneumotorax şi pneumoperitoneu;

· în cazul în care aceste tumori creează aderenţe, nici examenele menţionate nu aduc lămuriri;

CAPITOLUL 6

DIAGNOSTICUL RADIOIMAGISTIC AL AFECŢIUNILOR

CORDULUI ŞI VASELOR


Progresele realizate în ultimul timp în domeniul informaticii şi a tehnicii medicale radiologice, precum şi îmbunătăţirea calităţii substanţelor de contrast, au ridicat cu mult valoarea explorării radioimagistice a cordului şi vaselor, aceasta devenind o metodă de neînlocuit în serialul de investigaţii cardiovasculare.


Angiografia, cu variantele ei: angiografia digitalizată, angiografia CT şi IRM, metodă larg utilizată astăzi, a adus o contribuţie importantă la studiul nu numai a bolilor vaselor ci şi a structurilor anatomice cu implicaţii vasculare, permiţând punerea unor diagnostice precise, aprecierea evoluţiei şi prognosticului bolii indicând, uneori, soluţiile terapeutice adecvate.


Examenul radiologic al cordului şi vaselor trebuie precedat de examenul clinic complet al bolnavului.

6.1
METODELE DE EXAMINARE RADIOIMAGISTICĂ A CORDULUI ŞI VASELOR


Dispunem astăzi de numeroase metode de explorare radiologică şi imagistică a cordului şi vaselor a căror valoare practică este inegală; alegerea uneia sau alteia se face după un riguros examen clinic cu individualizare strictă la caz. Datele obţinute trebuie interpretate în colaborare cu datele clinice şi de laborator.


Radioscopia, cea mai simplă metodă radiologică de explorare a aparatului cardiovascular, la îndemâna oricărui serviciu medical care dispune de un aparat Roentgen, rămâne metoda radiologică fundamentală. Ea ne furnizează date atât asupra aspectului morfologic (formă, volum, situaţia în torace, mobilitate în diferite poziţii sau cu mişcările respiratorii), cât şi asupra aspectelor funcţionale (bătăile cordului şi vaselor mari, viteza de circulaţie). Radioscopia permite efectuarea examinării în diferite poziţii, de preferinţă în poziţie verticală, care conferă cele mai bune condiţii optice şi permite rotirea bolnavului în jurul axului longitudinal. Examinarea în decubit dorsal se face pentru studiul dimensiunilor cordului şi vaselor mari în condiţii de umplere. Decubitul lateral este utilizat pentru studiul mobilităţii acestor organe. Datorită distanţei mici focus-ecran, imaginea radioscopică apare mărită şi deformată.


Teleradioscopia-Teleradiografia este o metodă de examinare a cordului în care distanţa focus-ecran, film radiologic este de 1,8-2 m, cu fascicolul centrat în mijlocul masei cardiace. La această distanţă, razele X sunt considerate aproape paralele, astfel încât se obţine imaginea cordului în mărime aproape reală.

Este recomandabil ca radiografia să se execute în apnee, care urmează unei respiraţii obişnuite (nu unui inspir profund care modifică forma şi dimensiunile inimii).


Ultrasonografia - metodă neinvazivă, ieftină, la îndemâna specialistului cardioechografist, a îmbunătăţit substanţial diagnosticul afecţiunilor cardiovasculare prin posibilitatea evaluării unor serii de elemente ca: grosimea pereţilor cavităţilor cardiace şi a mărimii lor, a septului ventricular, suprafaţa orificiilor atrio-ventriculare, aortic, pulmonar, prezenţa lichidului în sacul pericardic şi evaluarea lui cantitativă. 

Fig.106 Ultrasonografia cardiacă şi vasculară

Metoda Doppler - având la bază măsurarea vitezei de circulaţia a sângelui, utilizând ultrasunetele, permite precizarea existenţei şi evaluarea magnitudinii refluxurilor ventriculo-atriale, atrio-atriale, ventriculo-ventriculare, etc. De asemenea, această metodă diagnostichează neinvaziv obstrucţiile arteriale, venoase, pune în evidenţă şi localizează venele perforate.


Radiofotografia medicală constă în fotografierea imaginii radioscopice şi cu posibilitatea depistării în masă a bolilor cardiace.


Roentgencinematografia permite explorarea cordului şi vaselor în activitate - conferindu-se o reprezentare dinamică şi continuă.


Angiocardiografia este o metodă de vizualizare a cavităţilor cardiace (drepte - dextrograma, stângi - levograma) prin injectarea substanţelor de contrast iodate 70% pe calea unei vene periferice sau prin cateterism şi efectuarea de radiografii la intervale scurte de timp.


Pentru aceasta este necesară existenţa unei seringi automate, care să permită injectarea sub presiune şi rapidă a substanţei de contrast, precum şi un seriograf care efectuează radiografii rapide, la intervale foarte scurte de timp (6 pe secundă).


Indicaţiile angiografiei cuprind un număr mare de cardiopatii congenitale şi câştigate: cardiopatii cianogene, anomalii tricuspidiene, ale aparatului valvular, aortic şi mitral, ale venelor pulmonare. O altă indicaţie importantă este studiul circulaţiei funcţionale pulmonare (angiopneumografia) pentru diagnosticul trombozelor şi emboliilor pulmonare, a malformaţiilor arterio-venoase pulmonare.

Fig. 117 Angiocardiografia


În cardiopatiile cu şunt stânga-dreapta, angiocardiografia evidenţiază pătrunderea colaterală prin defectul septal sau fereastra aorto-pulmonară ajungând în cavitatea stângă, făcând vizibil refluxul sângelui din cordul stâng în cordul drept.


Ventriculografia stângă este indicată în defectul septal interventricular precum şi pentru evaluarea refluxului ventriculo-atrial din insuficienţa mitrală.


Aortografia constă în vizualizarea aortei şi a ramurilor sale prin injectarea unei substanţe de contrast. Tehnica aortografiei diferă cu porţiunea pe care dorim să o explorăm. Astfel, distingem: aortografia toracică şi aortografia abdominală.


Aortografia toracică constă în injectarea substanţei de contrast în aorta toracică. Ea se face prin cateterism pe calea humerală, axilară, subclaviculară sau pe cale femurală după tehnica Seldinger.

Cea mai folosită este tehnica Seldinger (fig.118). Ea se efectuează astfel: 

· se puncţionează artera femurală în triunghiul Scarpa

· pe acul de puncţie se introduce un ghid spiral metalic şi se îndepărtează acul

· prin mişcări de înşurubare se introduce cateterul până în porţiunea iniţială a aortei

· injectarea substanţelor de contrast nonionice (Iopamiro 370, Ultravist, Omnipaque) 60-70 ml cu un debit de 30 ml/secundă

· efectuarea de radiografii seriate la nivelul aortei toracice, abdominale şi a arterelor periferice ale membrelor inferioare şi superioare.


Tot prin cateterism putem efectua explorări ale ramurilor aortei (a. carotide, a. subclaviculare, a. vertebrale, a. coronare, tr. celiac, a. mezenterică, a. renale, etc.) realizând arteriografiile selective.


Aortografia abdominală

Abordarea aortei abdominale se realizează prin puncţie translombară (metoda directă) sau pe cale femurală prin cateterism retrograd după metoda Seldinger sau Hettler (mai sus descrisă).


Aortografia translombară: bolnavul aşezat în procubit este puncţionat cu ajutorul unui ac lung, cu bizou scurt, la 8-10 cm în afara liniei mediane, sub marginea inferioara a coastei a 12-a din stânga. Direcţia acului este oblică în sus şi spre linia mediană către vertebra a 12-a toracală. Momentul puncţionării vasului este marcat de senzaţia pătrunderii în gol şi de evidenţierea unui jet sanguin roşu-deschis abundent şi pulsatil. Prin intermediul unui tub intermediar de polyetilen se adaptează la ac seringa cu substanţa de contrast nonionică 40-60 ml (încălzită la temperatura corpului) şi se înjectează manual cu maxim de forţă, efectuându-se radiografii înnainte de ultimii 3-4 ml de substanţă de contrast.


Aortografia femurală: bolnavul aşezat în decubit dorsal este puncţionat la nivelul arterei femurale în triunghiul lui Scarpa cu acul Seldinger în sens retrograd curentului sanguin. După reuşita puncţiei se introduce mandrenul ghid şi se scoate acul din arteră. Pe mandren, prin mişcări de răsucire, se introduce în lumenul arterial cateterul, care este condus până la nivelul lui T12-L1. Se scoate mandrenul şi se adaptează cateterul la seringa de injectare sub presiune. Cu ajutorul seriografului se efectuează radiografii, permiţându-se în felul acesta vizualizarea nu numai a aortei ci şi a femuralelor, arterelor gambei, până la arterele digitale. Prin folosirea cateterului cu vârful curbat se pot vizualiza ramurile viscerale ale aortei abdominale, constituind arteriografia selectivă.

Fig.118 Tehnica puncţiei Seldinger


Arteriografia vaselor periferice este o metodă de explorare radiologică a arterelor periferice prin injectarea substanţelor de contrast nonionice. Ea se poate efectua în continuarea aortografiei, pe cale anterogradă, retrogradă, cu sau fără cateter. Cea mai frecvent utilizată este arteriografia femurală. Se puncţionează retrograd artera femurală în triunghiul lui Scarpa cu ajutorul unui ac cu bizou scurt sau se momntează o flexulă şi se injectează manual 20-40 ml substanţă de contrast nonionică. Se efectuează radiografii seriate înainte de administrarea întregii cantităţi de substanţă de contrast. 

Fig.119 Arteriografie periferică-anevrism aortă sub emergenţa arterelor renale

Pentru prevenirea fenomenelor dureroase ce se produc prin acţiunea iritantă a substanţei de contrast şi pentru a produce vasodilataţie se administrează iniţial Xilină, iar la sfârşitul injectării ser fiziologic.


Angiografia digitalizată este o metodă modernă de investigaţie care evidenţiază şi leziunile arterelor mici. Ea constituie un progres important  prin caracterul ei neinvaziv.

Se injectează substanţă de contrast într-un vas periferic de unde este antrenată în teritoriul de explorat. Prin prelucrare electronică după sistemul digital al imaginilor se obţin informaţii asupra morfologiei vasculare, estompându-se celălalte structuri anatomice.


Angiografia CT (fig.120) se realizează cu ajutorul aparatelor spirale. Este o metodă neinvazivă care permite reprezentarea tridimensională a sistemului arterial.

 Fig.120 Angicardiografia CT

Fig. 121 Tehnici de reconstrucţie angiografică CT-volume rendering, MIP


Angiografia prin IRM, recent introdusă în practică medicală, contituie a remarcabilă achiziţie. Costul ridicat al metodei este nesemnificativ faţă de avantajele ei: performantă, neinvazivă, permite un inventar lezional complet, neiradiantă.

Fig. 122 Examinare cardiacă prin IRM


Tomografia PET, SPET, metode noi pe plan mondial, la începuturi la noi.
Flebografia este o metodă de vizualizare a venelor prin administrarea intravenoasă a substanţei de contrast.


Spre deosebire de aorto-arteriografie, în flebografie concentraţia substanţei de contrast trebuie să fie mai scăzută 30%, aceasta pentru prevenirea acţiunii iritante, întrucât viteza de circulaţie este mai mică, în special în condiţii patologice, şi contactul cu endovena este mai lung. 


Dintre metodele utilizate amintim: flebografia anterogradă, flebografia retrogradă, flebografia intraosoasă, fleboscopia şi flebografia dinamică. Ele se execută în poziţie orizontală, oblică 65% (având ca obiectiv vizualizarea şi studierea nu numai a permeabilităţii şi stării colectorilor venoşi profunzi, dar şi funcţia valvulară a venelor perforate) sau verticală (pentru studiul funcţiei valvulare a venelor profunde şi superficiale). Ritmul de injectare al substanţei de contrast este mai lent decât la arteriografie, iar efectuarea clişeelor radiografice se face la intervale mai mari de timp.

Fig. 123 Flebografii periferice


Flebografia anterogradă constă în injectarea de substanţă de contrast într-o venă de pe faţa dorsală a labei piciorului după aplicarea unui garou submaleolar, urmată de efectuarea unor radiografii succesive la gambă şi coapsă. 


Flebografia retrogradă evidenţiază insuficienţa valvulară, prezenţa refluxului venos. Poziţia de examinare este verticală. Se puncţionează vena femurală superficială la nivelul triunghiul Scarpa. Se injectează 60 ml substanţă de contrast. În mod normal fluxul bolului de substanţă de contrast se face spre artera femurală comună, venele iliace. Refluxul este considerat normal până la prima pereche de valvule. În insuficienţa valvulară refluxul poate fi masiv, până la nivelul venelor gambei.


Flebografia transosoasă este indicată atunci când abordul venos este dificil. Cu ajutorul unui trocar se pătrunde în spongioasa calcaneeană în care se injectează substanţă de contrast.

Examenul radiologic al vaselor şi ganglionilor limfatici


Explorarea radiologică a vaselor şi ganglionilor limfatici se poate face prin radiografii simple şi prin radiografii cu substanţă de contrast.

Radiografia simplă - poate evidenţia calcificări ale ganglionilor limfatici.

Limfografia reprezintă o metodă de vizualizare a vaselor limfatice şi ganglionilor cu ajutorul unei substanţe de contrast.

Tehnica

1. Colorarea vaselor limfatice prin injectarea unei substanţe colorate (patent bleu-violet sau albastru de metilen) pe faţa dorsală a labei piciorului sau mâinii, interdigital.

2. Descoperirea chirurgicală a vasului limfatic prin incizie cutanată deasupra locului de injectare a colorantului.

3. Puncţionarea vasului limfatic cu un ac de calibru mic.

4. Injectarea substanţei de contrast (lipiodol ultrafluid sau substanţă de contrast hidrosolubilă) în vasul limfatic, cu presiune constantă într-un interval de timp lung. Injectarea se poate face cu seringa automată.

5. Efectuarea de radiografii la diferite intervale de timp în funcţie de teritoriul limfatic pe care dorim să-l explorăm.

Pentru evidenţierea vaselor limfatice facem radiografii ale membrului inferior sau superior imediat după terminarea injectării. Ganglionii inghinali se opacifiază la 5-10 minute după injectare, ganglionii pelvini la 10-15 minute, ganglionii lomboaortici la 20-25 minute, iar canalul toracic după 1 oră.


Persistenţa substanţei de contrast la nivelul ganglionilor limfatici este de 5-6 luni până la 1 an. 

     Fig. 124 Limfografie

Vasele limfatice apar ca nişte opacităţi liniare cu calibrul de 1 mm, care prezintă din loc în loc nişte dilatări reprezentând locul de inserţie a valvulelor limfatice.


Ganglionii limfatici apar pe radiografie sub forma unor opacităţi ovalare de aproxmativ 1 cm, omogene cu conturul net. La ganglion vin vase limfatice aferente şi pleacă vasele limfatice eferente.


În procesele patologice ale sistemului limfatic se observă diverse modificări radiologice:

· scăderea numărului de vase limfatice

· dilatarea vaselor limfatice

· mărirea ganglionilor limfatici

· structura neomogenă a opacităţii ganglionilor limfatici prin existenţa de lacune, 
dispunerea punctiformă a substanţei de contrast, opacifierea periferică ganglionară

· lipsa de opacifiere ganglionară.


În tumorile maligne ganglionare, limfografia ne ajută la precizarea diagnosticului, a stadiului de evoluţie, a tratamentului aplicat şi a prognosticului bolnavilor trataţi.


Evaluarea ganglionilor abdominali, retroperitoneali, mediastinali se face prin CT.

6.2
POZIŢIILE DE EXAMINARE ALE CORDULUI ŞI VASELOR DE LA BAZĂ


Imaginea radiologică a cordului şi vaselor mari este o imagine sumată şi pentru a-i putea studia elementele componente este necesară examinarea în mai multe incidenţe.


Examenul radiologic trebuie efectuat în plan frontal, sagital şi planuri oblice.


Poziţiile de examinare în planul frontal sunt:

· poziţii posteroanterioare

· poziţii anteroposterioare


Poziţiile oblice sunt: 

- oblică anterioară dreaptă (OAD), bolnavul este cu faţa anterioară a umărului drept la ecran

- oblică anterioară stângă (OAS), bolnavul este cu faţa anterioară a umărului stâng la ecran

- oblică posterioară dreaptă (OPD), bolnavul stă cu faţa posterioară a umărului drept la ecran

- oblică posterioară stângă (OPS), bolnavul stă cu faţa posterioară a umărului stâng la ecran.

Poziţiile laterale - în aceste poziţii bolnavul e aşezat cu planul frontal în lungul fascicolului de raze X şi, după cum stă, cu umărul drept sau cu umărul stâng la ecran, poziţia laterală poartă denumirea de poziţie laterală dreaptă sau stângă.

6.3 ANATOMIA RADIOLOGICĂ A INIMII ŞI VASELOR MARI

Cordul şi vasele mari sunt situate în regiunea mediastinală, având o poziţie oblică de sus în jos, de la dreapta la stânga şi dinnainte înnapoi. Se sprijină pe diafragm prin ventricolul drept, care constituie partea anterioară a cordului; ventricolul stâng are o situaţie posterioară şi delimitează marginea stângă a cordului. Atriul stâng este situat posterior şi nu ajunge la contururile laterale ale cordului. Atriul drept constituie marginea dreaptă inferioară a lui.


Pedicolul vascular este constituit de vena cavă superioară, aorta ascendentă şi crosa şi artera pulmonară.

Fig. 125 Arcurile inimii


Imaginea radiologică a cordului şi vaselor mari în poziţia posteroanterioară este aceea a unei opacităţi de formă triunghiulară cu baza pe diafragm şi vârful în sus. Marginile opacităţii cardiovasculare sunt reprezentate de trei arcuri în partea stângă, două arcuri în partea dreaptă, delimitate între ele prin depresiuni care sunt însemnate cu litere: D - pentru marginea dreaptă, S - pentru imaginea stângă.

Marginea dreaptă a cordului este constituită din două arcuri:

- arcul inferior drept format de atriul drept, este convex şi situat la o distanţă dublă de linia
mediană faţă de cel superior


- arcul superior drept, format de vena cavă superioră. La persoanele 
în vârstă, acest arc este format de aorta ascendentă. El are o 
formă 
rectilinie.


Depresiunea între arcul superior  şi inferior drept e notată cu litera D, iar întretăierea arcului inferior drept cu diafragmul cu litera D'.


Marginea stângă a cordului este reprezentată de trei arcuri:

· arcul superior, convex - format de butonul aortic

· arcul mijlociu, concav - format în cele 2/3 superioare de artera pulmonară, iar în 1/3 inferioară de urechiuşa stângă

· arcul inferior, convex - format de ventricolul stâng.


Limita dintre arcul mijlociu şi inferior e marcată de punctul S (G), iar vârful cordului prin punctul S' (G').

Diametrele şi dimensiunile cordului


În medicina umană se utilizează măsurătorile introduse de şcoala franceză Vaquez Bordet. Diametrele cordului se pot grupa în: diametre globale şi diametre parţiale.

Diametre globale:

· diametrul longitudinal DSi - reprezintă axul cordului şi măsoară aproximativ 13 cm

· diametrul transversal - este suma a două linii orizontale h, h1 care unesc punctul cel mai proeminent al arcurilor inferioare cu verticala mediană - măsoară 12 cm

· diametrul bazal - corespunde şanţului atrio-ventricular Di-S - măsoară 10 cm.

Diametre parţiale:

· coarda ventricolului drept DD'

· coarda ventricolului stâng SS'

· săgeata ventricolului stâng

· coarda ventricolului drept DS'

Fig. 126 Diametrele cordului
În afara acestor diametre pentru măsurarea diametrului cordului se mai utilizează:

· unghiul de dispariţie a vârfului, adică unghiul de rotaţie a pacientului în OPD la care opacitatea coloanei acoperă vârful cordului. În mod normal el măsoară 20-30o
· raportul cardio-pulmonar - reprezintă raportul între lărgimea opacităţii cordului şi lărgimea bazei toracelui, acest raport este normal 1/3.

Măsurarea diametrelor aortei


Există mai multe metode de determinare a diametrului aortei. Metoda Kreuzfuchs: se bazează pe raporturile esofagului cu regiunea istmică a aortei. După opacifierea cu bariu a esofagului se măsoară distanţa între marginea lui stângă şi punctul cel mai lateral al butonului aortic. Diametrul aortic e variabil cu vârsta.

Imaginea cordului în poziţia oblic anterioară dreaptă


Prin rotirea cu 60o a bolnavului spre stânga obţinem poziţia OAD (fig.127). Opacitatea cardiacă prezintă în acest caz două imagini: 

· marginea dreaptă răspunde aproape în întregime atriului stâng, formând un arc convex, în sus acesta se continuă cu vena cavă superioară

· marginea stângă e formată de ventricolul drept, iar superior de trunchiul aortei pulmonare; coloana vertebrală împreună cu marginea dreaptă a opacităţii cardiovasculare formează spaţiul retrocardiac al lui Holzknecht, care măsoară 2-3 cm.

 Fig.127 Imaginea cordului în OAD

Imaginea cordului în poziţia oblic anterioară stângă


Prin rotirea cu 45o a bolnavului spre dreapta, septul interventricular devine perpendicular pe planul de proiecţie, astfel încât, în această incidenţă, se proiectează toate cavităţile cardiace, această poziţie constituind "poziţia celor patru cavităţi". Marginea dreaptă corespunde superior atriului drept, inferior ventricolului drept, iar marginea stângă - superior atriului stâng, inferior ventricolului stâng. În această poziţie aorta toracică se evidenţiază în toată întinderea ei. Aorta ascendentă se proiectează în porţiunea superioară a marginii drepte. Crosa separă spaţiul retrocardiac într-o porţiune superioară - "triunghiul aortei" şi o porţiune inferioară - "triunghiul pulmonarei" în care se proiectează artera pulmonară stângă.


Poziţia şi forma cordului variază cu tipul constituţional, cu vârsta şi cu poziţia diafragmului. 

Fig.128 Imaginea cordului în OAS


Cordul verticalizat - se întâlneşte la  astenici, are axul longitudinal aproape vertical, vârful cordului apropiat de liania mediană, arcul inferior stâng şi drept simetrice, limita între arcurile marginii stângi ştearsă.

 Fig. 129 Cordul verticalizat

O variantă a cordului verticalizat este cordul în picătură - în acest caz, conturul inferior al cordului este separat, în inspir, de diafragm printr-o zonă clară.


Cordul orizontalizat - se întâlneşte la obezi. Axul longiudinal al cordului este orizontalizat, cordul este culcat pe diafragm şi se desfăşoară în sens transversal spre stânga.


Cordul senil - se aseamănă cu cordul orizontalizat.


Cordul copilului mic - se caracterizează prin: buton aortic şters, pedicol vascular lărgit, golful cardiac aplatizat; comparativ cu cordul adultului şi volumul toracelui, cordul copilului este mai mare şi cu diviziunea în arcuri mai puţin netă. 

Fig. 130 Cordul la copil

Are configuraţie mitrală datorită faptului că cordul drept şi conul pulmonarei sunt mai mari în primii ani ai copilăriei. Uneori, această configuraţie se menţine la femeile adulte.

6.4 SEMIOLOGIA RADIOIMGISTICĂ A BOLILOR CARDIOVASCULARE


Afecţiunile cordului şi vaselor produc diferite modificări ale aspectului normal, care însumate, realizează tablouri radiologice specifice ce permit punerea diagnosticului.

Modificările radiologice elementare constau în:

· modificări de sediu şi poziţie

· modificări de dimensiuni şi formă

· modificări ale pulsaţiilor

· calcificări


Modificările de sediu şi poziţie: sunt produse de afecţiuni intratoracice (cardiace, extracardiace) şi extratoracice.

Modificările de volum

Repercursiunile diferitelor boli ale inimii şi vaselor asupra fibrei musculare miocardiace se traduc prin două tipuri de leziuni - atrofia şi hipertrofia:

· atrofia se produce atunci când activitatea unei cavităţi scade şi este caracterizată radiologic prin micşorarea ei de volum

· hipertrofia  şi dilataţia se produc atunci când activitatea cordului creşte peste normal, fie printr-o umplere cu cantitate mai mare de sânge, fie prin necesitatea învingerii unui obstacol. Ele se caracterizează radiologic printr-o mărire a volumului cardiac.

Dilatarea de rezistenţă


Existenţa unui obstacol care jenează scurgerea normală a sângelui produce iniţial un proces de hipertrofie (dilataţie tonogenă) a fibrei musculare care are drept consecinţă o mărire a cavităţii în sens longitudinal. Cu timpul, fibra musculară devine insuficientă, nu mai poate învinge rezistenţa şi se produce o creştere a diametrului transversal al cavităţii (dilataţie miogenă).

Dilatarea de umplere


La fel ca şi dilatarea de rezistenţă, evoluează în doua faze: de hipertrofie (dilataţie tonogenă) şi de dilataţie proriu zisă (dilataţie miogenă), datorită efortului musculaturii de a expulza o cantitate sporită de sânge în timpul sistolei ventriculare.

Radiologic dilataţia de rezistenţă a ventricolului stâng este caracterizată prin:

· hipertrofia:

· rotunjirea arcului inferior stâng cu pulsaţii ample la acest nivel

· accentuarea butonului aortic datorită aportului sanguin crescut

· dilataţia:

· alungirea arcului inferior stâng cu mărirea diametrului transversal

· scăderea pulsaţiilor la acest nivel

· accentuarea butonului aortic

· configaraţie aortică tipică

Dilataţia atrială dreaptă - apare ca o mărire a arcului inferior drept, care proemină în câmpul pulmonar.

Modificări de formă


Afecţiunile diferitelor cavităţi cardiace duc la modificarea formei cordului cu realizarea unor configuraţii patologice cardiovasculare specifice: configuraţie mitrală, configuraţie aortică, configuraţie miocarditică, configuraţie pericardică.
· Configuraţia mitrală este caracterizată printr-o formă triunghiulară a cordului cu baza pe diafragm, vârful în sus şi este realizată prin aspectul rectiliniu al marginii stângi.

· Configuraţia aortică este configuraţia în care există o accentuare a butonului aortic, a arcului inferior stâng şi o adâncire a concavităţii golfului cardiac.

· Configuraţia miocarditică este caracterizată printr-o mărire globală a opacităţii cardiace, care are forma de triunghi isoscel, arcurile cordului sunt puţin exprimate, iar pulsaţiile cardiace slabe.

· Configuraţia pericardică apare atunci când cantitatea de lichid din sacul pericardic este mare. Opacitatea cardiacă este mărită, triunghiulară, lipsită de pulsaţii, arcuri cardiace şterse fără modificări ale volumului în inspiraţie şi expiraţie forţată. Pedicul vascular îngust. Unghiul cardiofrenic ascuţit.
· Modificările pulsaţiilor cardiace constau în: modificări ale frecvenţei, ritmului (tahicardie, bradicardie, aritmie), amplitudinii, absenţa pulsaţiilor în anumite porţiuni (zone mute).

· Calcificările apar în stenoza mitrală, ateroscleroza coronară, pericardite, etc.
6.5 VALVULOPATII
Valvulopatiile mitrale

Stenoza mitrală
Este o valvulopatie de cauză reumatismală care apare mai frecvent la femei, la pubertate, având drept consecinţă o micşorare a orificiului mitral. Aceasta duce la o creştere a cantităţii de sânge în atriul stâng, la dilatarea lui, la creşterea presiunii în venele pulmonare şi ulterior creşterea rezistenţei arborelui arterial pulmonar.

Radiologic, în stenoza mitrală, se produc modificări ale siluetei cardiace şi modificări pulmonare.
· Modificările siluetei cordului sunt aproape patognomonice, realizând configuraţia mitral stenotică caracterizată prin:

a) micşorarea butonului aortic - datorită reducerii debitului sanguin în aortă, a rotaţiei cordului spre stânga şi dilatării arterei pulmonare

b) rectitudinea sau bombarea arcului mijlociu este produsă prin:

- dilatarea arterei pulmonare

- dilatarea căii de ieşire a ventricolului drept, care ridică emergenţa pulmonarei şi produce o rotaţie a cordului spre stânga

- în mai mică măsură prin dilatarea atriului stâng

c) micşorarea arcului inferior stâng - punctul S apropiat de Si, coarda ventricolului stâng micşorată

d) dilatarea atriului stâng -  se evidenţiază prin examinarea în poziţie OAD, mărimea spaţiului  retrocardiac Holtzknecht (normal 2-3 cm), dându-ne relaţii importante în acest sens. Prin examinarea esofagului cu pastă baritată se poate aprecia mai bine această micşorare în grade variabile a spaţiului retrocardiac (gradul I - amprentă a atriului pe conturul anterior al esofagului; gradul II -  împingerea esofagului până la coloana vertebrală; gradul III - esofagul este împins posterior, dincolo de faţa anterioară a corpilor vertebrali. În poziţie posteroanterioară se evidenţiază dilatările cele mai importante ale atriului stâng. Astfel, uneori atriul stâng apare în interiorul siluetei cardiace constituind conturul dublu concentric. Atunci când depăşeşte conturul drept al cordului, poate forma un al 3-lea arc (mijlociu), contituind conturul dublu festonat sau poate înlocui arcul inferior drept - contur dublu inversat. De asemenea,  prin dilatarea atriului stâng se măreşte unghiul de bifurcare al traheei (70-80o). Dilatarea atriului stâng nu e proporţională cu gradul stenozei.

Calcificările valvulelor mitrale apar ca nişte concreţiuni radioopace animate de mişcări pulsatile. Ele devin evidente pe radiografiile cu raze dure. 

Fig.131 Modificările cordului în configuraţia mitrală

Fig.132 Modificările atriului stâng

Fig.133 Configuraţii mitrale

· Modificările pulmonare

Constau în:

a) modificări ale hilurilor - aşa numitele hiluri de stază, care pot îmbrăca două aspecte:

· hiluri de tip venos - sunt hilurile mari, de tip stufos cu prelungiri spre parenchim, mai bogate intercleidohilar (liniile Syle)

· hiluri de tip arterial - sunt hilurile cu un desen ceva mai sărac decât precedentele, în care se evidenţiază imaginea arterelor pulmonare separate printr-o zonă transparentă de opacitatea cardiacă, luând aspectul "în toartă de amforă"

b) modificări în parenchim:  transudatele alveolare determină apariţia de opacittăţi cu localizare mediopulmonară şi bazală de intensitate slabă, de aspect floconos, care dispar la tratamentul cu diuretice şi tonicardiace. 

Fig. 134 Modificările în circulaţia pulmonară (configuraţia mitrală)


Staza pulmonară de durată poate duce la impregnarea cu pigment hematic al celulelor alveolare, cu apariţia unei fibroze reactive în focare miliare – aşa numita hemosideroză.


Staza limfatică perilobulară duce la apariţia, în regiunile bazale laterale ale plămânilor, a unor opacităţi liniare mici - liniile Kerley B, în regiunile subclaviculare - Kerley A,  în regiunile mediopulmonare - Kerley C.

c) modificări pleurale -  transudat în pleură realizând imagine de revărsat lichidian liber în marea cavitate sau închistat în scizuri. 

d) Mărirea unghiului de bifurcaţie al traheii


Caracteristic modificărilor pulmonare este marea lor variabilitate, dinamica, evoluţia lor rapidă de la o zi la alta sub influenţa tratamentului.


Diagnosticul diferenţial al stenozei mitrale se face cu cordul pulmonar cronic, în care atriul stâng este de dimensiuni normale şi cu afecţiunile cardiace congenitale, în care pe lângă dimensiunile normale ale atriului stâng există şi alte semne însoţitoare. 

Fig.135 Amprentarea esofagului în stenoza mitrală


Examenul radiologic permite aprecierea stadiului de evoluţie al stenozei mitrale, a stării de adaptare prin aprecierea stării funcţionale a miocardului ventricolului drept. Lipsa de interesare a diametrului transversal este semnul celei mai bune adaptări funcţionale. Interesarea cordului drept duce la mărirea diametrului transversal cu ridicarea vârfului cardiac şi a arcului inferior drept, transformnd unghiul cardio-frenic drept într-un unghi obtuz. De asemenea, se produce o ameliorare a aspectului pulmonar, în schimb apare staza în venele cave.

Insuficienţa mitrală


Este o valvulopatie de natură endocarditică reumatismală, de cele mai multe ori asociată cu stenoza caracterizată printr-o închidere incompletă a orificiului mitral. Datorită acestui fapt, în timpul sistolei ventriculare se produce o regurgitare a sângelui din ventricolul stâng în atriul stâng cu dilatare de umplere a acestuia şi hipertrofie de umplere a ventricolului stâng prin sângele pendular.


Radiologic este caracterizată prin:

· mărirea ventricolului stâng - se realizează la început în sens anteroposterior, fiind evidenţiată prin aprecierea unghiului de dispariţia a vârfului; în stadiile avansate ea este vizibilă prin mărirea arcului inferior stâng - SS' mare, coardei ventricolului stâng şi săgeata mărită

· atriul stâng dilatat, precum şi dilatarea moderată a arterei pulmonare, duce la aplatizarea golfului cardiac. La fiecare sistolă ventriculară, atriul stâng suferă o expansiune şi comprimă esofagul aflat în vecinătate, astfel încât la o examinare cu pastă baritată aceasta regurgitează - constituind "semnul regurgitaţiei sistolice".

Fig.136 Modificările în insuficienţa mitrală

Decompensarea prin insuficienţa cordului drept este evidenţiată prin mărirea şi deplasarea spre dreapta a inimii însoţită de ameliorarea stazei pulmonare. Trebuie amintită aici şi noţiunea de insuficienţă mitrală funcţională - aceasta reprezintă o dilatare a inelului valvular produsă de diferite afecţiuni - de obicei aortice - în care apare aspectul de mitralizare al afecţiunii de bază.

Boala mitrală

Reprezintă o asociere a stenozei şi insuficienţei mitrale cu predominanţa uneia dintre ele. Este cel mai frecvent întâlnită în practica medicală. Radiologic se caracterizează prin asocierea semnelor celor două afecţiuni.

Valvulopatiile aortice

Insuficienţa aortică

Este o valvulopatie caracterizată printr-o închidere incompletă a valvulelor aortice. Poate fi produsă de cauze diferite: endocardită valvulară reumatică (Corigan), aortită luetică (Hodgson), ateromatoză, traumatisme şi funcţională. Datorită închiderii incomplete a valvulelor aortice se produce un reflux diastolic ventricular, ceea ce duce la hipertrofia, apoi la dilatarea de umplere a ventricolului stâng, precum şi la apariţia unor pulsaţii ample la nivelul aortei.

Modificările radiologice în insuficienţa aortică constituită sunt patognomonice, realizând configuraţia aortică caracterizată prin:

· lărgirea pedicolului vascular prin dilatarea aortei ascendente şi accentuarea importantă a butonului aortic

· mărirea arcului inferior stâng prin hipertrofia şi dilatarea ventricolului stâng

· adâncirea arcului mijlociu. 

  ig.137 Reprezentarea schematică a configuraţiei aortice
F


La examenul radioscopic, se evidenţiază pulsaţii ample la nivelul arcului inferior stâng, a aortei ascendente şi butonului aortic.


Dilatarea pronunţată ventriculară stângă duce la lărgirea orificiului mitral cu apariţia insuficienţei mitrale funcţionale - vorbim în acest caz de "mitralizarea" inimii. Radiologic, asistăm la o modificare a configuraţiei de bază prin aplatizarea golfului cardiac. Se produce, cu timpul, stază pulmonară şi apoi o dilatare a cordului drept. Atunci când hipertrofia şi dilatarea ventriculară stângă este foarte importantă, el proemină în ventricolul drept căruia îi va reduce volumul şi debitul, astfel încât pot apare semne de stază în marea circulaţie. Acesta constituie sindromul Bernheim.

Stenoza aortică


Este o valvulopatie caracterizată printr-o stenozare a orificiului circumscris de valvulele aortice. Ea poate avea origine endocarditică (infecţioasă, reumatismală) sau arterială (luetică). Datorită micşorării orificiului aortic se produce o hipertrofie şi dilatare de rezistenţă a ventricolului stâng şi o dilatare a aortei ascendente prin izbirea puternică a jetului de sânge pe peretele aortic.

Fig.138 Tipuri de configuraţie aortică

Fig. 139 Cord configurat aortic

Fig. 140 Cord aortico-hipertensiv


Apectul radiologic este caracterizat printr-o lărgire a pedicolului vascular, prin dilatarea aortei ascendente, micşorarea butonului aortic, care prezintă pulsaţii mici şi hipertrofia şi dilatarea ventricolului stâng.

Valvulopatii tricuspidiene


Leziunile valvulelor tricuspide sunt rar întâlnite în practica medicală. Sunt de obicei congenitale şi însoţesc alte valvulopatii.

Stenoza tricuspidiană este de obicei congenitală. Se caracterizează prin mărirea diametrului transversal şi deplasarea spre dreapta şi în sus a arcului inferior drept. Câmpurile pulmonare sunt foarte transparente, debitul sanguin în artera pulmonară fiind mic.

Insuficienţa tricuspidiană este cel mai frecvent funcţională, foarte rar de natură endocarditică.

E caracterizată prin configuraţia tipic tricuspidiană de "cord în sabot" cu mărirea pronunţată a diametrului transversal, ridicarea vârfului cordului şi deplasarea spre dreapta şi în sus a arcului inferior drept cu pulsabilitate amplă sistolică la acest nivel. Câmpurile pulmonare sunt hipertransparente.

Valvulopatiile pulmonarei

Stenoza areterei pulmonare

Stenoza arterei pulmonare poate fi congenitală sau dobândită (endocarditică).

Este caracterizată prin configuraţia mitrală a cordului cu aspectul normal al atriului stâng.

Fig. 140 Elementele modificate în valvulopatiile pulmonare

Insuficienţa valvulelor arterei pulmonare

Este de cele mai multe ori funcţională, foarte rar dobândită (endocarditică). In închiderea incompletă a orificiului pulmonar se produce regurgitaţia sângelui în ventricolul drept, care se hipertrofiază şi apoi se dilată. Se realizează configuraţia mitrală (dar cu atriul stâng normal) cu pulsaţii ample la nivelul vaselor pulmonare.

Leziuni valvulare combinate

Stenoza mitrală şi insuficienţa aortică realizează cordul mitroaortic caracterizat prin configuraţia mitral-stenotică la care se adaugă mărirea moderată a ventricolului stâng. Aorta este de calibru normal, excepţional cu pulsaţii ample, deoarece umplerea deficitară cu sânge a ventricolului stâng împiedică creearea condiţiilor necesare dilatării dinamice a aortei.

Viciul triorificial (mitral, aortic, tricuspidian) realizează aspectul de cord global mărit predominant drept.

Leziuni mitrale şi tricuspidiene - duc la apariţia unor inimi foarte mari, sferice, cu pedicol vascular îngust.

6.6 AFECŢIUNILE MIOCARDULUI

Majoritatea afecţiunilor cardiace se însoţesc de leziuni ale miocardului care, cu timpul, duc la mărirea de volum a inimii.


Cauzele miocarditelor sunt multiple: reumatism, boli infecto-contagioase, stări alergice, boli metabolice, endocrine, etc. 

Ele evoluează sub formă supraacută, acută, subacută şi un stadiu final cicatricial.

Fig.142 Configuraţia miocarditică

Semnele radiologice ale miocarditelor sunt: mărirea diametrelor cardiace cu realizarea unui cord de formă triunghiulară ce se modifică cu inspiraţia, culcat pe diafragm, cu arcurile foarte puţin evidente. Hilurile sunt mari datorită stazei.


În scleroza coronară nu sunt evidente întotdeauna modificări ale imaginii cardiace; atunci când apare pe fondul unei hipertensiuni se produce dilatare ventriculară stângă care realizează configuraţia aortică. Decompensarea stângă se evidenţiază prin apariţia mitralizării sau edemului pulmonar perihilar. Evidenţierea directă a sclerozei coronarelor este posibilă numai în cazul unor  calcificări incluse.


În unele miocardite, în urma alterării miocardului, apar anevrisme ale cordului care se prezintă ca opacităţi intim legate de cord, de formă ovalară. La acest nivel pulsaţiile sunt mici, lipsesc sau sunt de sens invers (pulsaţii paradoxale).


Investigaţiile imagistice (echografia, angiocardiografia prin IRM, tomografia SPECT sau PECT) au o mare valoare prognostică a acestor tipuri de leziuni.

Tumorile cardiace - au o frecvenţă redusă.

Mixomul atrial se localizează la nivelul atriului stâng. Se diagnostichează echografic şi angiocardiografic. 

Radiografia cordului poate evidenţia o configuraţie mitral-stenotică.

6.7 AFECŢIUNILE PERICARDULUI


Revărsatul pericardic


Existenţa în sacul pericardic a unei cantităţi de lichid ce depăşeşte 300-500 ml este evidenţiată radiologic. Natura lichidului poate fi variată: exudativă, transudativă, hemoragică. Repartiţia lichidului în sacul pericardic nu este uniformă, el este mai abundent în jumătatea stângă, mai ales la vârful inimii şi supradiafragmatic şi în cantitate mai mică în jumătatea dreaptă şi spre peretele anterior. Aspectul opacităţii cardiace este variabil cu cantitatea de lichid. Umbra cardiacă este mărită bilateral, mai ales spre stânga, având un aspect triunghiular. Pedicolul vascular este îngust, având formă de trapez. Cele două margini ale opacităţii cardiace se indepărtează, descriind arcuri mari convexe spre diafragm. Limitele dintre arcurile marginilor cordului sunt şterse. Raportul cardio-toracic e inversat. Uneori, în interiorul acestei mase opace se distinge o opacitate mai intensă, care reprezintă opacitatea cordului, realizându-se în felul acesta un contur dublu. În poziţia oblică, spaţiile retrocardiac şi presternal sunt pensate. În poziţia orizontală imaginea cordului se modifică. Acesta tinde să devină sferic prin deplasarea proximală a lichidului. 

Fig. 143 Configuraţia pericarditică

Fig. 144 Cord în carafă-pericardită

La examenul radioscopic, în cazul revărsatelor lichidiene mari, pulsaţiile sunt absente.


Diagnosticul diferenţial se face cu cordul bovin, leziunile mitrale, tricuspidiene şi unele afecţiuni congenitale.

Revărsatele lichidiene se pot resorbi complet cu restitutio ad integrum, se pot închista parţial sau se pot instala simfizele pericardice.


Revărsatele pericardice închistate  apar ca opacităţi de intensitate costală, ovalare făcând corp comun cu opacitatea cardiacă, situate de obicei pe conturul drept al cordului. Ele se alungesc în inspiraţie profundă. Trebuie diferenţiate de anevrismele vaselor mari, de pleurezie închistată, chistele pleuropericardice, diverticol pericardic.


Simfiza pericardică se poate prezenta sub două aspecte:

· concretio cordis

· acretio cordis.


Concretio cordis - reprezintă simfiza foiţelor pericardice între ele cu îngroşarea lor.


Acretio cordis - reprezintă simfiza foiţelor pericardice parietale cu pleura mediastinală şi fascia endotoracică.


În concretio cordis este împiedicată destinderea diastolică a inimii cu insuficienţă circulatorie. În acretio cordis suferă contracţia, producându-se o dilatare a cordului. 

Fig. 145 Calcificări pericarditice

Examenul radiologic evidenţiază un cord de mărime normală sau discret mărit cu contururile neregulate în acretio cordis şi cu imobilitatea inimii la modificările de poziţie, tracţiunea sternului şi ridicarea hemidiafragmului stâng în sistola ventriculară. În concretio cordis se observă absenţa pulsaţiilor cardiace, având însă mobilitatea păstrată dar forma invariabilă cu poziţia.


Se pot produce depozite calcare care înconjoară complet inima - realizând aspectul de cord în cuirasă (panzerherz)-fig. 145 sau sub formă de opacităţi liniare localizate în zonele mai puţin mobile ale cordului.


Pneumopericardul –fig.146- reprezintă prezenţa de aer în cavitatea pericardică. Atunci când este asociată cu lichid, realizează hidro -pneumopericardul. El poate să apară în următoarele împrejurări: după puncţii pericardice, traumatisme, intervenţii chirurgicale pe torace, fistule sau în pericardita cu germeni gazogeni.

Fig.146 Hidropneumopericard


Radiologic, în ortostatism, apare aspectul unui triunghi transparent de ambele părţi ale opacităţii cardiace, delimitată lateral de foiţele pericardului îngroşate, iar inferior de lichid.

Chistele pericardice

Sunt întâlnite rar în practica medicală şi sunt, de obicei, congenitale. Apar ca nişte opacităţi pe conturul drept al inimii.

Tumorile pericardului se întâlnesc foarte rar. Ele pot fi benigne sau maligne. Cele maligne se însoţesc frecvent de revărsate pericardice sanguine. 

Plăgile inimii

Se descoperă radiologic prin apariţia unei hemopericardite cu aspectul de tamponadă cardiacă (inimă îngheţată).

Corpii străini intracardiaci pot fi localizaţi:

· intramural

· intracavitar

6.8 AFECŢIUNI CARDIACE CONGENITALE

Malformaţiile cardiace congenitale, capitol predominant al patologiei cardiace infantile (de primă copilărie), constituie, la adult, 5% din tabloul afecţiunilor cardiace.

Clasificare: 

1) Malformaţii cardiace fără şunt:

a) poziţii anormale ale inimii şi vaselor mari (ectopii, dextrocardii, anomalii de arc aortic)
b) malformaţii orificiale (stenoze, insuficienţe, boala Ebstein)

c) malformaţii ale vaselor mari (stenoze, anomalii de implantare a venelor)

2) Malformaţii cardiace cu şunt:

a) şunt stânga-dreapta (necianogene) - comunicaţie interatrială, comunicare interventriculară, persistenţa canalului arterial

b) şunt dreapta-stânga (cianogene) - tetralogia Fallot, complexul Eisenmenger, dextropoziţia extremă a aortei cu transpoziţia arterei pulmonare, transpoziţia aortei cu pulmonara cu emergenţă normală, sindromul Taussig-Bing, trilogia Fallot, stenoza sau atrezia tricuspidiană, trunchiul arterial comun.

	CIANOGENE
	NENCIANOGENE

	Transpoziţia vaselor mari

Complexul Eisenmenger

Tetralogia Fallot

Trunchi arterial comun

Atrezie tricupsidiană

Trilogia fallot


	Persistenţa de canal arterial

Defect septal interventricular

Defect septal interatrial

Sindromul Lutenbacher

Stenoză pulmonară izolată

Anomalia Ebstein 

Coarctaţia de aortă

Stenoză pulmonară - ocazional


Progresele realizate în ultimul timp în domeniul chirurgiei cardiace - ramură tânără a chirurgiei, precum şi apariţia şi dezvoltarea specialităţii de anestezie-reanimare, permit astăzi, în malformaţiile cardiace congenitale, soluţii terapeutice cu rezultate uneori spectaculoase. Se desprinde de aici necesitatea unui diagnostic de precizie. Din serialul de investigaţii cardiovasculare, echocardiografia, angiocardiografia şi cateterismul deţin rolul suveran; celelalte metode de explorare având o valoare orientativă.

Din multitudinea tipurilor de malformaţii cu asociaţiile lor posibile menţionăm pe cele mai frecvent întâlnite în practica medicală.


Stenoza istmului aortic - reprezintă o îngustare în grade variabile a istmului aortic. Este însoţită de multe ori şi de alte malformaţii (emergenţa  ramurilor crosei). Ea poate fi localizată deasupra emergenţei subclavicularei stângi (formă înnaltă) sau sub emergenţa ei (formă joasă).

Există două tipuri de stenoză a istmului aortic:

1) tipul infantil: caracaterizat printr-o stenoză foarte strânsă şi întinsă asociată cu persistenţa canalului arterial, astfel încât 1/2 inferioară a corpului primeşte sânge venos, ceea ce duce la apariţia cianozei. Prognosticul acestei forme este grav.

2) tipul adult: caracterizat printr-o stenoză incompletă pe o porţiune redusă a istmului. Circulaţia segmentelor substenotice se realizează prin anastomozele vaselor brahiocefalice cu ramurile aortei descendente (mamare - intercostale).


Aspectul radiologic este caracterizat prin modificări ale cordului şi existenţa circulaţiei colaterale.

Fig.147 Coarctaţia de aortă

Fig. 148 Semnul Rossler

Modificările cardiace apar cu atât mai repede cu cât stenoza este mai strânsă. În formele largi de stenoză, aspectul cordului poate rămâne nemodificat. În stenozele moderate, se realizează configuraţia aortică a cordului: cu pedicol vascular lărgit mai ales spre dreapta, cu marginea convexă, butonul aortic - mic de obicei, datorită stenozei, uneori apare un fals buton aortic, situat mai sus, realizat prin dilatarea arterei subclaviculare, hipertrofia şi dilatarea ventricolului stâng. Dezvoltarea circulaţiei colaterale intercostale duce la apariţia de eroziuni pe marginea inferioară a coastelor (semnul lui Rossler).


Diagnosticul de certitudine al stenozei istmului aortic se face prin aortografia toracică.


Defectul septal atrial: malformaţie constând în persistenţa unui ostium primum sau secundum cu reflux stânga-dreapta, produncându-se o încărcare de umplere a cordului drept. 

  Fig.149 Defectul septal atrial

Radiologic: inima apare mărită transversal prin dilatarea cavităţilor drepte şi a conului şi trunchiului arterei pulmonare, ceea ce onferă cordului aspectul mitral. Hilurile şi desenul pulmonar sunt accentuate.


Angiocardiografia evidenţiază dextrogramă completă concomitentă cu levograma.


Asocierea defectului septal atrial cu stenoza mitrală constituie sindromul Lutembacher.


Defectul septal ventricular - malformaţie contând într-o închidere incompletă a septului interventricular în porţiunea membranoasă sau în porţiunea musculară, producndu-se reflux stânga-dreapta cu încărcare de umplere a ventricolului drept.


Radiologic: inima poate fi normală, cu discretă proeminenţă a arterei pulmonare sau dilatată global, de aspect globulos, sferic.

[image: image206.png]


Fig. 150 Defectul septal ventricular

Angiocardiografia evienţiază dextrogramă incompletă (ventriculară) concomitentă cu levogramă.


Lipsa de dezvoltare a septului interventricular realizează un ventricol cardiac unic – aşa numita inimă triloculară, asocierea unui defect septal interatrial realizează inima biloculară.


Persistenţa canalului arterial - malformaţie mai frecventă la femei, cu şunt din aortă în pulmonară, încărcare ventriculară dreaptă şi a circulaţiei pulmonare.


Radiologic - inima este normală sau mărită global. Artera pulmonară este dilatată, hilurile şi desenul pulmonar accentuat. Când implantarea se face pe una din ramurile pulmonarei, aspectul se realizează unilateral.

Diagnosticul se pune prin aortografie.


Tetralogia Fallot - este caracterizată prin defect septal interventricular, dextropoziţia aortei, stenoză subvalvulară sau infundibulară a arterei pulmonare, dilatare şi hipertrofia ventricolului drept.

 Fig. 151 Tetralogia Fallot

Radiologic: hipertrofia şi dilatarea cordului drept cu realizarea aspectului de "cord în sabot", adândirea golfului pulmonarei, pedicol vascular lărgit, hilurile şi desenul pulmonar slab reprezentate.

Diagnosticul se pune prin cateterism cardiac şi angiocardiografie. 

 Fig.152 Tetralogia Fallot-angiocardiografie

Complexul Eisenmenger: este caracterizat prin defect septal interventricular, dextropoziţia aortei, dilatarea cordului drept.


Radiologic: inima este mărită transversal cu pulmonara pronunţată. Hilurile şi desenul pulmonar este accentuat.

Cateterismul şi angiografia - precizează diagnosticul.


Trilogia Fallot este caracterizată prin stenoza arterei pulmonare, defect septal atrial, dilatare şi hipertrofie ventriculară dreaptă.


Radiologic: aspectul cordului seamănă cu cel din stenoza pulmonară pură, la care se adaugă o mărire a atriului drept.

 Fig. 153 Trilogia Fallot-angiocardiografie
6.9 AFECŢIUNILE VASELOR

Afecţiunile aortei

Aortitele sunt procese inflamatorii de etiologie polimorfă.


Radiologic se observă o mărire a diametrului aortic, alungirea şi încurbarea ei (derulare aortică), creşterea opacităţii, scăderea amplitudinii pulsaţiilor. De obicei, ele se însoţesc de leziuni ale ventricolului stâng, care apare mărit.

Anevrismele reprezintă dilataţii localizate ale aortei. Ele pot avea diferite forme: sacciforme, fusiforme, etc. Cel mai frecvent, sunt situate pe aorta ascendentă. Radiologic, apar ca o opacitate de formă ovală, de mărime variabilă, care face corp comun cu aorta, fiind situată în partea dreaptă a opacităţii mediastinale în cazul situaţiei pe aorta ascendentă şi în partea stângă şi posterior, atunci când sunt situate pe aorta descendentă.

Conturul opacităţii este, în mod obişnuit, net, uneori este şters, neregulat în cazul unor reacţii inflamatorii de vecinătate; opacitatea este omogennă, pulsatilă; mai târziu din cauza organizării fibroase a cheagurilor şi depunerii de săruri minerale, opacitatea devine neomogenă şi nepulsatilă. Atunci când anevrismele se dezvoltă în apropierea unor formaţiuni osoase, ele produc eroziuni (coloană vertebrală, stern, etc.).

Fig. 154 Diferite localizări ale anevrismelor aortice

Fig. 155 Anevrisme aortă toracică

Fig. 156 Anevrism aortă abdominală-stânga CT, dreapta angiografie


Anevrismele disecante se formează prin decolarea intimei, atunci când există o soluţie de continuitate la nivelul endarterei. Echografic şi computer-tomografic se observă lărgirea calibrului aortic, existenţa a două lumene (adevărat şi fals) separate de intimă (flapp intimal). 

 Fig. 157 Anevrism disecant

Diagnosticul de certitudine se pune prin aortografia clasică, computer-tomografia spirală, IRM.


Tromboza aortică se localizează, de obicei, la nivelul aortei abdominale, la bifurcaţie. Cuprinde o porţiune variabilă a vasului, uneori ajungând sub emergenţa arterelor renale (sindromul Lerriche). 

 Fig. 158 Sindrom Lerriche-angiografie
Se precizează diagnosticul prin aortografie, care evidenţiază un stop al substanţei opace cu limita de obicei convexă, neregulată. Circulaţia colaterală abundentă revascularizează segmentul substenotic.
Afecţiunile arterelor periferice

Malformaţii: agenezii, hipoplazii, ramuri supranumerare, fistule arterio-venoase.


Traumatisme: secţiuni parţiale sau totale, avulsii, tromboză traumatică. 


Anevrisme deobicei posttraumatice, mai rar de altă etiologie.


Arterite: 

· tromboangeita obliterantă sau boala Burger - afecţiune inflamatorie care apare la tineri, afectează arterele mici şi medii. Arteriografic - artere subţiri hipoplazice, ocluzii multiple la nivelul arterelor medii şi mici. 

· arteriopatia aterosclerotică. Semne radiologice: ateroame calcificate pe traiectul areterelor, calcificări ale tunicii medii de aspect tubular (mediocalcificări Moenckeberg). Arteriografic - artere cu contur neregulat, stenoze parţiale şi obliterări ale arterelor, prezenţa unei circulaţii colaterale care reuşeşte să revascularizeze ineficient sau eficient segmentul substenotic. 

Fig. 159 Stenoze la nivelul a. femurale-angiografie


Afecţiunile venelor

Flebografia este utilizată în primul rând pentru diagnosticul trombozelor acute şi cronice, apoi a malformaţiilor venoase congenitale, iar în boala varicoasă, pentru aprecierea stării sistemului venos profund, a localizării perforatelor, pentru punerea în evidenţă a refluxului superficial sau profund, localizării atipice a unor pachete varicoase, pentru precizarea cauzelor de recidivă, în traumatisme (mai ales ale membrului superior), în edeme pentru precizarea naturii lor.


Trombozele acute sunt caracterizate prin obstrucţia parţială sau totală a lumenului vasului. Uneori SDC se insinuează între tromb şi peretele venos realizând un lizereu marginal (imagine „în vitraliu”).


Trombozele cronice (sindromul posttrombotic) apar radiologic ca zone de întrerupere a opacifierii sistemului venos profund cu circulaţie colaterală. Datorită repermeabilizării cheagului, se produc, cu timpul, canale care conferă aspectul de treneuri multiple în zona obstruată.


Valvulele venoase sunt distruse la acest nivel, perforantele se dilată permiţând trecerea sângelui din sistemul profund în cel superficial. Staza venoasă produce creşterea în volum a părţilor moi, apariţia de calcificări şi modificări osoase (periostită tibioperonieră). Suprasolicitarea sistemului superficial duce la apariţia varicelor.


Malformaţiile venoase sunt reprezentate de:

· angioame - sunt dilataţii venoase multiple localizate la nivelul sistemului venos superficial, care dau aspectul de burete sau ciochine de strugure. Pot apărea ca manifestare unică sau însoţesc alte malformaţii.

· Sindromul Klippel-Trenaunnay este caracterizat prin existenţa angioamelor, varice pe sistemul superficial, agenezii, hipoplazii, compresiuni prin bride sau fascicole supranumerare a sistemului venos profund. Părţile moi ale membrului afectat sunt crescute în volum, iar oasele sunt mai lungi cu modificări de structură.

· Sindromul Parkes-Weber este o malformaţie arterio-venoasă produsă de existenţa unor fistule. Manifestările clinice sunt identice cu cele ale sindromului Klippel-Trenannay, la care se adaugă hipertricoză şi creşterea temperaturii cutanate. Arteriografia evidenţiază o dilatare a arterelor incriminate - prezenţa de fistule arterio-venoase care permit opacifierea concomitentă a arterelor şi a venelor. Aceastea din urmă sunt dilatate de tip varicos.

